**НАЦРТ**

**26. март 2015.**

**ЗАКОН**

**О ИЗВРШЕЊУ И ОБЕЗБЕЂЕЊУ**

**ДЕО ПРВИ**

**ОСНОВНЕ ОДРЕДБЕ**

**Садржина закона**

**Члан 1.**

Овим законом уређује се поступак у коме суд и јавни извршитељ принудно остварују потраживања заснoвана на домаћим и страним извршним и веродостојним исправама (извршни поступак), поступак обезбеђења потраживања и положај јавних извршитеља.

**Значење појединих израза**

**Члан 2.**

Поједини изрази који се користе у овом закону имају следеће значење:

1) „потраживање” означава право извршног повериоца да захтева од извршног дужника одређено давање, чињење, нечињење или трпљење;

2) „извршни поверилац” означава лице чије се потраживање остварује у извршном поступку или обезбеђује у поступку обезбеђења;

3) „извршни дужник” означава лице према коме се остварује потраживање у извршном поступку или обезбеђује у поступку обезбеђења;

4) „странка” означава извршног повериоца и извршног дужника;

5) „учесник у поступку” означава лице које у извршном поступку или поступку обезбеђења остварује неко своје право или правни интерес, а није странка у поступку;

6) „треће лице” означава учесника у поступку који тврди да на предмету извршења има право које спречава спровођење извршења;

7) „решење о извршењу” означава одлуку суда или јавног извршитеља којом се усваја предлог за извршење;

8) „судски извршитељ” означава службено лице запослено у суду које по налогу или упутству судије предузима радње којима се непосредно спроводи извршење или обезбеђење;

9) „јавни извршитељ” означава физичко лице које именује министар надлежан за правосуђе (у даљем тексту: министар) да као ималац јавних овлашћења спроводи извршење и обезбеђење и врши друга овлашћења одређена законом;

10) „организација за принудну наплату” означава посебан организациони део Народне банке Србије који, поступајући по налогу суда или јавног извршитеља, преноси новчана средстава са рачуна извршног дужника;

11) „јавна књига” означава катастар непокретности или друге јавне књиге у којима се уписују и евидентирају права на непокретностима;

12) „предбележба” означава упис у јавне књиге којим се условно стичу, преносе или престају права на непокретностима;

13) „хартија од вредности” означава писани запис у материјализованом облику на коме постоји право и у коме је садржано новчано потраживање које се преноси индосаментом или се иначе остварује презентацијом хартије;

14) „дематеријализовани финансијски инструменти” јесу хартије од вредности, инструменти тржишта новца и други финансијски инструменти у дематеријализованом облику одређени законом који уређује тржиште капитала и уписани у Централни регистар, депо и клиринг хартија од вредности (у даљем тексту: Централни регистар хартија од вредности);

15) „акција” је финансијски инструмент који гласи на део основног капитала aкционарског друштва, уписан у Централни регистар хартија од вредности;

16) „удео” означава део основног капитала привредног друштва које је једнo физичко или правно лице или више физичких или правних лица основало ради обављања делатности под заједничким пословним именом и који члан друштва стиче сразмерно висини улога;

17) „овлашћени учесник на тржишту капитала” означава инвестиционо друштво или овлашћену банку којима је Комисија за хартије од вредности издала дозволу за обављање инвестиционих услуга и активности.

**Покретање и вођење извршног поступка и поступка обезбеђења**

**Члан 3.**

Извршни поступак и поступак обезбеђења покрећу се тако што извршни поверилац подноси предлог за извршење или обезбеђење, а по службеној дужности само ако је посебним законом одређено.

О предлогу за извршење и обезбеђење одлучује суд, а о предлогу за извршење на основу веродостојне исправе ради намирења новчаног потраживања насталог из комуналних услуга и сродних делатности одлучује јавни извршитељ.

Кадa се донесе решење о извршењу или обезбеђењу, спроводи се извршење.

Извршење спроводи суд или јавни извршитељ, у зависности од избора извршног повериоца.

Суд и јавни извршитељ не могу истовремено да спроводе извршење истог решења о извршењу.

**Искључива надлежност за спровођење извршења**

**Члан 4.**

Суд је искључиво надлежан за извршење одлука којима је извршном дужнику наложена радња коју може предузети само извршни дужник и одлука у вези с породичним односима и враћањем запосленог на рад.

Јавни извршитељи искључиво су надлежни за извршење решења о извршењу на основу веродостојне исправе ради намирења новчаног потраживања насталог из комуналних услуга и сродних делатности.

Поред тога, јавни извршитељи искључиво су надлежни за извршења судских одлука у којима је Република Србија извршни поверилац наплате новчаних казни и трошкова њиховог изрицања и извршења и наплате судских такси када су таксени обвезници физичка лица.

**Стварна надлежност судова**

**Члан 5.**

Извршни поступак у првом степену води основни или привредни суд.

О жалби против решења основног или привредног суда одлучује виши суд или Привредни апелациони суд, у зависности од тога ко је донео решење које се побија жалбом.

**Месна надлежност судова**

**Члан 6.**

Ако овим законом није друкчије одређено, за одлучивање о предлогу за извршење и обезбеђење месно надлежан јесте суд на чијем подручју извршни дужник има пребивалиште или боравиште, односно седиште, а за одлучивање о предлогу за извршење или обезбеђење на покретној ствари месно надлежан јесте суд на чијем се подручју налази покретна ствар.

За одлучивање о предлогу за извршење или обезбеђење на непокретности, укључујући и исељење и предају ствари, искључиво месно надлежан јесте суд на чијем се подручју налази непокретност. Ако се непокретност налази на подручју више судова, месно надлежан је суд коме је првом поднет предлог за извршење, односно обезбеђење.

Ако извршни поверилац у предлогу за извршење не наведе средство и предмет извршења, за одлучивање о предлогу за извршење месно је надлежан суд на чијем подручју извршни дужник има пребивалиште или боравиште, односно седиште.

**Месна надлежност судова кад има више средстава или предмета извршења исредстава обезбеђења**

**Члан 7.**

Ако извршни поверилац у предлогу за извршење или обезбеђење новчаног потраживања наведе више средстава или предмета извршења или обезбеђења, за одлучивање о предлогу месно је надлежан суд који је надлежан да одлучује о средству извршења или обезбеђења које је прво наведено.

Ако је између више средстава или предмета извршни поверилац навео и непокретност, за одлучивање о предлогу за извршење или обезбеђење искључиво месно надлежан јесте суд на чијем се подручју налази непокретност.

Ако у току извршног поступка или поступка обезбеђења извршни поверилац поред или уместо средстава или предмета одређених у решењу о извршењу или обезбеђењу предложи извршење или обезбеђење на непокретности, за спровођење извршења или обезбеђења на непокретности искључиво месно надлежан јесте суд на чијем се подручју налази непокретност.

**Месна надлежност јавног извршитеља**

**Члан 8.**

Јавни извршитељ спроводи извршење решења о извршењу или обезбеђењу које донесу судови за чије подручје је именован (месна надлежност јавног извршитеља).

Јавни извршитељ може да предузме поједине радње изван подручја судова за које је именован, сам или преко јавног извршитеља с другог подручја.

**Месна надлежност суда за доношење решења током спровођења извршења**

**Члан 9.**

Суд који спроводи извршење искључиво је месно надлежан да током спровођења извршења доноси решења из надлежности суда, а ако извршење спроводи јавни извршитељ – искључиво месно надлежан да доноси решења из надлежности суда јесте суд који је донео решење о извршењу.

**Забрана одређивања месне надлежности суда**

**Члан 10.**

Предлог странака за одређивање другог стварно надлежног суда који би водио извршни поступак уместо месно надлежног суда није дозвољен.

**Састав суда**

**Члан 11.**

Извршни поступак и поступак обезбеђења води у првом степену и доноси одлуке судија појединац основног или привредног суда.

О жалби одлучује веће од три судије вишег суда или Привредног апелационог суда, о приговору трећег лица веће од три судије основног или привредног суда, а о приговору на решење о извршењу на основу веродостојне исправе – судија појединац основног или привредног суда.

Судијски помоћник може предузимати судске радње у извршном поступку или поступку обезбеђења, изузев радњи одлучивања.

По налогу судије, судијски помоћник може предузимати поједине радње извршења или обезбеђења.

**Изузеће судије**

**Члан 12.**

Изузеће судије може да се захтева најкасније до истека рока за доношење одлуке о жалби или приговору на решење о извршењу на основу извршне или веродостојне исправе.

Захтев за изузеће судије не одлаже вођење извршног поступка.

Није дозвољен захтев за изузеће председника суда и судског извршитеља.

**Начело писмености**

**Члан 13.**

По правилу, суд и јавни извршитељ поступају у извршном поступку на основу поднесака и других писмена.

Суд одржава рочиште само када је то овим законом одређено. Уместо записника о рочишту, може да се начини службена белешка.

Суд може изван рочишта да саслуша странку или учесника у поступку ако је то потребно ради разјашњења појединих питања или изјашњења о предлогу странке.

Изостанак странке или учесника у поступку с рочишта или неодазивање суду ради саслушавања не спречава суд да даље поступа.

**Начело хитности и рокови**

**Члан 14.**

Извршни поступак и поступак обезбеђења јесу хитни.

Рокови које суд или јавни извршитељ одређује за предузимање радњи не могу бити дужи од осам дана, ако овим законом није друкчије одређено.

Суд и јавни извршитељ дужни су да о захтеву или предлогу странке или другог лица одлуче у року од осам дана и да донету одлуку отправе у наредних пет дана, ако овим законом није одређен друкчији рок.

Посебно хитан је извршни поступак у коме странка којој је повређено право на суђење у разумном року захтева намирење потраживања новчаног обештећења за неимовинску штету или накнаду имовинске штете и мора да се оконча у року од шест месеци.

**Редослед поступања**

**Члан 15.**

Предмети се узимају у рад према редоследу пријема, ако природа потраживања или посебне прилике не налажу одступање, чему мора да претходи писмена сагласност председника суда.

Предлог за извршење у коме странка којој је повређено право на суђење у разумном року захтева намирење потраживања новчаног обештећења за неимовинску штету или накнаду имовинске штете узима се прекоредно у рад.

**Редослед намирења**

**Члан 16.**

Више извршних поверилаца који намирују новчано потраживање према истом извршном дужнику и предмету извршења намирују се редом којим су стекли право на намирење, ако овим законом није друкчије одређено.

Суд, односно јавни извршитељ, прекида извршни поступак ако истовремено траје поступак пред другим државним органом за који је законом одређено да има предност у извршењу.

**Намирење на непокретности оптерећеној хипотеком**

**Члан 17.**

Поверилац који је у јавну књигу уписао извршну вансудску хипотеку има право избора: да се намири применом закона којим се уређује хипотека или применом овог закона.

Сматра се да се поверилац одлучио за намирење применом закона којим се уређује хипотека кадa се у јавне књиге упише забележба хипотекарне продаје, а за намирење применом овог закона кадa поднесе предлог за извршење.

Суд одбацује предлог за извршење који извршни поверилац поднесе после уписа забележбе хипотекарне продаје у јавну књигу.

Ако различити повериоци истовремено воде поступак намирења применом закона којим се уређује хипотека и применом овог закона, предност има намирење применом овог закона, независно од тога који поступак је први почео. Забележба хипотекарне продаје губи правно дејство уписом забележбе решења о извршењу.

**Извршење на имовини стране државе**

**Члан 18.**

Извршни поступак и поступак обезбеђења не могу да се воде на имовини стране државе или међународне организације у Републици Србији без писмене сагласности надлежног органа, изузев ако је страна држава или међународна организација изричито пристала на то.

**Одлуке у извршном поступку**

**Члан 19.**

Суд и јавни извршитељ доносе одлуке у облику решења и закључака.

Решењем се одлучује о предлогу за извршење, приговору и жалби, и о другим питањима одређеним овим законом.

Решење о извршењу не мора бити образложено.

Закључком се налаже предузимање радњи извршења и управља извршним поступком.

**Правни лекови**

**Члан 20.**

Правни лекови у извршном поступку и поступку обезбеђења јесу жалба и приговор.

Жалба се подноси против решења донетог у првом степену, ако овим законом није одређено да жалба није дозвољена.

Приговор се подноси против решења о извршењу на основу веродостојне исправе, и као приговор трећег лица (члан 84).

Против решења донетог о приговору могућа је жалба, ако је то овим законом дозвољено.

Против закључка нису дозвољени ни приговор, ни жалба.

**Рок за жалбу и приговор. Одсуство одложног дејства жалбе и приговора**

**Члан 21.**

Жалба може да се поднесе у року од осам дана од пријема решења.

У истом року може да се поднесе и приговор против решења о извршењу на основу веродостојне исправе.

Они не одлажу извршење решења, ако овим законом није друкчије одређено.

Извршење решења не одлаже ни жалба против решења које има дејство решења о извршењу, ако овим законом није друкчије одређено.

**Недозвољеност ванредних правних лекова**

**Члан 22.**

Решење донето о жалби јесте правноснажно.

Против правноснажног решења нису дозвољени ревизија, нити понављање поступка.

**Враћање у пређашње стање**

**Члан 23.**

Враћање у пређашње стање дозвољено је само ако жалба или приговор на решење о извршењу на основу извршне или веродостојне исправе не буду из оправданих разлога поднети у року.

Враћање у пређашње стање не одлаже вођење извршног поступка.

**Идентификациони подаци о извршном дужнику и извршном повериоцу**

**Члан 24.**

Идентификациони подаци о извршном дужнику и извршном повериоцу који је физичко лице јесу:

1) лично име и пребивалиште;

2) датум рођења и јединствени матични број грађана или порески идентификациони број или други сличан идентификациони знак или податак.

Идентификациони подаци о извршном дужнику и извршном повериоцу који је правно лице јесу:

1) пословни назив или име и седиште;

2) матични број и порески идентификациони број.

Идентификациони подаци о извршном дужнику и извршном повериоцу који је страно правно лице јесу:

1) пословни назив или име и седиште;

2) одговарајући идентификациони број.

Идентификациони подаци о извршном дужнику и извршном повериоцу који је предузетник или физичко лице које обавља делатност ради стицања добити јесу:

1) лично име, пословни назив и седиште;

2) матични број и порески идентификациони број.

**Дужност давања података**

**Члан 25.**

Државни органи, имаоци јавних овлашћења, друга правна лица и предузетници дужни су да, на захтев суда или јавног извршитеља, бесплатно доставе следеће податке о извршном дужнику:

1) лично име;

2) адресу пребивалишта или боравишта;

3) датум рођења;

4) јединствени матични број грађана;

5) порески идентификациони број;

6) податке о висини зараде и других сталних новчаних примања и њиховим исплатиоцима и податке о пленидби зараде или административној забрани на заради и другим сталним новчаним примањима;

7) бројеве рачуна, штедних улога и депозита код банака, стање и промет на њима и податке о пленидбама на њима;

8) бројеве рачуна финансијских инструмената и стање и промет на њима;

9) податке о акцијама и уделима у привредним друштвима или другом учешћу у правним лицима и добити коју је извршни дужник на основу тога остварио у последњој години;

10) податке о непокретностима на којима или поводом којих извршни дужник има имовинска права;

11) податке из евиденције регистрованих моторних и прикључних возила;

12) податке из Регистра ваздухоплова Републике Србије и Евиденције ваздухоплова Републике Србије и одговарајућег регистра пловила;

13) податке из евиденција о покретним стварима;

14) податке о пензијском и здравственом осигурању;

15) податке о животном и имовинском осигурању;

16) податке пореске управе о пореским пријавама за последње три године;

17) податке о другим имовинским правима извршног дужника;

18) идентификационе податке (члан 24) о странама које су закључиле правни посао, препис исправе о правном послу, а ако исправе нема, податке о садржини правног посла или радње који се односе на:

а) теретна располагања којима је извршни дужник у последњој години чињењем или нечињењем располагао својом имовином у корист других лица,

б) теретна располагања којима је извршни дужник у последње три године чињењем или нечињењем располагао својом имовином у корист супружника, ванбрачног партнера, сродника у правој линији или у побочној линији до четвртог степена сродства или тазбинског сродника до четвртог степена сродства,

в) бесплатна располагања у последње три године, изузев уобичајених пригодних поклона, наградних поклона или поклона из захвалности чија је вредност сразмерна имовинском стању извршног дужника.

Да би добио податке, јавни извршитељ мора да покаже решење о извршењу на основу извршне исправе или правноснажно решење о извршењу на основу веродостојне исправе и закључак о спровођењу извршења или решење о извршењу на основу веродостојне исправе ради намирења потраживања насталог из комуналних услуга и сродних делатности.

Добијене податке суд и јавни извршитељ могу да обрађују само ради утврђивања имовине извршног дужника и спровођења извршења.

Државни органи, имаоци јавних овлашћења, друга правна лица и предузетници дужни су да извршном повериоцу који покаже извршну исправу која је подобна за подношење предлога за извршење, на његов захтев, доставе све податке које су дужни да доставе и суду и јавном извршитељу, изузев података из пореске пријаве за последње три године (став 1. тачка 16. овог члана). Добијене податке извршни поверилац може да користи само за потребе извршног поступка, а податке о правним пословима и радњама (став 1. тачка 18. овог члана) само за побијање правних радњи извршног дужника у сврхе спровођења извршења.

Суд има право да од државних органа, ималаца јавних овлашћења, других правних лица и предузетника бесплатно добије и друге податке који су му потребни за делотворно вођење извршног поступка.

Подаци морају да се доставе у року од осам дана од пријема захтева за достављање.

**Трошкови извршног поступка**

**Члан 26.**

Трошкове извршног поступка претходно сноси извршни поверилац.

Извршни поверилац дужан је да суду, односно јавном извршитељу, предујми трошкове извршног поступка на начин, у висини и року који они одреде.

Извршни поступак обуставља се ако извршни поверилац не достави доказ о уплати предујма у року.

Трошкови извршног поступка покренутог по службеној дужности предујмљују се из средстава суда који води поступак, а накнађује их извршни дужник.

**Трошкови кад је Република Србија извршни поверилац**

**Члан 27.**

Република Србија као извршни поверилац наплате новчаних казни и трошкова њиховог изрицања и извршења и наплате судских такси када су таксени обвезници физичка лица није дужна да јавном извршитељу предујми трошкове извршног поступка.

Јавног извршитеља који спроводи извршење одређује председник суда, тако што предмет додељује јавном извршитељу чије се седиште налази на подручју суда чији је председник, а ако више јавних извршитеља има седиште на подручју тог суда – предмети се додељују равномерно, према редоследу којим су јавни извршитељи уписани у Именик јавних извршитеља и заменика јавних извршитеља.

**Одлучивање о трошковима извршног поступка**

**Члан 28.**

Извршни дужник обавезан је да извршном повериоцу, на његов захтев, накнади трошкове који су му били потребни ради вођења извршног поступка.

Странка је дужна да противној странци накнади трошкове које је проузроковала својом кривицом или случајем који се њој догодио.

О трошковима извршног поступка одлучује се решењем. Суд, односно јавни извршитељ, доносе и решење о извршењу ради намирења трошкова поступка, на предлог извршног повериоца.

Накнада трошкова може да се захтева у року од осам дана од окончања извршног поступка, иначе се трошкови не признају.

**Полагање јемства**

**Члан 29.**

Кад је овим законом одређено полагање јемства, оно се полаже у домаћем или страном новцу, у судски депозит или депозит јавног извршитеља.

Изузетно, и уз сагласност противне странке, јемство може да се положи у облику банкарске гаранције, дематеријализованих финансијских инструмената и хартија од вредности, драгоцености или покретних ствари чија се вредност лако утврђује на тржишту, а које могу брзо и једноставно да се уновче.

О полагању јемства одлучујe суд, односно јавни извршитељ решењем.

Доказ о полагању јемства јесте основ за стицање заложног права уписом у Регистар залоге или друге јавне регистре.

Ако суд решењем у извршном поступку одреди противној странци накнаду штете или трошкова поступка који су повезани с радњом због које је положено јемство, истим решењем, на њен предлог, одређује и да се штета или трошкови поступка накнаде из положеног јемства.

**Достављање извршном дужнику**

**Члан 30.**

Извршном дужнику који је правно лице или предузетник писмена достављају се на адресу седишта која је уписана у регистру Агенције за привредне регистре или у другом јавном регистру, а физичком лицу – на адресу пребивалишта или боравишта која је уписана код органа који води евиденцију о личним картама.

Суд, односно јавни извршитељ, дужан је да по службеној дужности прибави тако одређене адресе седишта, пребивалишта и боравишта извршног дужника.

Ако писмено није могло да се у року од осам дана од отправљања достави на адресу седишта, односно пребивалишта или боравишта извршног дужника, истиче се на огласну таблу суда који је надлежан за спровођење извршења. Сматра се да је достављање извршено истеком осам дана од дана истицања писмена на огласну таблу суда.

Одредбе овог члана сходно се примењују и на достављање извршном повериоцу и другим учесницима у поступку.

**Достављање појединих решења извршном дужнику**

**Члан 31.**

Ако у року од осам дана од отправљања решење о извршењу, решење које има дејство решења о извршењу или решење о извршењу на основу веродостојне исправе, није могло да се достави на адресу седишта, односно пребивалишта или боравишта извршног дужника, достављач оставља у поштанском сандучету извршног дужника или на другом месту на адреси извршног дужника обавештење да решење може да се преузме у суду, односно код јавног извршитеља у року од осам дана од када је обавештење остављено, а да се по истеку тог рока решење истиче на огласној табли суда.

Обавештење садржи име и презиме достављача и извршног дужника, датум и сат када је обавештење остављено, адресу на којој је остављено, поруку да решење може да се преузме у суду, односно код јавног извршитеља, у року од осам дана од када је обавештење остављено, поуку да се по истеку тог рока решење истиче на огласној табли суда и упозорење да се по истеку рока од осам дана од истицања решења на огласној табли суда сматра да је достављање уредно извршено.

Суд, односно јавни извршитељ, дужан је да наредног дана од истека осам дана од када је обавештење остављено истакне решење на огласну таблу суда.

Сматра се да је достављање уредно извршено истеком рока од осам дана од истицања решења на огласној табли суда.

**Достављање од јавног извршитеља**

**Члан 32.**

Акте суда и јавног извршитеља и писмена странака и других учесника у поступку доставља јавни извршитељ, ако он спроводи извршење.

Суд који спроводи извршење може јавном извршитељу поверити достављање аката суда и писмена странака и других учесника у поступку.

Суд преко чије огласне табле јавни извршитељ доставља своје акте и акте суда води посебну евиденцију о томе када је јавни извршитељ истакао свој акт или акт суда на огласној табли и када га је скинуо с ње, и о томе издаје службену потврду јавном извршитељу.

**Новчана казна за непоштовање суда**

**Члан 33.**

Суд изриче новчану казну странци, учеснику у поступку или другом лицу које својим понашањем вређа суд, странке и друге учеснике у поступку.

Новчана казна изриче се под условима одређеним овим законом.

**Сходна примена закона којим се уређује парнични поступак**

**Члан 34.**

У извршном поступку и поступку обезбеђења сходно се примењује закон којим се уређује парнични поступак, ако овим или другим законом није друкчије одређено.

**ДЕО ДРУГИ**

**ОПШТА ПРАВИЛА ИЗВРШНОГ ПОСТУПКА**

**Глава прва**

**ИЗВРШНА И ВЕРОДОСТОЈНА ИСПРАВА**

**1. Основи за доношење решења о извршењу**

**Члан 35.**

Решење о извршењу доноси се на основу извршне или веродостојне исправе.

**2**. **Извршна исправа**

**Врсте извршних исправа**

**Члан 36.**

Извршне исправе јесу:

1) извршна судска одлука и судско поравнање;

2) извршна одлука донета у прекршајном или управном поступку и управно поравнање који гласе на новчану обавезу ако посебним законом није друкчије одређено;

3) јавнобележнички записник о поравнању;

4) извод из Регистра залоге и извод из Регистра финансијског лизинга;

5) уговор о хипотеци и заложна изјава;

6) план реорганизације у стечајном поступку чије је усвајање суд потврдио решењем;

7) јавнобележнички запис који има снагу извршне исправе;

8) исправа која је другим законом одређена као извршна исправа.

Уговор о хипотеци и заложна изјава јесу извршне исправе само ако су уписане у јавну књигу као извршна вансудска хипотека, или ако су сачињени у облику јавнобележничког записа.

**Судска и управна одлука и поравнања**

**Члан 37.**

Судска одлука јесу пресуда, решење и друга одлука донета у поступку пред судом, арбитражним судом и судом части при привредној комори. Судско поравнање јесте оно поравнање које је закључено пред судом, арбитражним судом и судом части при привредној комори.

Управна одлука јесте решење или закључак донет у управном поступку, а управно поравнање јесте оно које је закључено у управном поступку.

Јавнобележнички записник о поравнању има дејство судског, односно управног поравнања.

**Извршност судске и управне одлуке и јавнобележничког записа који има снагу извршне исправе**

Члан 38.

Судска одлука која гласи на давање или чињење постаје извршна ако је постала правноснажна и ако је протекао рок за добровољно испуњење обавезе. Рок за добровољно испуњење обавезе почиње да тече од када је извршни дужник примио судску одлуку, а завршава се кад истекне последњи дан рока који је одређен судском одлуком, ако законом није друкчије одређено. Судска одлука у којој је одређен услов за испуњење обавезе постаје извршна кад наступи услов.

Судска одлука која гласи на трпљење или нечињење постаје извршна када постане правноснажна, ако у њој није друкчије одређено.

Извршност управне одлуке цени се према правилима управног поступка, а извршност јавнобележничког записа који има снагу извршне исправе цени се према закону којим се уређује јавно бележништво.

Решење о извршењу може да се донесе и када судска одлука или план реорганизације у стечајном поступку нису постали правноснажни, ако жалба не одлаже њихово извршење.

**Потврда о извршности одлуке**

**Члан 39.**

Потврдом о извршности утврђује се да је одлука постала извршна.

На предлог странке, ову потврду издаје суд или други орган који је донео извршну исправу у првом степену, или јавни бележник тако што потврду ставља на извршну исправу.

Неосновану потврду о извршности укида решењем суд или други орган који је издао, или јавни бележник, на предлог странке или по службеној дужности.

Потврда о извршности издаје се и када се одлука извршава пре правноснажности.

**Извршност судског и управног поравнања и јавнобележничког записника о поравнању**

**Члан 40.**

Судско и управно поравнање и јавнобележнички записник о поравнању постају извршни кад доспе потраживање из поравнања.

Доспелост се доказује записником о поравнању или јавном, или у складу са законом овереном, исправом.

На извршност поравнања примењују се одредбе о извршности судске и управне одлуке (члан 38).

**Извршење стране извршне исправе**

**Члан 41.**

Страна извршна исправа извршава се исто као и домаћа, ако гласи на приватноправно потраживање и призната је пред домаћим судом.

**Подобност извршне исправе за доношење решења о извршењу**

**Члан 42.**

Извршна исправа подобна је да се на основу ње донесе решење о извршењу ако садржи извршног повериоца, извршног дужника и предмет, врсту и обим испуњења обавезе, осим ако овим законом није друкчије одређено. Ако у њој није одређен рок за добровољно испуњење обавезе, он износи осам дана од њеног достављања извршном дужнику.

Ако доспелост обавезе не може да се утврди из извода из Регистра залоге, извршни поверилац мора да поднесе писмени доказ да је извршном дужнику оставио накнадни рок да испуни обавезу.

Решење о извршењу може се донети кад је само део судске или управне одлуке или поравнања или јавнобележничког записника о поравнању постао извршан, у односу на тај део.

**Извршна исправа и промена висине законске затезне камате**

**Члан 43.**

Ако се после настанка извршне исправе промени стопа законске затезне камате, суд по службеној дужности одређује у решењу о извршењу исплату камате по промењеној стопи.

**Прелаз потраживања и обавезе из извршне исправе**

**Члан 44.**

Извршни поступак води се и на предлог и у корист лица које у извршној исправи није означено као извршни поверилац, ако то лице јавном или у складу са законом овереном исправом докаже да је потраживање из извршне исправе прешло на њега, а ако то није могуће – ако прелаз потраживања докаже правноснажном, односно коначном одлуком донетом у парничном, прекршајном или управном поступку.

Кад потраживање пређе са извршног повериоца на друго лице после доношења решења о извршењу, на предлог стицаоца решењем се утврђује да је он ступио на место извршног повериоца, ако стицалац јавном или по закону овереном исправом докаже да је потраживање прешло на њега.

Претходни ставови сходно се примењују и кад се извршни поступак води према лицу које у извршној исправи није означено као дужник, као и када после доношења решења о извршењу обавеза извршног дужника пређе на друго лице, као стицаоца.

Стицалац ступа у извршни поступак у стању у коме се налази у часу ступања.

Извршни дужник може, осим приговора које има према стицаоцу, да стицаоцу истакне и приговоре које је до сазнања за прелаз потраживања могао да истакне уступиоцу.

**Условна и узајамна обавеза**

**Члан 45.**

Када вођење извршног поступка зависи од претходног испуњења обавезе извршног повериоца или наступања услова, решење о извршењу доноси се ако извршни поверилац јавном или у складу са законом овереном исправом докаже да је испунио своју обавезу или да је услов наступио, а ако то није могуће – ако испуњење своје обавезе или наступање услова докаже правноснажном или коначном одлуком донетом у парничном, прекршајном или управном поступку.

Ако је извршни дужник, према извршној исправи, дужан да испуни своју обавезу само ако њему извршни поверилац истовремено испуни неку обавезу, решење о извршењу доноси се ако извршни поверилац докаже да је обезбедио испуњење своје обавезе тиме што је предмет обавезе положио код суда или јавног извршитеља, или да је са истим циљем поступио на други погодан начин.

Извршни поверилац који тврди да је своју обавезу већ испунио мора то да докаже јавном или у складу са законом овереном исправом, а у њиховом одсуству – правноснажном или коначном одлуком донетом у парничном, прекршајном или управном поступку.

**Алтернативна обавеза по избору извршног дужника**

**Члан 46.**

Ако извршни дужник према извршној исправи има право избора између више предмета своје обавезе, извршни поверилац дужан је да у предлогу за извршење назначи предмет којим се намирује.

Право избора извршног дужника траје док извршни поверилац у целини или делимично не прими предмет који је назначио у предлогу за извршење.

**Факултативно овлашћење извршног дужника**

**Члан 47.**

Извршни дужник који је у извршној исправи обавезан да испуни неновчану обавезу, уз право да је се ослободи плаћањем одређеног новчаног износа или чињењем наведеним у извршној исправи, може да плати новчани износ или да предузме чињење док извршни поверилац делимично не прими испуњење неновчане обавезе.

**3. Веродостојна исправа**

**Врсте веродостојних исправа**

**Члан 48.**

Решење о извршењу на основу веродостојне исправе доноси се ради намирења новчаног потраживања.

Веродостојне исправе јесу:

1) меница и чек домаћег или страног лица, са протестом ако је потребан за заснивање потраживања;

2) обвезница и друга хартија од вредности издата у серији, која имаоцу даје право на исплату номиналне вредности;

3) рачун домаћег или страног лица;

4) јавна исправа која ствара извршиву новчану обавезу;

5) банкарска гаранција;

6) акредитив;

7) оверена изјава извршног дужника којом овлашћује банку да с његовог рачуна пренесе новчана средстава на рачун извршног повериоца;

8) обрачун камате;

9) привремена или окончана ситуација о извршеним грађевинским радовима;

10) обрачун о награди и накнади адвоката.

**Подобност веродостојне исправе за доношење решења о извршењу**

**Члан 49.**

Веродостојна исправа подобна је да се на основу ње донесе решење о извршењу ако садржи извршног повериоца и извршног дужника и предмет, врсту, обим и доспелост обавезе.

Ако доспелост обавезе не може да се утврди из веродостојне исправе, извршни поверилац мора да поднесе писмени доказ да је извршном дужнику оставио накнадни рок да испуни обавезу.

**Глава друга**

**СРЕДСТВА И ПРЕДМЕТ ИЗВРШЕЊА**

**Средства извршења**

**Члан 50.**

Средства извршења су радње којима се остварује потраживање извршног повериоца.

Средства извршења ради намирења новчаног потраживања јесу: продаја непокретности извршног дужника, продаја покретних ствари извршног дужника, пренос новчаног потраживања извршног дужника, пренос зараде извршног дужника, пренос новчаних средстава с рачуна извршног дужника код банке, пренос средстава с текућег рачуна или штедног улога извршног дужника, продаја дематеријализованих финансијских инструмената извршног дужника, продаја удела извршног дужника у привредним субјектима, и пренос потраживања извршног дужника да му се предају или испоруче покретне ствари или преда непокретност.

Средства извршења ради остваривања неновчаног потраживања јесу: предаја покретних ствари извршног дужника, испражњење и предаја непокретности извршног дужника, извршење чињењем, нечињењем или трпљењем, извршење одлука у вези с породичним односима, извршење ради враћања запосленог на рад, извршење одлуке о деоби сувласничке ствари и издејствовање изјаве воље.

**Предмети извршења**

**Члан 51.**

Предмети извршења су ствари и права извршног дужника на којима се спроводи извршење.

Предмет извршења не могу бити ствари изван промета, објекти, оружје и опрема који су намењени одбрани и безбедности Републике Србије, нити ствари које су овим или другим законом изузете од извршења.

**Начело сразмере**

**Члан 52.**

Суд, односно јавни извршитељ, стара се да избором средства и предмета извршења ради намирења новчаног потраживања постигне равнотежу између што делотворнијег и повољнијег намирења извршног повериоца и тежње да се што мање задре у имовину извршног дужника.

**Више средстава и предмета извршења**

**Члан 53.**

У решењу о извршењу ради намирења новчаног потраживања одређују се, по правилу, оно средство и предмет извршења који су наведени у предлогу за извршење.

Ако је у предлогу за извршење наведено више средстава и предмета извршења који треба истовремено да се спроведу, у решењу о извршењу одређују се само она средства и предмети који су довољни да се извршни поверилац намири.

Ако је у решењу о извршењу одређено више средстава и предмета извршења тако да се следећа спроводу ако претходна нису довољна да се извршни поверилац намири, суд и јавни извршитељ могу, на предлог извршног дужника, решењем ограничити извршење на само нека средства и предмете, ако су довољни да се извршни поверилац намири.

Ако нису довољни да се извршни поверилац намири суд, односно јавни извршитељ, решењем налаже спровођење извршења следећим средством и предметом извршења. Ако суд који је донео то решење није надлежан за спровођење извршења, упућује решење и списе предмета суду који је за то надлежан.

**Промена и додавање средства и предмета извршења**

**Члан 54.**

Ако намирење није могуће из средстава и предмета извршења који су већ одређени, суд може, на предлог извршног повериоца, решењем да промени средство и предмет извршења или да одреди да се извршење настави и другим средствима и предметима, поред већ одређених. На исти начин, али без предлога извршног повериоца, поступа и јавни извршитељ ако он спроводи извршење.

Суд, односно јавни извршитељ, може на предлог извршног дужника да промени средство и предмет извршења, ако су ново средство и предмет довољни да се извршни поверилац намири.

Суд може по службеној дужности да промени или дода средство и предмет извршења ако се извршни поступак води по службеној дужности.

Ако суд који је променио или додао средство и предмет извршења није надлежан за спровођење извршења, упућује решење и списе предмета суду који је за то надлежан.

**Глава трећа**

**ПРЕДЛОГ ЗА ИЗВРШЕЊЕ И РЕШЕЊЕ О ИЗВРШЕЊУ**

**1. Предлог за извршење**

**Предлог за извршење на основу извршне исправе**

**Члан 55.**

У предлогу за извршење назначавају се: идентификациони подаци о извршном повериоцу и извршном дужнику (члан 24), извршна исправа, потраживање извршног повериоца, једно средство или један предмет, или више средстава и предмета извршења,и други подаци који су потребни за спровођење извршења.

Уз предлог за извршење прилаже се извршна исправа у оригиналу, овереној копији или преписуи друга исправа одређена овим законом.

Извршна исправа мора да садржи потврду о извршности.

Предлог за извршење подноси се најмање у четири примерка.

**Предлог за извршење без средства и предмета извршења**

**Члан 56.**

Суд решењем одбацује предлог за извршење у коме нису назначени средство и предмет извршења.

Ипак, извршни поверилац може да предложи извршење ради намирења новчаног потраживања и без навођења средства и предмета извршења, ако у предлогу за извршење захтева да извршни дужник дâ изјаву о својој имовини или ако извршење спроводи јавни извршитељ.

**Предлог за доношење решења које има дејство решења о извршењу**

**Члан 57.**

Решење суда или јавног извршитеља које према овом закону има дејство решења о извршењу доноси се на предлог извршног повериоца.

Извршни поверилац дужан је да у предлогу захтева да суд, односно јавни извршитељ, донесе решење којим обавезује извршног дужника да у одређеном року намири потраживање извршног повериоца и одреди средство и предмет извршења ако потраживање не буде намирено у року.

Суд, односно јавни извршитељ, решењем одбацује предлог ако извршни поверилац не захтева да суд, односно јавни извршитељ, обавеже извршног дужника да намири његово потраживање или не назначи средство и предмет извршења.

**Предлог за извршење на основу веродостојне исправе**

**Члан 58.**

У предлогу за извршење на основу веродостојне исправеназначавају се: идентификациони подаци о извршном повериоцу и извршном дужнику (члан 24), веродостојна исправа, потраживање извршног повериоца, једно средство или један предмет, или више средстава и предмета извршења, и други подаци који су потребни за спровођење извршења.

Предлог за извршење садржи и захтев да суд обавеже извршног дужника да намири новчано потраживање извршног повериоца с одмереним трошковима поступка у року од осам дана, а у меничним споровима у року од пет дана од пријема решења, и захтев да се одреди извршење ради намирења новчаног потраживања извршног повериоца и трошкова поступка.

Извршни поверилац дужан је да уз предлог приложи веродостојну исправу у оригиналу, овереној копији или препису. Страну веродостојну исправу претходно мора да преведе судски преводилац на језик који је у службеној употреби у суду.

Ако су странке о потраживању закључиле споразум о месној надлежности, извршни поверилац може тражити у предлогу за извршење да се, ако извршни дужник поднесе приговор, поступак настави пред судом који је надлежан по споразуму о месној надлежности. Извршни поверилац дужан је да уз предлог за извршење приложи споразум о месној надлежности.

**Назначивање јавног извршитеља**

**Члан 59.**

Извршни поверилац може у предлогу за извршење назначити да извршење спроводи јавни извршитељ, иначе извршење спроводи суд.

Дужан је да назначи конкретно одређеног и месно надлежног јавног извршитеља.

**Рок за одлучивање о предлогу за извршење. Одлуке по предлогу**

Члан 60.

Суд одлучује о предлогу за извршење у року од осам дана од пријема предлога.

Он доноси решење о извршењу или решење којим се одбацује или одбија предлог за извршење.

Суд отправља решење наредног радног дана од доношења.

**Повлачење предлога за извршење**

**Члан 61.**

Извршни поверилац може у току целог извршног поступка повући предлог за извршење без пристанка извршног дужника.

У том случају извршни поступак се обуставља.

Извршни поверилац може поново да поднесе предлог за извршење.

2. Решење о извршењу

Садржина решења о извршењу на основу извршне исправе

Члан 62.

У решењу о извршењу наводе се: суд, извршни поверилац и извршни дужник с идентификационим подацима (члан 24), извршна исправа, потраживање извршног повериоца, одређују се средства и предмети извршења, наводи упутство о праву на изјављивање правног лека и други подаци који су потребни за спровођење извршења.

Ако извршни поверилац није у предлогу за извршење назначио средство и предмет извршења (члан 56. став 2), суд доноси решење којим их одређује после идентификовања имовине извршног дужника, на предлог извршног повериоца. На исти начин, али без предлога извршног повериоца, поступа и јавни извршитељ, ако он спроводи извршење.

За доношење решења којим се одређују средство и предмет извршења надлежан је суд који би био надлежан да донесе решење о извршењу да су средство и предмет извршења били назначени у предлогу за извршење.

**Садржина решења које има дејство решења о извршењу**

**Члан 63.**

Када је овим законом одређено да решење суда или јавног извршитеља има дејство решења о извршењу, суд, односно јавни извршитељ, обавезује извршног дужника да у одређеном року намири потраживање извршног повериоца и одређује средство и предмет извршења ако извршни дужник не намири потраживање у року.

На остале састојке решења сходно се примењују одредбе о садржини решења о извршењу на основу извршне исправе (члан 62).

**Садржина решења о извршењу на основу веродостојне исправе**

**Члан 64.**

Решењем о извршењу на основу веродостојне исправе обавезује се извршни дужник да у року од осам дана, а у меничним и чековним споровима у року од пет дана од пријема решења, намири новчано потраживање извршног повериоца с одмереним трошковима поступка.

Истим решењем одређују се и средство и предмет извршења ради намирења новчаног потраживања извршног повериоца и трошкова поступка.

**Одређивање јавног извршитеља и изузеће**

**Члан 65.**

У решењу о извршењу одређује се да извршење спроводи јавни извршитељ кога је извршни поверилац назначио у предлогу за извршење. Против одређивања јавног извршитеља жалба је дозвољена само ако извршни дужник сматра да јавни извршитељ није месно надлежан (члан 71. став 1. тачка 10).

Извршни дужник може од суда захтева изузеће јавног извршитеља у року од пет дана од пријема решења о извршењу. Код промене спроводитеља извршења, рок од пет дана рачуна се од пријема закључка о наставку извршења (члан 133. ст. 2. и 3).

Суд који усвоји захтев за изузеће јавног извршитеља позива извршног повериоца да у одређеном року назначи другог јавног извршитеља, иначе извршење спроводи суд.

**Немогућност јавног извршитеља да спроведе извршење**

**Члан 66.**

Јавни извршитељ може обавестити суд да није у могућности да спроведе извршење, у року од пет дана од пријема решења о извршењу.

Суд одмах прослеђује обавештење извршном повериоцу и позива га да у одређеном року назначи другог јавног извршитеља, иначе извршење спроводи суд.

Ако извршни поверилац благовремено назначи другог јавног извршитеља, суд доноси решење којим у том погледу мења решење о извршењу.

**Ко и коме доставља решење о извршењу**

Члан 67.

Решење о извршењу доставља се извршном повериоцу и извршном дужнику, а решење којим се одбија или одбацује предлог за извршење само извршном повериоцу.

Решење о извршењу у коме је одређен јавни извршитељ доставља се јавном извршитељу, заједно с копијом исправа потребних да би донео закључак о спровођењу извршења и доставио странкама решење о извршењу, закључак о спровођењу извршења и спровео извршење.

Решење о извршењу које се, осим странкама, доставља и другима (дужнику извршног дужника, организацији за принудну наплату, Централном регистру хартија од вредности и сл.) доставља суд који је донео решење о извршењу или јавни извршитељ, ако он спроводи извршење.

**Достављање решења о извршењу прекршајног суда**

**Члан 68.**

Прекршајни суд доставља јавном извршитељу решење о извршењу којим је одредио извршење на непокретностима или покретним стварима извршног дужника.

Јавни извршитељ коме се доставља решење одређује се према одредбама о одређивању јавног извршитеља који спроводи извршење новчаних казни и трошкова њиховог изрицања и извршења, и извршење судских такси када су таксени обвезници физичка лица (члан 27. став 2).

**Ненадлежност суда да спроведе извршење**

**Члан 69.**

Ако суд који је донео решење о извршењу није надлежан да спроведе извршење, упућује решење о извршењу и списе предмета суду који је за то надлежан да он достави странкама решење о извршењу, спроведе извршење и током спровођења извршења доноси решења из надлежности суда.

**Глава четврта**

**ЖАЛБА И ПРИГОВОР**

**1. Жалба на решење које је донето о предлогу за извршење**

**Члан 70.**

Извршни дужник може да побија решење о извршењу жалбом.

Извршни поверилац може жалбом да побија решење о извршењу којим је прекорачен његов захтев и у делу о трошковима извршног поступка.

Извршни поверилац може да побија жалбом решење којим се предлог за извршење одбацује или одбија.

**2. Жалба извршног дужника против решења о извршењу**

**Разлози за побијање решења** **о извршењу**

**Члан 71.**

Извршни дужник може жалбом побијати решење о извршењу због разлога који спречавају спровођење извршења, нарочито:

1) ако исправа на основу које је донето решење није извршна исправа;

2) ако је извршна исправа на основу које је донето решење поништена, укинута, преиначена, стављена ван снаге или није извршна;

3) ако су судско или управно поравнање или јавнобележнички записник о поравнању на основу којих је донето решење поништени или на други начин стављени ван снаге;

4) ако није протекао рок за испуњење обавезе извршног дужника или није наступио услов који је одређен извршном исправом;

5) ако је потраживање престало на основу чињенице која је настала у време када извршни дужник више није могао да је истакне у поступку из кога потиче извршна исправа или после закључења судског или управног поравнања или јавнобележничког записника о поравнању;

6) ако потраживање није прешло на извршног повериоца или ако обавеза није прешла на извршног дужника;

7) ако је протекао рок у коме може да се захтева извршење;

8) ако је извршење одређено на стварима и правима који су изузети од извршења или на којима је извршење ограничено;

9) ако је потраживање које је досуђено у извршној исправи застарело;

10) ако је у решењу одређен месно ненадлежан јавни извршитељ.

Другостепени суд по службеној дужности испитује да ли исправа на основу које је донето решење има својство извршне исправе, да ли је извршна исправа на основу које је донето решење поништена, укинута, преиначена, стављена ван снаге или није извршна, да ли је извршење одређено на ствари која је изван правног промета и да ли је решењем одређен месно надлежан јавни извршитељ.

**Изношење чињеница и доказа у жалби извршног дужника**

**Члан 72.**

Извршни дужник дужан је да наведе у жалби све чињенице и доказе на којима заснива жалбу, иначе се сматра да решење о извршењу није оспорено.

При томе, другостепени суд остаје обавезан да испита постојање разлога за побијање решења о којима води рачуна по службеној дужности (члан 71. став 2).

**Поступање првостепеног суда по жалби извршног дужника**

**Члан 73.**

Жалба се подноси суду који је донео решење о извршењу (првостепени суд).

Првостепени суд одбацује жалбу која није благовремена, потпуна или дозвољена, или доставља жалбу на одговор, или жалбу и списе предмета прослеђује другостепеном суду, у року од осам дана од пријема жалбе.

Решење о одбацивању жалбе отправља се странкама наредног радног дана од дана доношења.

Копија списа предмета остаје првостепеном суду.

**Случајеви када се жалба обавезно доставља на одговор**

**Члан 74.**

Жалба се обавезно доставља на одговор извршном повериоцу ако се решење о извршењу побија због тога:

1) што је потраживање престало на основу чињенице која је настала у време када извршни дужник више није могао да је истакне у поступку из кога потиче извршна исправа или после закључења судског или управног поравнања или јавнобележничког записника о поравнању;

2) што потраживање није прешло на извршног повериоца или обавеза није прешла на извршног дужника;

3) што је потраживање које је досуђено у извршној исправи застарело.

При достављању жалбе на одговор првостепени суд упозорава извршног повериоца да се тврдње извршног дужника садржане у жалби сматрају истинитим ако благовремено не одговори на жалбу или ако у одговору на жалбу не наведе све чињенице и доказе на којима је засновао предлог за извршење.

Рок за одговор на жалбу јесте пет дана од пријема жалбе.

**Одлучивање другостепеног суда о жалби извршног дужника**

**Члан 75.**

Наредног радног дана од пријема одговора на жалбу или од истека рока за одговор на жалбу првостепени суд прослеђује жалбу, одговор на жалбу и списе предмета другостепеном суду. Копија списа предмета остаје првостепеном суду.

Другостепени суд решењем одбацује, усваја или одбија жалбу.

Дужан је да решење о жалби донесе у року од 15 дана од када је примио жалбу, одговор на жалбу и списе предмета, и да га отправи наредног радног дана од доношења.

**Усвајање жалбе**

**Члан 76.**

Решењем о усвајању жалбе преиначава се првостепено решење и одбија предлог за извршење, или се укида првостепено решење и одбацује предлог за извршење, или се првостепени суд оглашава стварно или месно ненадлежним и списи предмета уступају надлежном суду.

Решењем о усвајању жалбе укидају се све спроведене радње, али ако је жалба усвојена, због стварне или месне ненадлежности првостепеног суда, суд коме су уступљени списи предмета може да укине спроведене радње само ако је то потребно ради правилног вођења извршног поступка.

Ако је жалба усвојена због тога што је разлог који спречава спровођење извршења настао после доношења решења о извршењу, другостепени суд обуставља извршни поступак, али не укида решење о извршењу.

**Парнични поступак за утврђивање недозвољености извршења**

**Члан 77.**

Ако другостепени суд заснује одлуку о жалби на чињеницама које су међу странкама биле спорне и које се односе на само потраживање, извршни дужник може у року од 30 дана од пријема решења којим се жалба одбија да покрене парнични поступак за утврђивање недозвољености извршења.

Тужба не одлаже извршење решења о извршењу.

Парнични поступак има првенство у одлучивању и хитан је.

Независно од означене вредности предмета спора, примењују се одредбе о споровима мале вредности из закона којим се уређује парнични поступак, а ревизија није дозвољена.

**3. Жалба кад решење има дејство решења о извршењу**

**Члан 78.**

Одредбе о жалби извршног дужника против решења о извршењу (чл. 71–76) примењују се и кад решење има дејство решења о извршењу.

Али у погледу тога коме се подноси жалба, одређивања другостепеног суда и обавезе јавног извршитеља да достави списе предмета другостепеном суду, на жалбу против решења које је донео јавни извршитељ и које има дејство решења о извршењу примењују се одредбе о жалби против осталих решења суда и решења јавног извршитеља (чл. 79. и 80).

Копија списа предмета остаје јавном извршитељу.

**4. Жалба против осталих решења суда и решења јавног извршитеља**

**Одлучивање о жалби**

**Члан 79.**

О жалби против осталих решења суда одлучује другостепени суд.

О жалби против решења јавног извршитеља одлучује другостепени суд који је месно надлежан да одлучује о жалби против решења о извршењу.

Жалилац је дужан да наведе у жалби све чињенице и доказе на којима заснива жалбу, иначе се сматра да решење није оспорено.

**Подношење жалбе. Дужности првостепеног суда и јавног извршитеља**

**Члан 80.**

Жалба против решења суда подноси се првостепеном суду, а против решења јавног извршитеља другостепеном суду и јавном извршитељу.

Жалба се не доставља на одговор.

Првостепени суд је дужан да жалбу и списе предмета одмах проследи другостепеном суду, а за себе задржава копију списа предмета. Пре тога може одбацити жалбу која није благовремена, потпуна или дозвољена.

Јавни извршитељ одмах прослеђује списе предмета другостепеном суду, а за себе задржава копију списа предмета.

**Поступање другостепеног суда**

**Члан 81.**

Другостепени суд није дужан да по службеној дужности испита постојање овим законом одређених разлога за побијање решења о извршењу (члан 71. став 2).

На поступање другостепеног суда сходно се примењују одредбе о жалби против решења о извршењу (чл. 75. и 76).

**5. Приговор против решења о извршењу на основу веродостојне исправе**

**Члан 82.**

Решење о извршењу на основу веродостојне исправе побија се приговором.

Извршни дужник подноси приговор суду који је донео решење да одлучи о приговору.

Приговор мора бити образложен.

Приговор одлаже извршење решења, изузев ако је донето на основу менице.

**Поступак по приговору**

**Члан 83.**

Приговор који није образложен, благовремен, потпун или дозвољен одбацује се решењем.

Ако у приговору није означено који се део решења побија, сматра се да се решење побија у целини.

Ако се решење побија у целини или у делу у коме је извршни дужник обавезан да намири новчано потраживање, суд решењем против кога жалба није дозвољена ставља ван снаге део решења којим су одређени средство и предмет извршења и укида спроведене радње.

Поступак се даље наставља као по приговору против платног налога, а ако суд за то није месно надлежан, упућује списе предмета надлежном суду.

Ако се решење побија само у делу у коме су одређени средство и предмет извршења, приговор се сматра жалбом, а део решења којим је дужник обавезан да намири потраживање има својство извршне исправе на основу које може поново да се захтева извршење.

**6. Приговор трећег лица**

**Разлози за приговор трећег лица**

**Члан 84.**

Треће лице које тврди да на предмету извршења има право које спречава извршење може суду, до окончања извршног поступка, поднети приговор којим захтева да се извршење утврди недозвољеним на том предмету.

Приговор мора да буде образложен и да садржи разлоге који чине вероватним постојање права које спречава извршење.

Против решења донетог о приговору дозвољена је жалба.

**Претпоставка да приговор није основан**

**Члан 85.**

Ако приговор није образложен или треће лице не учини вероватним да на предмету извршења има право које спречава извршење, сматра се да приговор није основан и одбија се решењем.

У супротном, приговор се доставља извршном повериоцу да се о њему изјасни, уз упозорење на последице пропуштања (члан 86. став 1).

Приговор се доставља и извршном дужнику и јавном извршитељу ако он спроводи извршење.

**Одлуке по приговору трећег лица**

**Члан 86.**

Ако извршни поверилац пропусти да се благовремено изјасни о приговору или не оспори приговор, приговор се решењем усваја, а извршни поступак се у погледу предмета извршења обуставља уз укидање решења о извршењу и свих спроведених радњи.

Ако извршни поверилац благовремено оспори приговор, решењем се, у зависности од околности, приговор усваја или одбија.

Решење о усвајању или одбијању приговора доноси се ако су између извршног повериоца и трећег лица спорна правна питања или чињенице које се доказују правноснажном пресудом или јавном или по закону овереном исправом, или ако се приговор заснива на општепознатим чињеницама.

Ако то није случај, суд је дужан да одбије приговор.

**Парнични поступак за утврђивање недозвољености извршења**

**Члан 87.**

Треће лице може у року од 30 дана од пријема решења којим је његова жалба одбијена да покрене парнични поступак против извршног повериоца ради утврђења да је извршење на предмету недозвољено.

Покретање парничног поступка не одлаже вођење извршног поступка.

Извршни дужник који оспорава право трећег лица мора да буде обухваћен тужбом.

На парнични поступак примењују се одредбе о парничном поступку за утврђивање недозвољености извршења (члан 77).

Ако се правноснажном судском одлуком утврди да је извршење на предмету недозвољено, суд у погледу тог предмета обуставља извршни поступак и укида решење о извршењу и све спроведене радње.

**Када не може да се захтева да се извршење утврди недозвољеним**

**Члан 88.**

Лице чији сувласнички удео на покретној ствари не прелази половину вредности ствари не може захтевати да се извршење на ствари у погледу његовог удела прогласи недозвољеним.

Из износа који се добије продајом ствари оно има право да захтева исплату дела цене који је сразмеран његовом уделу и прво се намири, или да захтева да му се ствар уступи ако положи јемство у висини удела извршног дужника на ствари.

Ако је његов удео на ствари оспорен, може да поднесе тужбу против извршног повериоца ради утврђења постојања његовог удела.

**Глава пета**

**ПРОТИВИЗВРШЕЊЕ**

**Предлог за противизвршење**

**Члан 89.**

Извршни дужник може, када је извршење већ окончано, поднети суду предлог за противизвршење.

Предлог за противизвршење садржи захтев да суд донесе решење којим обавезује извршног повериоца да врати извршном дужнику оно што је примио извршењем у року од осам дана и одреди средство и предлог извршења ако извршни поверилац не врати што је примио у року.

**Надлежни суд**

**Члан 90.**

Предлог за противизвршење подноси се суду који је месно надлежан да извршном дужнику принудно врати оно што је извршни поверилац примио.

Исти суд и одлучује о предлогу.

Одбацује се предлог за противизвршење који не садржи захтев да се извршни поверилац обавеже да врати оно што је примио или у коме нису назначени средство и предмет извршења.

**Разлози за противизвршење**

**Члан 91.**

Предлог за противизвршење подноси се ако је:

1) извршна исправа правноснажно или коначно укинута, преиначена, поништена, стављена ван снаге или је на други начин утврђено да нема правно дејство – у року од 30 дана од када је извршни дужник примио одлуку;

2) у току извршног поступка извршни дужник добровољно намирио потраживање извршног повериоца мимо суда – у року од 30 дана од окончања извршног поступка;

3) решење о извршењу правноснажно укинуто или преиначено – у року од 30 дана од када је извршни дужник примио одлуку;

4) правноснажном судском одлуком утврђена недозвољеност извршења – у року од 30 дана од када је извршни дужник примио одлуку;

5) извршни поверилац примио више од свог потраживања или ако при извршењу на заради и другим сталним новчаним примањима извршног дужника нису поштоване одредбе о ограничењу извршења – у року од 30 дана од окончања извршног поступка.

Извршни дужник не може да остварује потраживање у парничном поступку док не истекне рок у коме може да предложи противизвршење.

**Поступак по предлогу за противизвршење**

**Члан 92.**

Предлог за противизвршење суд доставља извршном повериоцу да се о њему изјасни, уз упозорење на последице пропуштања.

Предлог се доставља и јавном извршитељу ако је он спровео извршење.

Ако извршни поверилац пропусти да се благовремено изјасни о предлогу или предлог не оспори, предлог се усваја.

Благовремено оспорени предлог усваја се или одбија, у зависности од околности.

**Садржина решења којим се усваја предлог за противизвршење**

**Члан 93.**

Решењем којим се усваја предлог за противизвршење суд обавезује извршног повериоца да врати извршном дужнику оно што је примио извршењем у року од осам дана и одређује средство и предлог извршења ако извршни поверилац не врати што је примио у року.

Жалба којом извршни поверилац побија цело решење или део решења којим је обавезан да извршном дужнику врати што је примио одлаже извршење дела решења којим се одређују средство и предмет извршења само под условом да извршни поверилац уз жалбу положи јемство у висини потраживања извршног дужника.

На део решења којим се одређују средство и предмет извршења примењују се одредбе о спровођењу извршења.

**Немогућност противизвршења**

**Члан 94.**

Предлог за противизвршење одбија се ако су на предмету наступиле такве стварне или правне промене да враћање предмета више није могуће.

Извршни дужник може у том случају своје право одмах да остварује у парничном поступку.

**Сходна примена на треће лице**

**Члан 95.**

Предлог за противизвршење може да поднесе и треће лице, ако је извршење спроведено на предмету на коме је правноснажном одлуком утврђена недозвољеност извршења, у року од 30 дана од када је треће лице примило одлуку.

У свему осталом сходно се примењују одредбе о противизвршењу на предлог извршног дужника.

**Глава шеста**

**ОДЛАГАЊЕ ИЗВРШЕЊА**

**Одлагање на предлог извршног повериоца**

**Члан** **96.**

На предлог извршног повериоца, решењем суда одлаже се извршење које није још отпочело.

Ако је спровођење извршења отпочело, а извршни дужник се успротиви одлагању у остављеном року, суд, односно јавни извршитељ, одбија предлог извршног повериоца.

Ако извршење може да се захтева само у одређеном року, извршни поверилац може предложити одлагање само док рок не истекне, иначе суд, односно јавни извршитељ, одбацује предлог.

Против решења којим се одбија или одбацује предлог извршног повериоца није дозвољена жалба.

**Споразум странака о одлагању**

**Члан 97.**

Ако се странка сагласи с одлагањем које је предложила противна странка или ако се странке сагласе с одлагањем које је предложило треће лице, решењем се утврђује да је извршење одложено споразумом странака.

Решење се у том случају доноси без испитивања разлога за одлагање.

Ако одлагање предложи извршни дужник или треће лице, споразум о одлагању могућ је до правноснажности решења о предлогу за одлагање.

**Одлагање извршења на предлог извршног дужника**

**Члан 98.**

И извршни дужник може да предложи суду да се извршење одложи.

Извршење може да се одложи на предлог извршног дужника ако извршни дужник учини вероватним да би услед извршења претрпео ненадокнадиву или тешко надокнадиву штету, која је већа од оне коју би због одлагања претрпео извршни поверилац и:

1) ако је првостепеном одлуком усвојен захтев извршног дужника за стављање ван снаге извршне исправе или за поништење пресуде арбитражног суда или за укидање потврде извршности;

2) ако извршење зависи од истовременог испуњења обавезе извршног повериоца, па је извршни дужник одбио да испуни обавезу зато што извршни поверилац није своју испунио, нити показао спремност да је испуни;

3) у другим случајевима када одлагање оправдавају нарочити разлози које извршни дужник доказује јавном или по закону овереном исправом.

На предлог извршног повериоца, који је могућ до доношења решења о предлогу извршног дужника, суд условљава одлагање полагањем јемства од извршног дужника, изузев ако би то извршног дужника или чланове његове породице довело у тешку оскудицу.

Сматра се да је предлог за одлагање повучен ако извршни дужник не положи јемство у року који је одредио суд.

Решење о одлагању извршења производи дејство од тренутка доношења.

**Одлагање на предлог трећег лица**

**Члан 99.**

На предлог трећег лица које је поднело приговор да се извршење на неком предмету извршења прогласи недозвољеним, суд одлаже извршење ако треће лице доказује своје право правноснажном пресудом или јавном или по закону овереном исправом, или ако се приговор заснива на општепознатим чињеницама.

Треће лице које тиме не доказује своје право може да предложи одлагање ако је покренуло парнични поступак ради утврђења да је извршење на предмету недозвољено и ако учини вероватним да би извршењем претрпело ненадокнадиву или тешко надокнадиву штету. У том случају примењују се одредбе о условљавању одлагања полагањем јемства од извршног дужника (члан 98. ст. 2. и 3).

**Време на које се одлаже извршење**

**Члан 100.**

Одлагање које је предложио извршни поверилац, у случају када извршење још није отпочело, траје колико је извршни поверилац предложио, а најдуже шест месеци. Ако извршење може да се захтева само у одређеном року, одлагање траје док рок не истекне.

Одлагање које је одређено зато што је извршни дужник или треће лице поднело правно средство траје до правноснажног окончања поступка о правном средству.

У осталим случајевима када је извршења одложено на предлог извршног дужника, трајање одлагања одређује суд у зависности од околности.

**Настављање одложеног спровођења извршења**

**Члан 101.**

Извршења се наставља чим истекне време на које је одложено, по службеној дужности.

На предлог извршног повериоца, решењем може да се одреди настављање извршења пре истека времена на које је одложено, ако он учини вероватним да су разлози за одлагање престали или ако положи јемство.

Ако је трајање одлагања одређено споразумом странака или странака и трећег лица, решење о настављању извршења може се донети и пре истека рока на који је извршење одложено, али само уз сагласност свих њих.

**Глава седма**

**ОКОНЧАЊЕ ИЗВРШНОГ ПОСТУПКА**

**Начини окончања извршног поступка**

**Члан 102.**

Извршни поступак окончава се обуставом или закључењем.

Извршни поступак окончан је и кад решење о одбацивању или одбијању предлога за извршење постане правноснажно.

**Обустава извршног поступка**

**Члан 103.**

Суд, односно јавни извршитељ, обуставља извршни поступак:

1) ако је извршна исправа правноснажно или коначно укинута, преиначена, поништена или стављена ван снаге;

2) ако је потврда о извршности правноснажно укинута;

3) ако странка премине, а потраживање не може да се пренесе на њеног наследника;

4) ако странка која је правно лице престане да постоји, а нема правног следбеника;

5) ако је потраживање извршног повериоца престало;

6) ако предмет извршења пропадне или ако извршење не може да се спроведе из других разлога;

7) из других разлога одређених овим или другим законом.

Решењем о обустави укидају се решење о извршењу и све спроведене радње, ако се тиме не дира у стечена права других лица.

Радње којима је извршни поверилац стекао заложно право у извршном поступку не укидају се ако је обустављање поступка уследило због стечаја над извршним дужником.

**Закључење извршног поступка**

**Члан 104.**

Извршни поступак закључује се после намирења извршног повериоца.

Извршни поступак закључује се решењем.

**Глава осма**

**НОВЧАНА КАЗНА И СУДСКИ ПЕНАЛИ**

**1. Новчана казна**

**Изрицање новчане казне**

**Члан 105.**

Новчана казна изриче се извршном дужнику који противно одлуци суда или јавног извршитеља отуђује, скрива, оштећује или умањује своју имовину или предузима радње које могу нанети непоправљиву или тешко поправљиву штету извршном повериоцу, који спречава суд или јавног извршитеља да предузму поједине радње извршења или обезбеђења, понаша се противно решењу о обезбеђењу, омета рад организације за принудну наплату, или послодавца или било кога ко извршава решење о извршењу, или спречава или омета преглед непокретности, или попис покретних ствари, или процену њихове вредности.

Осим тога, извршном дужнику, дужнику извршног дужника, банци, физичком и правном лицу и одговорном лицу у правном лицу или државном органу може да се изрекне новчана казна ако не поступе по налогу или забрани суда или јавног извршитеља, под условом да је изрицање новчане казне одређено овим законом.

Новчану казну изриче суд решењем, по службеној дужности или на предлог извршног повериоца или јавног извршитеља, водећи рачуна о значају радње или пропуштања због којих се казна изриче. Лице коме је изречена новчана казна поучава се у решењу да може да му се изрекне нова новчана казна, а извршни дужник поучава се и о могућности да се новчана казна замени мером затвора.

Физичком лицу, физичком лицу које обавља делатност, предузетнику и одговорном лицу у правном лицу или у државном органу, изриче се новчана казна у вредности од 10.000 до 200.000 динара, а правном лицу у вредности од 100.000 до 2.000.000 динара.

Новчана казна изриче се поново док не престану разлози за њено изрицање.

**Замена новчане казне у меру затвора**

**Члан 106.**

Рок за добровољно плаћање новчане казне јесте осам дана од пријема решења о њеном изрицању.

Ако новчана казна не буде плаћена у року, суд који је изрекао новчану казну одмах доноси решење о извршењу новчане казне и трошкова њеног изрицања и извршења, и решење одмах доставља јавном извршитељу да спроведе извршење.

Ако јавни извршитељ обавести суд да извршење новчане казне не може да се спроведе, суд који је изрекао новчану казну одмах решењем сваких 1.000 динара новчане казне замењује једним даном мере затвора, а највише до 60 дана. Мера затвора извршава се по закону којим се уређује извршење кривичних санкција.

Ако престану разлози због којих је новчана казна изречена, суд може решењем наложити да се новчана казна снизи или не изврши. О томе се извршни дужник поучава у решењу о новчаној казни.

Жалба против решења којим се новчана казна замењује мером затвора одлаже извршење решења.

**2. Судски пенали**

**Решење о плаћању судских пенала**

**Члан 107.**

Извршни поверилац може захтевати да суд у извршном поступку обавеже извршног дужника неновчане обавезе утврђене извршном судском одлуком да плати извршном повериоцу судске пенале предвиђене законом којим се уређују облигациони односи.

Захтев може да се поднесе док се не поднесе предлог за извршење суду који ће бити надлежан да води извршни поступак по судској одлуци којом је утврђена неновчана обавеза извршног дужника.

Решењем о усвајању захтева суд налаже извршном дужнику да у року од осам дана испуни неновчану обавезу (накнадни рок) и налаже му да, ако је не испуни у накнадном року, плати извршном повериоцу пенале за распон времена од истека накнадног рока па док извршни поверилац не поднесе предлог за извршење судске одлуке којом је утврђена неновчана обавеза извршног дужника. Накнадни рок почиње да тече од дана када се извршном дужнику то решење достави.

Решење којим се налаже плаћање судских пенала јесте извршна исправа.

**Престанак обавезе на плаћање судских пенала и**

**измена решења којим је наложено плаћање судских пенала**

**Члан 108.**

Обавеза плаћања судских пенала престаје кад извршни дужник испуни своју обавезу или када извршни поверилац поднесе предлог за извршење судске одлуке којом је утврђена неновчана обавеза извршног дужника.

Извршни дужник који у року од 15 дана од пријема решења испуни обавезу може у истом извршном поступку захтевати да се судски пенали смање, у року од осам дана од када је испунио обавезу.

О његовом захтеву одлучује решењем суд који је наложио плаћање судских пенала.

**Глава девета**

**ПОСТУПАК ЗА ДАВАЊЕ ИЗЈАВЕ О ИМОВИНИ ИЗВРШНОГ ДУЖНИКА**

**Покретање поступка**

**Члан 109.**

Извршни поверилац може у предлогу за извршење ради намирења новчаног потраживања поднети суду захтев за давање изјаве о имовини извршног дужника ако при томе учини вероватним да није могао да сазна за имовину извршног дужника из које може да се намири у целини.

Осим тога, извршни поверилац или јавни извршитељ може, током целог извршног поступка, поднети суду захтев за давање изјаве о имовини извршног дужника ако учини вероватним да новчано потраживање не може да се намири у целини из средстава и предмета извршења који су одређени решењем суда или јавног извршитеља.

Суд прибавља по службеној дужности изјаву о имовини извршног дужника ако је то потребно ради извршења решења о новчаној казни.

Не може да се захтева изјава о имовини Републике Србије, аутономне покрајине и јединице локалне самоуправе.

**Однос извршног повериоца и јавног извршитеља**

**Члан 110.**

Јавни извршитељ може без одобрења извршног повериоца да поднесе захтев за давање изјаве о имовини извршног дужника.

Извршни поверилац увек може ступити на место јавног извршитеља и преузети поступак по захтеву за давање изјаве о имовини.

**Решење којим се налаже давање изјаве о имовини извршног дужника**

**Члан 111.**

Суд решењем налаже извршном дужнику давање изјаве о имовини, пред судијом на записник или писменом које доставља суду у потребном броју примерака, у року од осам дана.

Уз решење се достављају и захтев за давање изјаве о имовини, обавештење шта изјава треба да садржи и које је исправе потребно приложити и упозорење о могућности изрицања новчане казне и замени новчане казне у меру затвора.

Против решења којим се налаже давање изјаве о имовини није дозвољена жалба.

**Ако је извршни дужник правно лице**

**или физичко лице које није пословно способно**

**Члан 112.**

Ако је извршни дужник правно лице, решење којим се налаже давање изјаве о имовини доставља се лицу које заступа правно лице, коме се и изриче и према коме се и извршава новчана казна.

Ако извршни дужник није пословно способан, решење се доставља његовом законском заступнику, коме се и изриче и према коме се и извршава новчана казна.

**Садржина изјаве о имовини**

**Члан 113.**

Изјава о имовини садржи:

1) податке о стварима и правима извршног дужника који могу бити предмет извршења, нарочито:

– непокретности и покретне ствари које су у својини извршног дужника и место на коме се налазе,

– место на коме се налазе и коме припадају туђе ствари на којима извршни дужник има имовинска права,

– лица према којима извршни дужник има новчано или неновчано потраживање, висину, основ, доспелост и средства обезбеђења потраживања,

– готовинска новчана средства која извршни дужник има у тренутку давања изјаве о имовини,

– просечан месечни износ зараде извршног дужника и његових других сталних новчаних примања у последњих шест месеци, податке о послодавцу и о трајању и врсти радног односа,

– бројеве рачуна, штедних улога и депозита код банака, стање и промет на њима и податке о пленидбама на њима,

– бројеве рачуна финансијских инструмената и стање и промет на њима,

– акције и уделе у привредним друштвима или друго учешће у правним лицима и добит коју је извршни дужник на основу тога остварио у последњој години,

– животно и имовинско осигурање,

– друга имовинска права извршног дужника;

2) податке о потраживањима других лица према извршном дужнику која су доспела или која доспевају у наредних годину дана, податке о њиховом обезбеђењу и податке о заложном праву других лица на имовини извршног дужника;

3) податке о поступцима принудног извршења који се воде против извршног дужника;

4) податке о правним радњама које је извршни дужник предузео на терет своје имовинеу последње три године.

Изјава о имовини садржи и друге податке потребне да се имовина наведена у изјави идентификује у правном промету, нарочито:

1) податке из одговарајућих јавних регистара ствари и права;

2) податке из јавних књига о непокретностима које су уписане у јавне књиге као својина извршног дужника или на којима он има друга права, и податке о основу и начину прибављања непокретности која није уписана у јавне књиге;

3) идентификационе податке (члан 24) о трећим лицима у чију је корист извршни дужник предузео правну радњу на терет своје имовине у последње три године, и податке о предузетој правној радњи.

Извршни дужник који је предузетник или физичко лице које обавља делатност ради стицања добити дужан је да одвојено наведе имовину коју исказује у пословним књигама.

**Давање и потписивање изричите изјаве**

**Члан 114.**

Извршни дужник даје и својеручно потписује на крају писмена изричиту изјаву да је дао потпуне и тачне податке и да није ништа затајио од имовине.

Исту изјаву извршни дужник даје и својеручно потписује и кад изјаву о имовини даје пред судијом на записник.

**Извршни дужник који нема имовину**

**Члан 115.**

Извршни дужник који нема имовину која може бити предмет извршења дужан је да то изричито наведе у изјави.

**Прилагање исправа**

**Члан 116.**

Извршни дужник обавезан је да уз изјаву о имовини приложи и исправе које је навео у изјави.

**Захтев за допуну изјаве или давање нове изјаве о имовини**

**Члан 117.**

Извршни поверилац, односно јавни извршитељ, може у року од осам дана од пријема писмена или записника са изјавом о имовини захтевати да суд наложи извршном дужнику допуну изјаве или давање нове изјаве о имовини, ако учини вероватним да извршни поверилац ни из имовине за коју је сазнао из изјаве не може да се у целини намири или да је извршни дужник дао непотпуне или нетачне податке о имовини.

Нарочито се сматра да су подаци непотпуни или нетачни ако изјава не садржи податке потребне да се имовина наведена у изјави идентификује у правном промету, ако уз изјаву нису приложене исправе о имовини наведеној у изјави, ако је извршни дужник пре давања изјаве предузимао правне радње на терет своје имовине које није навео у изјави или ако треће лице, сагласно овом закону, докаже да њему припада имовина коју је извршни дужник навео у изјави као своју.

Против решења којим се налаже допуна изјаве или давање нове изјаве о имовини није дозвољена жалба.

**Обустављање извршног поступка**

**Члан 118.**

Извршни поверилац који на време не захтева допуну или давање нове изјаве о имовини, дужан је да у року од 15 дана од пријема писмена или записника са изјавом о имовини предложи суду одређивање средства и предмета извршења, иначе суд у наредних осам дана обуставља извршни поступак.

Јавни извршитељ који на време не захтева допуну или нову изјаву о имовини или не одреди средство и предмет извршења, дужан је да обустави извршни поступак у истом року као суд.

**Новчане казне**

**Члан 119.**

Новчана казна изриче се извршном дужнику који одбије да дâ изјаву о имовини, који пропусти рок за давање изјаве о имовини или који дâ непотпуне или нетачне податке о имовини.

**Књига извршних дужника и збирка исправа. Основи уписа**

**Члан 120.**

Суд коме се даје изјава о имовини води књигу извршних дужника и збирку исправа.

Извршни дужници уписују се у књигу извршних дужника по следећим основима:

1) дали су изјаву о имовини с пописом имовине;

2) дали су изјаву да немају имовину која може бити предмет извршења;

3) пропустили су рок за давање изјаве о имовини;

4) одбили су да дају изјаву о имовини;

5) дали су непотпуне или нетачне податке о имовини.

Књига извршних дужника садржи евиденцију с идентификационим подацима о извршним дужницима (члан 24), основ и датум уписа у књигу, решење о упису у књигу и евиденциони број под којим се писмено или записник са изјавом о имовини чува у збирци исправа.

У збирци исправа чувају се оригинали писмена или копије записника са изјавом о имовини и решење о упису у књигу извршних дужника.

**Решење о упису у књигу извршних дужника**

**Члан 121.**

Суд доноси решење о упису у књигу извршних дужника у року од осам дана од:

1) пријема изјаве о имовини с пописом имовине;

2) пријема изјаве извршног дужника да нема имовину која може бити предмет извршења;

3) пропуштања рока за давање изјаве о имовини;

4) када је извршни дужник одбио да дâ изјаву о имовини;

5) када је извршни дужник дао непотпуне или нетачне податке о имовини.

У решењу о упису наводе се основ уписа у књигу (члан 120. став 2), рок и услови под којима може да се захтева брисање уписа (члан 124).

Ако после уписа у књигу настане нови основ уписа у истом извршном поступку, суд доноси решење о накнадном упису (упису новог основа), којим се ранији упис брише. Ако изјава о имовини накнадно буде допуњена, ранији упис се не брише, већ се решењем налаже да се допунска изјава приложи збирци исправа.

Жалба против решења о упису и накнадном упису одлаже извршење решења.

**Упис у књигу извршних дужника**

**Члан 122.**

Суд уписује извршног дужника у књигу извршних дужника у року од осам дана од правноснажности решења о упису у књигу.

Извршни поверилац на чији захтев је извршни дужник дао изјаву о имовини не стиче уписом извршног дужника у књигу првенство у наплати потраживања из имовине наведене у изјави.

**Обустављање уписа у књигу извршних дужника**

**Члан 123.**

Суд обуставља упис у књигу извршних дужника и укида спроведене радње ако извршни дужник достави доказ да је обавезу одређену извршном исправом испунио у целини.

Доказ мора да се достави суду пре или после правноснажности решења о упису у књигу, али увек пре уписа извршног дужника у књигу.

У случају сумње да ли је извршни дужник испунио своју обавезу одређену извршном исправом, суд може о томе затражити изјаву од извршног повериоца или јавног извршитеља.

**Брисање уписа из књиге извршних дужника**

**Члан 124.**

На захтев извршног дужника, суд доноси решење о брисању уписа у књигу, ако извршни поверилац илијавниизвршитељ достави суду изјаву да је намирио потраживање и да се слаже с брисањем. У случају сумње, суд може захтевати да изјава извршног повериоца буде оверена.

Решење о брисању уписа у књигу, без сагласности извршног повериоца или јавног извршитеља, суд доноси на захтев извршног дужника ако је:

1) извршни поступак правноснажно обустављен, али не због непостојања имовине која може бити предмет извршења;

2) упис извршен због тога што је извршни дужник дао изјаву да нема имовину која може бити предмет извршења, пропустио рок за давање изјаве о имовини, одбио да дâ изјаву о имовини или дао непотпуне или нетачне податке о имовини – када током извршног поступка престане основ уписа или када протекну две године од окончања извршног поступка ако дотле у књизи извршних дужника није било накнадних уписа или јесте, али су брисани;

3) извршни дужник дао изјаву о имовини с пописом имовине – кад протекне једна година од окончања извршног поступка, ако дотле у књизи извршних дужника није било накнадних уписа или јесте, али су брисани.

Кад је у књизи извршних дужника било накнадних уписа, упис се брише само ако су испуњени услови за брисање свих накнадних уписа.

**Јавност књиге извршних дужника**

**Члан 125.**

Суд мора да заинтересованом лицу, на његов захтев, дозволи увид у књигу извршних дужника или да му достави обавештење о упису правног субјекта у књигу, као и о датуму и основу уписа.

Суд је дужан да обавештење достави у року од осам дана од пријема захтева.

**Јавност збирке исправа**

**Члан 126.**

Свако ко учини вероватним оправдани интерес да прегледа, фотокопира или преписује исправе садржане у збирци исправа може захтевати да му то суд одобри.

Суд је дужан да о захтеву одлучи у року од осам дана од пријема захтева.

О одбијању захтева суд доноси решење.

**Јединствени регистар извршних дужника**

**Члан 127.**

Јединствен регистар извршних дужника води се за Републику Србију.

У њега се уписују идентификациони подаци о извршном дужнику (члан 24), датум и основ уписа у књигу, решење о упису у књигу, евиденциони број под којим се писмено или записник са изјавом о имовини чува у збирци исправа и суд у чији књигу је извршни дужник уписан.

Јединствени регистар је јаван, води се у електронском облику и објављује на интернету.

Вођење јединственог регистра подробније прописује министар.

**Глава десета**

**СПРОВОЂЕЊЕ ИЗВРШЕЊА**

**Почетак спровођења извршења**

**Члан 128.**

Извршење почиње да се спроводи пре правноснажности решења о извршењу.

Извршење решења о извршењу на основу веродостојне исправе спроводи се после његове правноснажности, изузев кад је донето на основу менице.

**Намирење извршног повериоца пре правноснажности решења о извршењу на основу извршне исправе**

**Члан 129.**

Извршни поверилац може да се намири и пре правноснажности решења о извршењу на основу извршне исправе, изузев када се новчано потраживање намирује на непокретности или покретној ствари.

**Спровођење извршења од суда. Спровођење извршења од јавног извршитеља**

**Члан 130.**

Суд прелази на спровођење извршења по службеној дужности када, с обзиром на средство извршења, предузме прву радњу одређену овим законом.

Јавни извршитељ почиње да спроводи извршење кад донесе закључак о спровођењу извршења.

Решење суда или јавног извршитеља које има дејство решења о извршењу извршава суд или јавни извршитељ, зависно од тога ко од њих извршава решење о извршењу ако овим законом није друкчије одређено.

**Однос извршног повериоца и јавног извршитеља**

**Члан 131.**

Јавни извршитељ изводи своја овлашћења из закона.

Стара се о томе да се извршни поверилац што брже и повољније намири.

Јавни извршитељ није дужан да се повинује предлогу извршног повериоца да предузме или не предузме неку радњу на коју је само јавни извршитељ овлашћен.

Ако су извршни поверилац и јавни извршитељ овлашћени да предузму исту радњу, један не може да опозове радњу другог.

**Предлози извршног повериоца**

**Члан 132**.

Кад је извршни поверилац дужан или овлашћен да поднесе неки предлог суду, није дужан да исти предлог поднесе јавном извршитељу ако је јавни извршитељ овлашћен да одлучује о предлогу, изузев када извршни поверилац предлаже одлагање спровођења извршења (члан 96. ст. 1. и 3 ) и у другим случајевима (члан 212. став 4, члан 262. ст. 3. и 4. и члан 344. став 1).

Ако извршни поверилац не поднесе предлог јавном извршитељу, јавни извршитељ предузима радњу или доноси одлуку као да је извршни поверилац поднео предлог, у року од осам дана од када је истекао рок за подношење предлога, ако овим законом није одређен друкчији рок.

Ако извршни поверилац поднесе предлог јавном извршитељу, између њих се заснива однос као између извршног повериоца и суда.

Јавни извршитељ не може без предлога извршног повериоца донети решење које има дејство решења о извршењу.

**Промена спроводитеља извршења**

**Члан 133.**

Извршни поверилац може назначити да извршење уместо суда настави јавни извршитељ, или суд уместо јавног извршитеља, или други јавни извршитељ уместо већ одређеног.

Ако извршење уместо суда треба да настави јавни извршитељ, суд доноси решење којим се обуставља спровођења извршења пред њим и одређује јавни извршитељ, па списе предмета уступа јавном извршитељу, који одмах доноси закључак о настављању извршења.

Ако уместо већ одређеног јавног извршитеља извршење треба да настави други, јавни извршитељ доноси решење којим се обуставља спровођења извршења пред њим и одређује други јавни извршитељ, и уступа списе предмета другом јавном извршитељу, који одмах доноси закључак о настављању извршења; ако уместо јавног извршитеља извршење треба да настави суд, јавни извршитељ доноси решење којим се обуставља даље спровођење извршења пред њим и списе предмета уступа суду, који доноси закључак о настављању извршења.

**Немогућност јавног извршитеља да настави извршење**

**Члан 134.**

Јавни извршитељ који је одређен да настави извршење, а то није у могућности, дужан је да у року од пет дана од пријема списа предмета обавести о томе извршног повериоца и позове га да у наредних пет дана назначи новог јавног извршитеља, иначе извршење наставља суд.

Ако извршни поверилац не назначи новог јавног извршитеља у року, јавни извршитељ који је одређен да настави извршење одмах доноси закључак о уступању списа предмета суду.

**Време спровођења извршења**

**Члан 135.**

Извршење се спроводи сваког дана 7–22 часа.

Извршење се може спровести изван тог времена само ако извршни дужник избегава испуњење обавезе или то налажу нарочито оправдани разлози.

**Поступање при спровођењу извршења**

**Члан 136.**

Суд, односно јавни извршитељ, дужан је да извршне радње, посебно претраживање стана и пословне или друге просторије извршног дужника или одеће коју он носи предузме с дужном пажњом према личности извршног дужника и члановима његовог домаћинства.

Извршним радњама (попису и процени покретних ствари и сл.) у стану извршног дужника којима не присуствује извршни дужник, његов законски заступник, пуномоћник или одрасли члан његовог домаћинства, обавезно присуствују два пунолетна лица као сведоци.

Суд, односно јавни извршитељ, може да отвори закључану просторију само у присуству два пунолетна лица као сведока, ако извршни дужник није присутан или неће да је отвори.

Лица која службено присуствују извршној радњу не могу бити сведоци њеног предузимања.

**Помоћ полиције**

**Члан 137.**

Суд, односно јавни извршитељ, дужан је да најмање пет дана пре извршне радње, ако је то неопходно, писмено захтева од надлежне организационе јединице полиције да присуствује извршној радњи и, по потреби, примени мере и средства принуде, према закону којим се уређује полиција. Кад се пружа отпор, надлежна организациона јединица полиције дужна је да на усмени захтев суда, односно јавног извршитеља, одмах примени потребне мере, а они да јој накнадно доставе писмени захтев у року од 48 сати од усменог захтева.

Полиција је дужна да, по налогу суда, односно јавног извршитеља, примени мере и употреби средства принуде који су потребни да би се омогућила извршна радња, а пре свега да проверава и утврђује идентитет лица и идентификује предмете, да трага за лицима и предметима, да одузме моторно возило или другу ствар која је предмет извршења и да обезбеђује лица и имовину при извршним радњама.

Суд изриче, по службеној дужности или на захтев јавног извршитеља, новчану казну одговорном лицу у организационој јединици полиције које не поштује обавезе предвиђене овим чланом и о томе обавештава министарство надлежно за унутрашње послове и надлежног јавног тужиоца.

**Неправилности у спровођењу извршења**

**Члан 138.**

Странка и учесник у поступку могу захтевати да се отклоне неправилности настале у току и поводом спровођења извршења. Оне се састоје од недоношења одлуке или предузимања или пропуштања радње.

Захтев за отклањање неправилности може да се поднесе у року од 15 дана од када је одлука требало да буде донета, или радња предузета, или је радња требало да буде предузета.

Захтев се подноси суду, односно јавном извршитељу, ако он спроводи извршење и не одлаже извршење.

Суд, односно јавни извршитељ, решењем одлучује о захтеву за отклањање неправилности.

**Основаност захтева за отклањање неправилности**

**Члан 139.**

Кад је захтев за отклањање неправилности основан суд, односно јавни извршитељ, утврђује да је неправилност учињена, укида предузете радње и налаже да се предузму радње којима се отклањају последице предузетих радњи.

Када је захтев основан, а неправилност се састоји од недоношења одлуке или пропуштања радње, суд, односно јавни извршитељ, утврђује да је неправилност учињена и доноси одлуку, односно предузима или налаже предузимање пропуштене радње.

Суд, односно јавни извршитељ, обавештава министарство надлежно за правосуђе (у даљем тексту: министарство) и Комору јавних извршитеља (у даљем тексту: Комора) о томе да је утврђено да је јавни извршитељ учинио неправилност у спровођењу извршења.

**ДЕО ТРЕЋИ**

**ИЗВРШЕЊЕ РАДИ НАМИРЕЊА НОВЧАНОГ ПОТРАЖИВАЊА**

**Глава прва**

**ИЗВРШЕЊЕ НА НЕПОКРЕТНОСТИМА**

**1. Основна правила**

**Извршне радње**

**Члан 140.**

Спровођење извршења новчаног потраживања на непокретности састоји се од уписа забележбе решења о извршењу у јавну књигу, процене вредности непокретности, продаје непокретности и намирења извршног повериоца из продајне цене.

**Доказ о својини извршног дужника**

**Члан 141.**

Извршни поверилац дужан је да уз предлог за извршење новчаног потраживања на непокретности поднесе извод из јавне књиге којим доказује да је непокретност уписана као својина извршног дужника.

Ако је у јавној књизи као власник непокретности уписано друго лице, извршни поверилац подноси уз предлог за извршење исправу подобну за упис својине извршног дужника.

Право својине извршног дужника уписује орган који води јавну књигу, на захтев суда.

После правноснажности решења о упису права својине извршног дужника суд доноси решење о извршењу.

**Извршење кад се после стицања заложног права промени власник непокретности**

**Члан 142.**

Ако се после стицања заложног права на непокретности промени њен власник, заложни поверилац означава у предлогу за извршење претходног власника непокретности као извршног дужника, а нови власник дужан је да на трпи намирење на непокретности.

Исто сходно важи и ако се у извршном поступку промени власник непокретности.

Акти суда и јавног извршитеља и писмена странака и других учесника у поступку достављају се новом власнику непокретности.

**Решење о извршењу кад је непокретност у сусвојини**

**Члан 143**.

Кад је непокретност у сусвојини, у решењу о извршењу одређује се извршење на сувласничком делу извршног дужника.

Суд може у решењу о извршењу, уз сагласност свих сувласника, одредити да се цела непокретност прода другом лицу или неком сувласнику.

У том случају остали сувласници намирују се из продајне цене пре трошкова извршног поступка, сразмерно висини сувласничког дела.

Тиме се не дира у право прече куповине сувласника.

**Стицање права на намирење извршног повериоца на непокретности**

**Члан 144.**

Суд, односно јавни извршитељ, доставља решење о извршењу органу који води јавну књигу, ради уписа забележбе решења о извршењу на непокретности.

Уписом забележбе решења о извршењу извршни поверилац стиче право да потраживање намири из непокретности (право на намирење) и ако друго лице касније стекне својину на непокретности.

Извршни поверилац који пре уписа забележбе решења о извршењу није стекао заложно право, стиче од тренутка уписа забележбе решења о извршењу право да се намири пре сваког ко после тога стекне заложно право или право на намирење на непокретности.

**Приступање извршном поступку**

**Члан 145.**

После уписа прве забележбе решења о извршењу не може се водити посебан извршни поступак ради намирења неког другог потраживања на истој непокретности.

Извршни поверилац на чији предлог је донето касније решење о извршењу ступа у већ покренути извршни поступак, а право на намирење стиче исто као извршни поверилац на чији предлог је донето прво решење о извршењу.

Приступање извршном поступку дозвољено је до доношења закључка о додељивању непокретности купцу.

О приступању извршном поступку суд, односно јавни извршитељ, обавештава извршног повериоца на чији предлог је донето прво решење о извршењу и извршне повериоце који су већ приступили извршном поступку.

**Последице приступања извршном поступку**

**Члан 146.**

Извршни поверилац приступа извршном поступку у стању у коме се он налази и не може предузети радње које су пре приступања могле да се предузму.

Разлог за обуставу извршног поступка који делује према једном извршном повериоцу не делује према осталима.

Извршни поступак се не одлаже ако се разлози за одлагање тичу само једног извршног повериоца, већ се при доношењу закључка о намирењу одлаже његово намирење док се поступак према њему не настави. Ако се поступак према њему не настави, средства која су чувана за његово намирење предају се осталим извршним повериоцима или извршном дужнику.

**Заложна права**

**Члан 147.**

Заложни повериоци намирују се у извршном поступку и када нису поднели предлог за извршење, нити су пријавили своја потраживања у извршном поступку.

Заложно право престаје доношењем закључка о предаји непокретности купцу, па и када заложни поверилац није у целини намирен.

Купац непокретности и заложни поверилац могу, до истека рока за плаћање продајне цене, писмено да уговоре да заложно право остане на непокретности и после њене предаје купцу, а да купац преузме дуг извршног дужника према заложном повериоцу у износу у коме би се заложни поверилац намирио из продајне цене. Продајна цена смањује се за износ преузетог дуга.

Споразум купца и заложног повериоца подлеже одобрењу суда, односно јавног извршитеља.

**Службености и стварни терети**

**Члан 148.**

Стварне службености на непокретности не гасе се продајом непокретности.

Продајом непокретности не гасе се ни личне службености ни стварни терети који су уписани у јавну књигу пре најстаријег заложног права или пре уписа прве забележбе решења о извршењу.

Остале личне службености и стварни терети гасе се доношењем закључка о предаји непокретности.

Имаоци личних службености и стварних терета који су угашени стичу право на накнаду ако су их уписали у јавне књиге пре уписа прве забележбе решења о извршењу.

**Закуп непокретности**

**Члан 149.**

Продајом непокретности не престаје закуп на њој ако је уговор о закупу закључен и закупац стекао државину непокретности пре доношења решења о извршењу.

Купац ступа у права и обавезе закуподавца.

**Закуп станова на неодређено време**

**Члан 150.**

Продајом непокретности не престаје закуп стана на неодређено време који је стечен на основу закона којим се уређује становање.

Купац ступа у права и обавезе закуподавца.

**Разгледање непокретности**

**Члан 151.**

У закључку о продаји суд, односно јавни извршитељ, одређује време у коме лица заинтересована за куповину могу да разгледају непокретност.

**Изузимање појединих непокретности од извршења**

**Члан 152.**

Не може бити предмет извршења пољопривредно земљиште земљорадника површине до 10 ари.

То не важи кад се у извршном поступку намирује новчано потраживање које је обезбеђено уговорном хипотеком или заложном изјавом.

**Процена вредности непокретности**

**Члан 153.**

Суд почиње процену вредности непокретности после доношења решења о извршењу, а јавни извршитељ после доношења закључка о спровођењу извршења.

Вредност непокретности процењује се према тржишној цени на дан процене.

Суд, односно јавни извршитељ, може одлучити и да се непокретност процени на основу писменог обавештења о цени коју добије од одговарајућих организација, институција или правних и физичких лица одговарајуће струке.

**Смањење вредности непокретности**

**Члан 154.**

При процени вредности непокретности води се рачуна о томе колико она мање вреди због тога што одређена права на њој остају и после продаје.

**Закључак о утврђивању вредности непокретности**

**Члан 155.**

Вредност непокретности утврђује се закључком.

**Обустава извршног поступка због недостатка покрића**

**Члан 156.**

Свако ко има право да се намири потраживањем из продајне цене непокретности, а ко по реду првенства долази пре извршног повериоца на чији предлог је донето прво решење о извршењу, може предложити да се извршни поступак обустави ако процењена вредност непокретности не покрива потраживање извршног повериоца.

Предлог за обуставу извршног поступка подноси се у року од осам дана од достављања закључка о продаји непокретности.

**Ко не може бити купац**

**Члан 157.**

Купац не може бити, ни на јавном надметању, ни непосредном погодбом, извршни дужник, судија, судски извршитељ, јавни извршитељ, заменик јавног извршитеља и свако ко је учествовао у процени вредности непокретности.

**Право прече куповине**

**Члан 158.**

Ималац законског права прече куповине непокретности има првенство над најповољнијим понудиоцем ако одмах после објављивања који је понудилац најповољнији, а пре доношења закључка о додељивању непокретности,изјави да купује непокретност под истим условима као најповољнији понудилац.

Ималац уговорног права прече куповине непокретности које је уписано у јавној књизи остварује своје право као и ималац законског права прече куповине, ако не постоји законско право прече куповине, или постоји а није искоришћено.

Ако се непокретност продаје непосредном погодбом суд, односно јавни извршитељ, позива имаоца законског права прече куповине и имаоца уговорног права прече куповине које је уписано у јавне књиге да се у року од осам дана писмено изјасне да ли намеравају да користе своје право под условима из закључка о додељивању непокретности непосредном погодбом.

Имаоци права прече куповине полажу јемство као и друга лица, најкасније док не дају изјаву да намеравају да користе право прече куповине.

**2. Продаја непокретности**

**а) Начин продаје непокретности**

**Члан 159.**

Непокретност се продаје на усменом јавном надметању или непосредном погодбом.

Суд, односно јавни извршитељ, може одредити само продају на јавном надметању.

Странке могу да се споразумеју о продаји непосредном погодбом.

**б) Продаја непокретности на јавном надметању**

**Доношење закључка о продаји непокретности на јавном надметању**

**Члан 160.**

Закључак о продаји непокретности на јавном надметању доноси се после правноснажности решења о извршењу.

 **Садржина закључка о продаји непокретности на јавном надметању**

**Члан 161.**

Закључком се одређују, пре свега, услови продаје на јавном надметању и од када и како непокретност може да се прода непосредном погодбом по споразуму странака.

Услови продаје непокретности, пре свега, садрже:

1) ближи опис непокретности са припацима;

2) назнаку да ли је непокретност слободна од лица и ствари или да у њој живи извршни дужник с породицом или неко други ко има непосредну државину непокретности;

3) права трећих лица која остају на непокретности и после њене продаје;

4) стварне и личне службености и стварне терете које купац преузима;

5) процењену вредност непокретности и дан процене;

6) време и место првог јавног надметања и почетну цену непокретности на првом јавном надметању;

7) рок у коме је купац дужан да плати продајну цену;

8) износ јемства које се полаже, рок у коме се полаже и коме се полаже.

Рок за плаћање продајне цене не може бити дужи од 15 дана од доношења закључка о додељивању непокретности.

У условима продаје наводи се и да непокретност може бити додељена купцу који на јавном надметању није био најповољнији понудилац (члан 180. став 2).

**Објављивање и достављање закључка о продаји непокретности на јавном надметању**

**Члан 162.**

Закључак о продаји непокретности на јавном надметању објављује се на огласној табли суда, односно Коморе, ако извршење спроводи јавни извршитељ, и на други уобичајени начин.

Странка може о свом трошку да објави закључак у средствима јавног обавештења и да о закључку обавести посреднике у продаји.

Закључак о продаји непокретности на јавном надметању доставља се најмање осам дана пре почетка јавног надметања странкама, заложним повериоцима, учесницима у поступку, имаоцу законског права прече куповине и имаоцу уговорног права прече куповине на непокретности које је уписано у јавној књизи.

Јавно надметање одржава се у судској згради или у канцеларији јавног извршитеља, ако они друкчије не одреде.

**Полагање јемства за учешће на јавном надметању**

**Члан 163.**

На јавном надметању могу као понудиоци да учествују само лица која су положила јемство до објављивања јавног надметања.

Јемство износи десетину процењене вредности непокретности.

Сваки извршни поверилац и заложни поверилац не полажу јемство ако њихова потраживања досежу износ јемства и ако би, с обзиром на њихов ред првенства и процењену вредност непокретности, износ јемства могао да се намири из продајне цене.

**Јавно надметање са једним понудиоцем**

**Члан 164.**

Јавно надметање одржава се и кад је присутно само једно лице које је положило јемство и које не спори да је могући понудилац, па и ако не стави понуду (један понудилац).

Ако јавном надметању присуствује само један понудилац који не стави понуду суд, односно јавни извршитељ, утврђује да јавно надметање није успело.

Они ипак могу, на предлог странака или заложног повериоца, одложити такво јавно надметање.

Предлог за одлагање подноси се до објављивања јавног надметања.

**Прво и друго јавно надметање**

**Члан 165.**

Одржавају се највише два јавна надметања.

Прво јавно надметање одржава се у року који не може бити краћи од 15, нити дужи од 30 дана од објављивања закључка о продаји непокретности на јавном надметању на огласној табли суда, односно Коморе.

Ако непокретност не буде продата на првом јавном надметању суд, односно јавни извршитељ, утврђује да оно није успело и на лицу места заказују друго јавно надметање.

Друго јавно надметање мора да почне у року од најмање 15, а највише 30 дана од првог јавног надметања.

**Продајна цена на јавном надметању**

**Члан 166.**

Непокретност не може на првом јавном надметању бити продата испод 70% процењене вредности (почетна цена).

На другом јавном надметању не може бити продата испод 50% процењене вредности (почетна цена).

**Ток јавног надметања**

**Члан 167.**

Пре почетка јавног надметања утврђује се да ли су испуњени услови за то.

Јавно надметање почиње објављивањем јавног надметања, па се саопштава почетна цена и учесници позивају да ставе понуду.

Понудилац је дужан да понуди цену која је виша од цене коју је понудио претходни понудилац. Ниједан понудилац не може да понуди цену нижу од почетне.

Јавно надметање се закључује када истекне пет минута непосредно од давања најповољније понуде.

О јавном надметању води се записник.

**Закључак о додељивању непокретности**

**Члан 168.**

Када закључе јавно надметање суд, односно јавни извршитељ, испитује пуноважност понуда, објављује ко је најповољнији понудилац и после могућег изјашњења о коришћењу права прече куповине доноси закључак о додељивању непокретности.

Најповољнији понудилац јесте понудилац који је понудио највишу цену.

**Садржина закључка о додељивању непокретности**

**Члан 169.**

Зaкључак о додељивању непокретности садржи, поред осталог, списак прва три најповољнија понудиоца, списак осталих понудилаца чије су понуде пуноважне (понуде које нису прихваћене) и списак понуда које нису пуноважне.

У закључку се наводи да ће непокретност бити додељена понудиоцу који је понудио непосредно нижу цену од најповољнијег понудиоца (други по реду понудилац) или понудиоцу који је понудио непосредно нижу цену од другог по реду понудиоца (трећи по реду понудилац), ако најповољнији и други по реду понудилац не плате понуђену цену у року који је одређен закључком о продаји непокретности. Они се наводе у закључку и ако је ималац права прече куповине изјавио да купује непокретност под истим условима као најповољнији понудилац.

Закључак се објављује на огласној табли суда, односно Коморе, и доставља свима којима и закључак о продаји непокретности на јавном надметању, као и понудиоцима на јавном надметању.

**Враћање и задржавање положеног јемства код јавног надметања**

**Члан 170.**

Понудиоцима чија понуда није пуноважна или која није прихваћена јемство се враћа одмах после закључења јавног надметања.

Другом и трећем по реду понудиоцу враћа се јемство кад најповољнији понудилац плати понуђену цену у року, а трећем по реду понудиоцу и кад други по реду понудилац плати понуђену цену у року. Из јемства понудиоца који није платио понуђену цену намирују се трошкови јавног надметања и разлика између цене коју је он понудио и плаћене цене.

Ако прва три понудиоца не плате понуђену цену у року, из њиховог јемства намирују се трошкови другог јавног надметања и разлика у цени постигнутој на првом и другом јавном надметању.

Исто важи и ако је ималац права прече куповине изјавио да купује непокретност под истим условима као најповољнији понудилац.

**Неуспех јавног надметања**

**Члан 171.**

Јавно надметање није успело ако нема понудилаца, ако ниједан понудилац не стави понуду или не понуди продајну цену која је једнака почетној цени или виша од ње у року од десет минута од почетка јавног надметања и ако ниједна понуда није пуноважна.

Јавно надметање није успело ни ако прва три понудиоца са списка из закључка о додељивању непокретности не плате цену коју су понудили у року.

Неуспех јавног надметања закључком утврђују суд, односно јавни извршитељ.

**Право избора извршног повериоца после неуспеха другог јавног надметања**

**Члан 172.**

Ако друго јавно надметање није успело суд, односно јавни извршитељ, одмах позива извршног повериоца да у року од осам дана изабере намирење продајом непокретности непосредном погодбом или преносом права својине на непокретности.

Извршни поступак обуставља се ако извршни поверилац пропусти рок за избор.

**в) Продаја непокретности непосредном погодбом**

**Случајеви продаје непокретности непосредном погодбом**

**Члан 173.**

Непокретност може да се прода непосредном погодбом ако се странке тако споразумеју или ако после неуспеха другог јавног надметања тако изабере извршни поверилац (члан 172. став 1).

Уговор о продаји непокретности непосредном погодбом закључују суд, односно јавни извршитељ, у име и за рачун извршног дужника, или лице које обавља комисионе послове продаје, у своје име а за рачун извршног дужника, у писменом облику и доставља га пореској управи.

Јемство, у износу десетог дела процењене вредности непокретности, купац полаже непосредно пре закључења уговора о продаји.

**До када странке могу да се споразумеју о продаји непокретности непосредном**

**погодбом**

**Члан 174.**

Споразум странака о продаји непокретности непосредном погодбом могућ је у временском распону од истека 10 дана од објављивања закључка о продаји непокретности на јавном надметању, па до доношења закључка о додељивању непокретности после јавног надметања или доношења закључка којим се утврђује да друго јавно надметање није успело.

Споразум није дозвољен док траје јавно надметање, а ако се непокретност прода на првом јавном надметању – док се не утврди да оно није успело (члан 171. став 2). Пошто се утврди да оно није успело, иако је ствар продата (члан 171. став 2), споразум је опет дозвољен док не почне друго јавно надметање.

Споразумом се одређују рок за закључење уговора о продаји непосредном погодбом и продајна цена, која не може бити нижа од 70% процењене вредности непокретности, а могу да се одреде и други услови.

**Закључак о продаји непокретности непосредном погодбом по споразуму странака. Закључак о додељивању непокретности**

**Члан 175.**

Одмах после споразума странака доноси се закључак о продаји непокретности непосредном погодбом по споразуму странака, којим се одређују и рок за закључење уговора и рок за плаћање продајне цене. На садржину, објављивање и достављање закључка сходно се примењују одредбе о закључку о продаји непокретности на јавном надметању.

Уговор о продаји може да се закључи у року од 20 дана од објављивања закључка о продаји непокретности непосредном погодбом по споразуму странака, а рок за плаћање цене не може бити дужи од 15 дана од доношења закључка о додељивању непокретности.

Закључак о додељивању непокретности доноси се одмах после закључења уговора о продаји, пошто суд, односно јавни извршитељ, утврди да уговор испуњава све услове из закључка о продаји непокретности непосредном погодбом по споразуму странака и остале услове који су потребни за његову пуноважност.

**Измена споразума странака. Одустанак од споразума и последице одустанка**

**Члан 176.**

Ако се уговор не закључи у року одређеном закључком о продаји непокретности непосредном погодбом по споразуму странака, странке могу у наредна три дана да измене споразум и тако смање продајну цену на 50% процењене вредности непокретности и продуже рок за закључење уговора.

У том случају суд, односно јавни извршитељ, одмах доноси нови закључак о продаји непокретности непосредном погодбом по споразуму странака којим се, поред осталог, предвиђа да уговор може да се закључи у року од 10 дана од објављивања новог закључка, а да рок за плаћање продајне цене не може бити дужи од 10 дана од доношења закључка о додељивању непокретности.

Ако нека странка писмено одустане од споразума, или странке не измене споразум у року, или уговор не буде закључен у року, или продајна цена не буде плаћена у року – суд, односно јавни извршитељ, утврђује да непокретност није продата непосредном погодбом по споразуму странака и наставља извршни поступак у стању у ком се налазио кад су се странке споразумеле о продаји непосредном погодбом.

**Продаја непокретности непосредном погодбом по избору извршног повериоца**

**Члан 177.**

Суд, односно јавни извршитељ, донеси закључак о продаји непокретности непосредном погодбом по избору извршног повериоца одмах пошто извршни поверилац изабере такво намирење којим се одређују и рок за закључење уговора о продаји, почетна цена непокретности и рок за плаћање продајне цене. На садржину, објављивање и достављање закључка сходно се примењују одредбе о закључку о продаји непокретности на јавном надметању.

Уговор о продаји може да се закључи у року од 30 дана од објављивања закључка о продаји непокретности непосредном погодбом по избору извршног повериоца. Почетна цена непокретности не може бити нижа од 50% од процењене вредности непокретности, а рок за плаћање цене не може бити дужи од 15 дана од доношења закључка о додељивању непокретности.

Извршни дужник не може да утиче на цену, нити на друге услове продаје.

Закључак о додељивању непокретности доноси се одмах после закључења уговора о продаји.

**г) Намирење преносом права својине на непокретности**

**Случајеви намирења преносом права својине**

**Члан 178**.

Ако уговор о продаји непокретности непосредном погодбом по избору извршног повериоца не буде закључен у року који је одређен закључком о продаји ствари непосредном погодбом по избору извршног повериоца, или ако продајна цена не буде плаћена у року који је одређен, суд, односно јавни извршитељ, утврђује да непокретност није продата непосредном погодбом по избору извршног повериоца.

Извршни поверилац позива се да у року од осам дана захтева намирење преносом права својине на непокретности, а ако пропусти рок, извршни поступак се обуставља.

Поверилац се намирује преносом права својине на непокретности и ако после неуспеха јавног надметања изабере намирење преносом права својине на непокретности (члан 172. став 1).

**Полагање износа за намирење**

**Члан 179**.

О преносу права својине на непокретности доноси се закључак.

У закључку се, поред осталог, извршни поверилац обавезује да у одређеном року положи новчани износ потребан да се намире остала лица која имају право на намирење.

Ако извршни поверилац положи износ у року, доноси се закључак о предаји непокретности, а ако то пропусти, извршни поступак се обуставља.

Извршни поверилац који је намирен преносом права својине на непокретности сматра се намиреним у износу од 50% од процењене вредности непокретности, умањене за новчани износ који је положио за намирење осталих лица која имају право на намирење.

Ако му и после тог умањења преостане више од његовог потраживања, разлику исплаћује извршном дужнику у року који одреди суд, односно јавни извршитељ, иначе се закључак о предаји непокретности ставља ван снаге.

**д) Остале одредбе о продаји непокретности**

**Плаћање продајне цене**

**Члан 180**.

Купац је дужан да плати продајну цену у року одређеном закључком о продаји непокретности.

Ако најповољнији понудилац с јавног надметања не плати понуђену цену у року, закључком се оглашава да је продаја без правног дејства према њему и непокретност се додељује другом по реду понудиоцу уз одређивање рока за плаћање понуђене цене. Ако ни он цену не плати у року, закључком се оглашава да је продаја без правног дејства према њему и непокретност додељује трећем по реду понудиоцу уз одређивање рока за плаћање понуђене цене. Исто важи и ако је ималац права прече куповине изјавио да купује непокретност под истим условима као најповољнији понудилац.

Ако ни трећи по реду понудилац не плати цену у року суд, односно јавни извршитељ, утврђује да јавно надметање није успело.

Ако је купац извршни поверилац чије потраживање не досеже износ продајне цене и ако би се, с обзиром на његов ред првенства, могао намирити из ње, он плаћа на име цене само разлику између потраживања и продајне цене.

**Закључак о предаји непокретности купцу**

**Члан 181**.

Закључак о предаји непокретности купцу доноси се одмах после исплате продајне цене и доставља свима којима и закључак о продаји непокретности на јавном надметању, односно непосредном погодбом, као и пореској управи.

Закључак о предаји непокретности садржи налог непосредном држаоцу непокретности да у одређеном року преда државину непокретности купцу, време када купац стиче својину на непокретности, утврђење да су се угасила заложна права, стварне службености и стварни терети који се гасе продајом непокретности, налог да се стицање својине купца на непокретности упише у јавну књигу и налог да се из јавне књиге бришу права и терети који су се угасили куповином или које купац није преузео.

Ако се против закључка о предаји непокретности поднесе захтев за отклањање неправилности при спровођењу извршења, решење којим се захтев усваја има само дејство основа за накнаду штете.

**Стицање својине и државине купца**

**Члан 182.**

Купац стиче својину на непокретности истовремено кад и државину, а ако је државину стекао пре доношења закључка о предаји непокретности – доношењем тог закључка.

Извршни дужник или друго лице које има непосредну државину непокретности предаје купцу државину у року одређеном закључком о предаји непокретности, ако законом или споразумом с купцем није друкчије одређено.

Ако се непокретност налазила и остаје у државини другог лица или извршног дужника, купац стиче државину доношењем закључка о предаји непокретности.

**Исељење непосредног држаоца непокретности**

**Члан 183.**

Ако непосредни држалац непокретности не преда купцу државину непокретности у року који је одређен закључком о предаји непокретности суд, на предлог купца, доноси решење о извршењу које се спроводи према одредбама о извршењу ради испражњења и предаје непокретности (чл. 336–340).

Не могу бити принудно исељени имаоци личних службености које се не гасе продајом непокретности, закупци који су закључили уговор о закупу и стекли државину непокретности пре доношења решења о извршењу и закупци стана на неодређено време који су стекли закуп на основу закона којим се уређује становање.

**3. Намирење**

**Када почиње намирење**

**Члан 184.**

Суд, односно јавни извршитељ, почиње намирење одмах после доношења закључка о предаји непокретности купцу.

О намирењу се доноси закључак.

**Закључак о намирењу**

**Члан 185.**

Закључак о намирењу заснива се на стању ствари из списа предмета и јавних књига.

При томе се узимају у обзир само потраживања садржана у решењу о извршењу које је постало правноснажно пре доношења закључка о намирењу.

Потраживања садржана у решењу о извршењу које није постало правноснажно до доношења закључка о намирењу, намирују се после правноснажности решења о извршењу, из продајне цене која можда преостане.

Остатак цене предаје се извршном дужнику.

**Ко се намирује из продајне цене и како**

**Члан 186.**

Из продајне цене намирује се извршни поверилац на чији предлог је донето прво решење о извршењу, извршни повериоци који су приступили извршном поступку, заложни повериоци, па и када нису пријавили потраживање у извршном поступку, и лица која имају право на накнаду због гашења личних службености и стварних терета продајом непокретности, ако су потраживање накнаде пријавила до доношења закључка о намирењу.

**Првенствено намирење**

**Члан 187**.

Из продајне цене првенствено се намирују, следећим редом:

1) трошкови извршног поступка који су пријављени до доношења закључка о намирењу;

2) потраживања на основу законског издржавања која се доказују извршном исправом и пријављена су до доношења закључка о додељивању непокретности.

Потраживања на основу законског издржавања намирују се тек ако се продајна цена не исцрпе намирењем трошкова извршног поступка.

Ако сви трошкови извршног поступка не могу да се намире у целини, намирују се сразмерно њиховој висини, што важи и за потраживања на основу законског издржавања.

**Редослед намирења осталих потраживања**

**Члан 188**.

Пошто се намире потраживања која се првенствено намирују, остала се разврставају на три реда намирења:

1) потраживања заложних поверилаца који су стекли заложно право пре уписа прве забележбе решења о извршењу на непокретности;

2) потраживања лица која имају право на накнаду због гашења личних службености и стварних терета продајом непокретности;

3) потраживања извршних поверилаца.

Намирење наредног реда намирења почиње кад се повериоци из претходног реда намире у целини.

Ако продајна цена није довољна да се намире сви повериоци из истог реда намирења, они се намирују према редоследу стицања права на намирење, а ако су право на намирење стекли истовремено, намирују се сразмерно висини својих потраживања.

Заложни повериоци стичу право на намирење према времену стицања заложног права, повериоци накнаде због гашења личних службености и стварних терета према времену уписа личних службености и стварних терета у јавну књигу, а извршни повериоци према времену уписа забележбе њиховог решења о извршењу.

Трошкови који су досуђени у извршној исправи и камате које су досуђене у извршној исправи и обрачунате за последње три године до доношења закључка о предаји непокретности купцу имају исти ред намирења као главно потраживање.

**Висина накнаде за личне службености и стварне терете**

**Члан 189.**

Ако лица која имају право на накнаду због гашења личних службености и стварних терета продајом непокретности и извршни повериоци писмено не уговоре висину накнаде до доношења закључка о намирењу, накнаду одређује суд, односно јавни извршитељ.

Суд, односно јавни извршитељ, првенствено узима у обзир време у коме би лична службеност или стварни терет још трајали, њихову вредност и животну доб њихових ималаца.

Купац непокретности и ималац права личне службености или стварног терета могу, до краја рока за плаћање продајне цене, писмено да уговоре да купац преузме личну службеност или стварни терет, а да се износ накнаде дате за преузимање одбије од продајне цене.

**Оспоравање потраживања**

**Члан 190.**

Лице које се намирује из продајне цене може пред судом, писмено или усмено на записник, оспорити постојање потраживања другог лица, његову висину и ред по коме се оно намирује, ако то чини повољнијим његове изгледе за намирење.

Извршни дужник може да оспори потраживање оних лица чије се потраживање не заснива на извршној исправи.

Оспоравање је могуће до доношења закључка о намирењу.

Ако извршење спроводи јавни извршитељ, копија оспоравања доставља се јавном извршитељу.

**Упућивање на парницу после оспоравања потраживања**

**Члан 191.**

О оспоравању одлучује суд ако је међу странкама спорно правно питање или ако се оспоравање доказује правноснажном пресудом или јавном или у складу са законом овереном изјавом (изводом из јавних књига итд.).

Ако прихвати оспоравање, суд упућује лице чије је потраживање оспорено да покрене парницу у року од 15 дана од прихватања оспоравања. Ако не прихвати оспоравање, суд упућује лице које оспорава потраживање да покрене парницу у року од 15 дана од неприхватања оспоравања.

Износ оспореног потраживања полаже се у судски депозит.

Ако лице које је упућено на парницу не покрене парнични поступак у року који је одредио суд, сматра се да није оспорило потраживање, односно да је одустало од захтева да се његово потраживање намири у извршном поступку.

Тиме се не дира у његово право да после окончања извршног поступка покрене парнични поступак против лица чије је потраживање оспорено, односно лица које је оспорило потраживање.

Пресуда која се донесе у парници о оспореном потраживању делује према извршном дужнику и свим повериоцима.

**Полагање јемства**

**Члан 192.**

Суд, односно јавни извршитељ, може, на предлог лица чије је потраживање оспорено, да услови одлагање доношења закључка о намирењу и намирење оспореног потраживања полагањем јемства за штету коју оно може претрпети због одлагања намирења.

Ако лице које је оспорило потраживање не положи јемство у року који је одредио суд, односно јавни извршитељ, сматра се да није оспорило потраживање.

Лице чије је потраживање неосновано оспорено и које услед тога претрпи штету има право да је наплати из положеног јемства.

**4. Посебне одредбе о намирењу појединих потраживања**

**Потраживање заложног повериоца које није доспело**

**Члан 193.**

Потраживање заложног повериоца које није доспело до доношења закључка о намирењу издваја се и депонује у суду или код јавног извршитеља и испуњава према роковима доспећа.

Ипак, заложни поверилац може захтевати да се намири пре доспелости потраживања, на основу закључка о намирењу, према реду намирења заложних поверилаца.

У том случају потраживање заложног повериоца за које није уговорена камата, намирује се тако што се од главног дуга одбија износ који одговара затезној камати обрачунатој од доношења закључка о намирењу до доспелости потраживања, а потраживање заложног повериоца за које је уговорена камата намирује се заједно с уговореном каматом обрачунатом до доношења закључка о додељивању непокретности.

**Недоспело потраживање појединих повремених давања**

**Члан 194.**

Потраживања повремених примања на основу накнаде штете услед оштећења здравља, умањења или губитка радне способности и новчане ренте за издржавање које је изгубљено услед смрти дужника издржавања, која су обезбеђена залогом, а доспевају после доношења закључка о намирењу, намирују се пре доспелости само на захтев повериоца, према реду намирења заложних поверилаца.

Поверилац може да стави захтев за намирење до доношења закључка о намирењу.

Висина потраживања повремених давања израчунава се исто као висина накнаде за личне службености и стварне терете.

**Потраживање под условом**

**Члан 195.**

Потраживање које је обезбеђено заложним правом, а које зависи од услова који треба да наступи или да не наступи после доношења закључка о намирењу, издваја се и полаже у судски депозит или код јавног извршитеља.

Оно се исплаћује кад одложни услов наступи или кад постане извесно да раскидни услов неће наступити и без захтева заложног повериоца, према реду намирења заложних поверилаца.

Ако одложни услов не наступи или раскидни услов наступи, из издвојеног износа намирују се извршни повериоци чија потраживања уопште нису намирена или нису потпуно намирена, а ако њих нема или ако се издвојени износ не исцрпе њиховим намирењем – цео износ или његов остатак предаје се извршном дужнику.

**Предбележба заложног права и забележба покретања спора**

**Члан 196.**

Ако лице у чију је корист у јавној књизи уписана предбележба заложног права пре него што је уписана прва забележба решења о извршењу докаже да је у току поступак за оправдавање предбележбе или да још није протекао рок за његово покретање, потраживање на које се предбележба односи намирује се као потраживање под одложним условом.

Потраживање за које је у јавној књизи уписана забележба спора ради брисања заложног права или забележба спора о основу уписа заложног права, намирује се као потраживање под раскидним условом.

**5. Посебне одредбе о извршном поступку на непокретностима које нису уписане у јавну књигу**

**Доказивање својине извршног дужника на непокретности**

**Члан 197.**

Ако непокретност није уписана у јавну књигу, извршни поверилац мора уз предлог за извршење поднети исправе на основу којих може да се упише својина на непокретности у корист извршног дужника. Суд је дужан да поднету исправу одмах проследи органу који води јавну књигу и застане с поступком до уписа својине извршног дужника.

Ако је у предлогу за извршење као предмет извршења наведена зграда или део зграде који нису уписани у јавну књигу и на којима не може да се упише својина, извршни поверилац даје изјаву да упис својине није могућ и прилаже је уз предлог за извршење. У том случају суд доноси решење о извршењу на непокретности која је у ванкњижној својини извршног дужника, под условом да извршни поверилац уз предлог за извршење достави или означи, као доказ о ванкњижној својини, грађевинску дозволу која гласи на извршног дужника, или ако не постоји или не гласи на извршног дужника – друге исправе којима се доказује ванкњижна својина извршног дужника.

На предлог извршног повериоца, суд налаже извршном дужнику или другом лицу да достави исправе којима се доказује ванкњижна својина извршног дужника, под претњом изрицања новчане казне.

**Пописивање непокретности**

**Члан 198.**

Када суд донесе решење о извршењу на непокретности која је у ванкњижној својини извршног дужника, у делу о условима продаје, у закључку о продаји непокретности, посебно се назначава да је непокретност у ванкњижној својини, после чега се и пописује.

Непокретност пописују суд, односно јавни извршитељ на састанку за попис, на који позива извршног повериоца, извршног дужника, лица чије се непокретности граниче с непокретношћу и непосредног држаоца непокретности ако то није извршни дужник.

Записник о попису непокретности за коју се утврди да је у својини извршног дужника има дејство као упис забележбе решења о извршењу у јавну књигу и објављује се на огласној табли суда.

**Глава друга**

**ИЗВРШЕЊЕ НА ПОКРЕТНИМ СТВАРИМА**

**1. Основна правила**

**Месна надлежност**

**Члан 199.**

За одлучивање о предлогу за извршење новчаног потраживања на покретним стварима и за спровођење извршења месно је надлежан суд на чијем се подручју налазе покретне ствари.

**Изузимање од извршења**

**Члан 200.**

Не могу бити предмет извршења:

1) одећа, обућа и други предмети за личну употребу, постељне ствари, посуђе, део намештаја који је неопходан извршном дужнику и члановима његовог домаћинства, штедњак, фрижидер и пећ за грејање;

2) храна и огрев који су извршном дужнику и члановима његовог домаћинства потребни за три месеца;

3) готов новац извршног дужника који има стална месечна примања до месечног износа који је законом изузет од извршења, сразмерно времену до наредног примања;

4) ордење, медаље, ратне споменице и друга одликовања и признања, лична писма, рукописи и други лични списи и породичне фотографије извршног дужника;

5) помагала која су особи са инвалидитетом или другом лицу с телесним недостацима неопходна за обављање животних функција;

6) кућни љубимац.

**Извршне радње**

**Члан 201.**

Спровођење извршења новчаног потраживања на покретним стварима састоји се од пописа и процене ствари, продаје ствари и намирења извршног повериоца из продајне цене.

Процена ствари може да се одвоји од пописа, ако због посебне вредности није могуће да се ствар процени истовремено с пописом.

**2. Попис и процена покретних ствари**

**Предаја решења о извршењу. Обавештење о попису покретних ствари**

**Члан 202.**

Извршном дужнику се непосредно пре почетка пописа ствари предаје решење о извршењу, па се он позива да испуни потраживање с каматом и трошковима извршног поступка. Предаје му се и закључак о спровођењу извршења, ако извршење спроводи јавни извршитељ.

Решење које није могло да се преда извршном дужнику при попису ствари доставља се његовим прибијањем на месту пописа.

О месту и времену пописа обавештава се извршни поверилац и упозорава да ће ствар бити пописана и без његовог присуства.

Одсуство странака није сметња да се ствар попише.

Странка која није присуствовала попису обавештава се о томе да је попис извршен.

**Предмет пописа**

**Члан 203.**

Пописују се ствари које су у државини извршног дужника и ствари које су у својини извршног дужника, али у државини извршног повериоца или другог лица.

Пописују се и ствари на које је треће лице ставило примедбу да на њима има неко право које спречава извршење.

**Обим пописа**

**Члан 204.**

Пописује се онолико ствари колико је потребно да се намире потраживање извршног повериоца и трошкови извршења, независно од тога да ли су у решењу о извршењу наведене ствари на којима се спроводи извршење.

Пре свега, пописују се ствари које могу најлакше да се продају, ствари на које треће лице није ставило примедбу да на њима има права која спречавају извршење и ствари које нису подложне брзом кварењу или знатном смањењу вредности.

**Забрана располагања пописаним стварима**

**Члан 205.**

Извршни дужник и лица која имају државину или притежање на пописаним стварима не смеју њима да располажу ни правно, ни фактички.

Повреда забране располагања повлачи одсуство дејства правног акта у извршном поступку у коме је настала.

Забрана располагања и кривичноправне последице њене повреде уносе се у решење у извршењу.

**Записник о попису. Дејство пописа**

**Члан 206.**

О попису ствари саставља се записник.

Записник о попису јесте основ да извршни поверилац упише заложно право на пописаним стварима.

**Измена пописа**

**Члан 207.**

Странка може, у року од осам дана од окончања пописа, предложити суду, односно јавном извршитељу, да се попис измени.

Суд, односно јавни извршитељ, дужан је да одлучи о предлогу у року од пет дана од његовог пријема.

Ако се попис измени, доноси се закључак о коначном попису.

Закључак о коначном попису јесте основ да извршни поверилац упише заложно право на стварима које су унете у попис тек у закључку о коначном попису.

**Публиковање пописа**

**Члан 208.**

Записник о попису и закључак о коначном попису достављају се извршном повериоцу и истичу на видном месту у просторији у којој се пописана ствар налази у време пописа.

На пописаним стварима које се остављају на чување извршном дужнику видно се означава да су пописане.

Лицу које уклони копију записника о попису, закључка о коначном попису или ознаку да су ствари пописане, изриче се новчана казна.

**Достављање података за упис заложног права**

**Члан 209.**

Извршни поверилац доставља оригинал или оверену копију записника о попису и закључка о коначном попису Агенцији за привредне регистре, ради уписа заложног права у Регистар залоге.

Осим тога, извршни поверилац доставља Агенцији за привредне регистре и податке одређене прописима о упису заложног права на покретним стварима у Регистар залоге.

**Стицање заложног права на пописаној ствари и ред првенства**

**Члан 210.**

Извршни поверилац стиче заложно право на пописаној ствари у тренутку уписа заложног права у Регистар залоге.

Кад је иста ствар пописана у корист више извршних поверилаца, ред првенства у стицању заложног права одређује се према дану кад је оно уписано у Регистар залоге.

Кад је више извршних поверилаца уписало заложно право у Регистар залоге истог дана, ред првенства у стицању заложног права одређује се према дану кад су суду поднети њихови предлози за извршење, а ако су поднети истог дана, сва уписана заложна права имају исти ред првенства.

Кад ствар која је предмет извршења није одређена решењем о извршењу, већ касније, или је промењена или додата током извршног поступка, ред првенства више извршних поверилаца који су стекли заложно право на ствари уписом у Регистар залоге истог дана одређује се према дану кад је поднет предлог за одређивање, промену или додавање ствари, односно када је о томе донето решење ако је ствар одређена, промењена или додата без предлога странке. Предлози који су поднети и решења која су донети истог дана имају исти ред првенства.

**Чување пописаних ствари**

**Члан 211.**

По правилу, пописане ствари остављају се на чување извршном дужнику, или извршном повериоцу, или другом лицу које има државину ствари.

Готов новац, хартије од вредности и драгоцености чувају се у судском депозиту, односно код јавног извршитеља или лица које обавља комисионе послове продаје.

У судски депозит, односно јавном извршитељу или лицу које обавља комисионе послове продаје, предају се на чување и друге ствари веће вредности које су подесне да их чува.

**Промена чувара пописаних ствари**

**Члан 212.**

Суд, односно јавни извршитељ, може, на предлог извршног повериоца који је могућ до доношења закључка о додељивању ствари, одузети ствари извршном дужнику и поверити их на чување извршном повериоцу или другом лицу које он одреди.

У том случају трошкове чувања ствари претходно сноси извршни поверилац или лице које је одредио, извршни дужник им надокнађује трошкове, а ризик пропасти или оштећења ствари сноси извршни поверилац, изузев ако су последица више силе или случаја.

Ако пропаст или оштећење ствари не може да се припише вишој сили или случају, сматра се да је извршни поверилац намирен до висине вредности ствари која је пропала или до висине вредности оштећења ствари.

Исто важи и када ствар чува извршни поверилац или ако суд, односно јавни извршитељ, на предлог извршног повериоца, наложи да се ствар повери лицу које је одредио извршни поверилац да је чува уместо извршног повериоца или другог лица. Јавни извршитељ не може без предлога извршног повериоца наложити да се ствар повери на чување неком другом лицу уместо извршног повериоца или другог лица.

**Безуспешан попис**

**Члан 213.**

Попис је безуспешан ако се не нађу ствари које могу бити предмет извршења.

Суд, односно јавни извршитељ, обавештава о томе извршног повериоца ако није присуствовао попису.

**Право извршног повериоца на избор после безуспешног пописа**

**Члан 214.**

Извршни поверилац може, у року од 15 дана од пријема обавештења о безуспешном попису, односно од безуспешног пописа коме је присуствовао, предложити суду, односно јавном извршитељу, поновни попис или захтевати од суда да извршни дужник дâ изјаву о имовини, или може предложити суду, односно јавном извршитељу, да одреди друго средство и предмет извршења, иначе се извршни поступак обуставља у наредних осам дана.

Извршни поступак се обуставља и ако извршни поверилац на време предложи поновни попис, али се опет не нађу ствари које могу бити предмет извршења, у року од осам дана од окончања поновног пописа.

**Процена ствари**

**Члан 215.**

По правилу, ствари се процењују када се и пописују. Ствари процењује суд, односно јавни извршитељ.

Ствар се процењује према њеној тржишној цени у месту процене на дан процене.

Суд, односно јавни извршитељ, може да процени ствар на основу писменог обавештења о цени које добије од одговарајућих организација, институција или правних и физичких лица одговарајуће струке.

Извршни поверилац и извршни дужник могу споразумно да одреде вредност ствари.

**Записник о попису и процени**

**Члан 216.**

Кад се ствар истовремено пописује и процењује сачињава се записник о попису и процени.

У записнику се наводе име судског или јавног извршитеља који пописује и процењује ствари, имена странака и лица која су присуствовала попису и процени, број предмета извршења, датум пописа и процене, висина и доспелост потраживања извршног повериоца, подаци којима се ближе одређују пописане ствари и њихова процењена вредност, изјаве странака и учесника у поступку и примедбе трећих лица о постојању права на ствари која спречавају извршење.

Ако суд, односно јавни извршитељ, одреди да се ствар процени после пописа, а на основу писменог обавештења о цени, о процени се сачињава посебан записник.

Извршни поверилац може да о свом трошку објави записник о попису и процени у средствима јавног обавештавања.

**Забелешка уместо пописа и процене ствари. Приступање извршном поступку**

**Члан 217.**

Ако се после пописа и процене ствари донесе решење о извршењу на пописаним и процењеним стварима, али за намирење другог потраживања, ствар се поново не пописује и не процењује, већ се у наставку записника о попису и процени само забележавају подаци из новог решења о извршењу.

Ова забелешка јесте основ да нови извршни поверилац упише заложно право на пописаним стварима. Нови извршни поверилац ступа у већ покренути извршни поступак у стању у коме се он налази и не може предузети процесне радње које су пре приступања могле да се предузму.

Приступање извршном поступку дозвољено је до доношења закључка о додељивању ствари купцу.

**3. Продаја покретне ствари**

**а) Начини продаје ствари и закључак о продаји ствари**

**Начини продаје ствари**

**Члан 218.**

Ствари могу да се продају на усменом јавном надметању или непосредном погодбом.

Начин продаје одређује се у закључку о продаји покретне ствари, а суд, односно јавни извршитељ, при томе је дужан да води рачуна о постизању најповољније цене.

Продаја јавним надметањем одређује се ако ствар има већу вредност или се очекује да се прода по цени већој од процењене вредности.

Независно од начина продаје коју је одредио суд, односно јавни извршитељ, странке могу да се споразумеју о продаји ствари непосредном погодбом.

**Доношење закључка о продаји покретне ствари**

**Члан 219.**

Закључак о продаји покретне ствари доноси се после правноснажности решења о извршењу, а од објављивања закључка на огласној табли суда, односно Коморе, па до првог јавног надметања не може протећи мање од 15, нити више 30 дана.

Пре тога, ствари могу да се продају ако се странке споразумеју или ако су подложне брзом кварењу, или ако постоји опасност од знатног смањења вредности ствари, а извршни поверилац положи јемство за штету коју извршни дужник може претрпети због раније продаје.

**Садржина закључка о продаји покретне ствари**

**Члан 220.**

Закључком о продаји покретне ствари одређује се да ли се ствар продаје јавним надметањем или непосредном погодбом, затим услови продаје и од када и како ствар може да се прода непосредном погодбом по споразуму странака.

Услови продаје ствари, пре свега, садрже:

1) ближи опис ствари;

2) процењену вредност ствари и дан процене вредности;

3) време и место првог јавног надметања и почетну цену ствари на првом јавном надметању;

4) рок за закључење уговора о продаји непосредном погодбом и почетну цену ствари;

5) рок у коме је купац дужан да плати продајну цену;

6) износ јемства које се полаже, рок у коме се полаже и коме се полаже.

Рок за плаћање продајне цене не може бити дужи од 15 дана од доношења закључка о додељивању покретне ствари.

У условима продаје ствари наводи се и под којим условима ствар може бити додељена купцу који на јавном надметању није био најповољнији понудилац (члан 223. став 1).

**Објављивање и достављање закључка о продаји ствари**

**Члан 221.**

Закључак о продаји покретне ствари објављује се на огласној табли суда, односно Коморе, и на други уобичајени начин.

Закључак се доставља истим лицима као закључак о продаји непокретности на јавном надметању (члан 162. став 3).

**б) Продаја на јавном надметању**

**Садржина закључка о додељивању ствари после јавног надметања**

**Члан 222.**

Закључак о додељивању ствари садржи и списак понудилаца који су понудили цену једнаку почетној цени или вишу од ње, почев од најповољнијег понудиоца па надаље.

У закључку се наводи да ће ствар бити додељена другом по реду понудиоцу ако најповољнији понудилац не плати понуђену цену у року одређеном закључком о продаји ствари или трећем по реду понудиоцу ако други по реду не плати понуђену цену у року о одређеном закључком о продаји и тако редом док се не исцрпе сви понудиоци са списка.

**Плаћање продајне цене после јавног надметања**

**Члан 223.**

Ако најповољнији понудилац с јавног надметања не плати понуђену цену у року, закључком се оглашава да је продаја без правног дејства према њему и ствар додељује другом по реду понудиоцу уз одређивање рока за плаћање понуђене цене и тако редом док се не исцрпе сви понудиоци са списка из закључка о додељивању ствари.

Ако ниједан понуђач не плати понуђену цену у року, утврђује се да јавно надметање није успело.

**Сходна примена одредаба о јавном надметању код продаје непокретности**

**Члан 224**.

На продају покретне ствари на јавном надметању примењују се следеће одредбе о намирењу новчаног потраживања на непокретности: о полагању јемства за учешће на јавном надметању (члан 163), јавном надметању с једним понудиоцем (члан 164), о првом и другом јавном наметању (члан 165), продајној цени на јавном надметању (члан 166), току јавног надметања (члан 167), закључку о додељивању непокретности после јавног надметања (члан 168), објављивању и достављању закључка о додељивању непокретности (члан 169), о враћању и задржавању положеног јемства код јавног надметања (члан 170) и о неуспеху јавног надметања (члан 171).

**в) Право избора извршног повериоца после неуспеха другог јавног надметања**

**Члан 225.**

Ако друго јавно надметање није успело суд, односно јавни извршитељ, одмах позива извршног повериоца да у року од осам дана изабере намирење продајом ствари непосредном погодбом или преносом права својине на ствари.

Извршни поступак обуставља се ако извршни поверилац пропусти рок за избор.

**г) Продаја ствари непосредном погодбом**

**Случајеви продаје ствари непосредном погодбом**

**Члан 226.**

Ствар може да се прода непосредном погодбом ако је тако одређено у закључку о продаји покретне ствари (члан 220), ако се странке тако споразумеју или ако после неуспеха другог јавног надметања тако изабере извршни поверилац (члан 225. став 1).

Уговор закључују иста лица која закључују уговор о продаји непокретности непосредном погодбом, у писменом облику, и прослеђују га пореској управи (члан 173. став 2).

**До када странке могу да се споразумеју о продаји покретне ствари непосредном погодбом**

**Члан 227.**

Ако је закључком о продаји покретне ствари одређено да се ствар продаје на јавном надметању, странке могу да се споразумеју о продаји ствари непосредном погодбом у истом року као кад се продаје непокретност (члан 174. ст. 1. и 2).

Али ако је закључком о продаји покретне ствари одређено да се ствар продаје непосредном погодбом, странке могу да се споразумеју о продаји непосредном погодбом у временском распону од истека 10 дана од објављивања закључка о продаји покретне ствари, па док извршни поверилац не изабере намирење преносом права својине на ствари.

На садржину споразума странака примењују се одредбе о споразуму странака о продаји непокретности непосредном погодбом (члан 174. став 3).

**Примена одредаба о продаји непокретности непосредном погодбом по споразуму странака**

**Члан 228.**

На садржину закључка о продаји покретне ствари непосредном погодбом по споразуму странака, рок за закључење уговора, рок за плаћање продајне цене и објављивање и достављање закључка примењују се одредбе о закључку о продаји непокретности непосредном погодбом по споразуму странака (члан 175. ст. 1. и 2).

На закључак о додељивању покретне ствари у овом случају примењују се одредбе о закључку о додељивању непокретности (члан 175. став 3).

На измену споразума странака о продаји покретне ствари непосредном погодбом, као и на нови споразум, овлашћење суда, односно јавног извршитеља, случај када се утврђује да непокретност није продата непосредном погодбом по споразуму странака и последице које из тога произлазе, примењују се одредбе о измени споразума странака, одустанку странака од споразума и последицама одустанка код продаје непокретних ствари (члан 172).

**Продаја ствари непосредном погодбом у осталим случајевима**

**Члан 229.**

Када се ствар продаје непосредном погодбом по закључку о продаји покретне ствари (члан 220), уговор може да се закључи у року од 30 дана од објављивања закључка, а рок за плаћање цене не може бити дужи од 15 дана од доношења закључка о додељивању ствари.

Кад се ствар продаје непосредном погодбом по избору извршног повериоца примењују се одредбе које се у том случају примењују код намирења новчаног потраживања на непокретности (члан 177).

У оба случаја непосредне погодбе извршни дужник не може да утиче на цену, нити на друге услове продаје.

Закључак о додељивању покретне ствари доноси се одмах после закључења уговора о продаји непосредном погодбом.

Почетна цена ствари не може бити нижа од 50% од процењене вредности ствари.

**г) Намирење преносом права својине на ствари**

**Члан 230.**

Ако уговор о продаји ствари непосредном погодбом по закључку о продаји покретне ствари не буде закључен у року, или ако уговор о продаји ствари непосредном погодбом по избору извршног повериоца не буде закључен у року, или ако продајна цена не буде плаћена у року, утврђуј се да ствар није продата непосредном погодбом по избору извршног повериоца, односно по закључку суда о продаји покретне ствари.

У свему осталом примењују се одредбе о намирењу преносом права својине на непокретности (чл. 178. и 179).

**д) Остале одредбе о продаји покретне ствари**

**Закључак о предаји покретне ствари купцу**

**Члан 231.**

Закључак о предаји покретне ствари купцу доноси се одмах пошто буде плаћена продајна цена и доставља свима којима се доставља и закључак о продаји покретне ствари, као и пореској управи.

Закључак о предаји покретне ствари може да се донесе и ствар преда купцу и пре плаћања продајне цене ако се, на свој ризик, с тим сагласе извршни поверилац и лица која имају првенство у намирењу из продајне цене, у граници износа који би им намирењем припао.

Ако купац коме је предата ствар не плати продајну цену у року, извршни поверилац и лица која имају првенство у намирењу из продајне цене могу затражити од суда да у истом извршном поступку донесе решење о извршењу ради наплате продајне цене.

**Престанак и брисање залоге**

**Члан 232.**

Заложно право на покретној ствари престаје доношењем закључка о предаји покретне ствари.

У закључку се купац овлашћује да захтева брисање заложног права из Регистра залоге.

**4. Намирење**

**Закључак о намирењу**

**Члан 233.**

Закључак о намирењу доноси се одмах после закључка о предаји покретне ствари.

Заснива се на стању ствари из списа предмета и јавних књига.

При доношењу закључка узимају се у обзир само потраживања садржана у решењу о извршењу које је постало правноснажно пре доношења закључка о намирењу.

**Првенствено намирење потраживања на основу законског издржавања**

**Члан 234.**

Пре свих намирују се потраживања по основу законског издржавања која буду доказана извршном исправом и пријављена до доношења закључка о додељивању ствари.

Ако више потраживања на основу законског издржавања не могу да се намире у целини, намирују се сразмерно њиховој висини.

**Намирење осталих потраживања**

**Члан 235.**

Пошто се намире потраживања по основу законског издржавања, остала се разврставају на два реда намирења:

1) потраживања заложних поверилаца;

2) потраживања извршних поверилаца који нису стекли заложно право.

Намирење наредног реда намирења почиње кад се повериоци из претходног реда намире у целини.

Ако продајна цена није довољна да се намире сви повериоци из истог реда намирења, они се намирују према редоследу стицања права на намирење, а ако су истовремено стекли право на намирење – намирују се сразмерно висини потраживања.

Заложни повериоци стичу право на намирење према времену стицања заложног права, а извршни повериоци који нису стекли заложно право – према времену кад су поднели предлог за извршење.

Трошкови извршног поступка, трошкови који су досуђени у извршној исправи и камате које су досуђене у извршној исправи имају исти ред намирења као главно потраживање.

Вишак продајне цене који преостане по намирењу предаје се извршном дужнику.

**Примена одредаба овог закона о спровођењу извршења на непокретностима**

**Члан 236.**

На све што изричито није уређено одредбама ове главе закона сходно се примењују одредбе о извршењу ради намирења новчаног потраживања на непокретности (чл. 140–198).

**Глава трећа**

**ИЗВРШЕЊЕ НА НОВЧАНОМ ПОТРАЖИВАЊУ ИЗВРШНОГ ДУЖНИКА**

**1. Основна правила**

**Месна надлежност**

**Члан 237.**

За одлучивање о предлогу за извршење на новчаном потраживању извршног дужника и за спровођење извршења месно је надлежан – ако извршни дужник нема пребивалиште или боравиште у Републици Србији – суд на чијем је подручју пребивалиште дужника извршног дужника, а ако он нема пребивалиште у Републици Србији – суд на чијем подручју је боравиште дужника извршног дужника.

Одредба претходног става у делу који се односи на пребивалиште и боравиште сходно се примењује и на седиште правног лица.

**Изузимање од извршења**

**Члан 238.**

Не могу бити предмет извршења:

1) примања по основу законског издржавања, накнаде штете због оштећења здравља, исплате новчане ренте због потпуне или делимичне неспособности за рад или исплате новчане ренте за издржавање које је изгубљено услед смрти дужника издржавања;

2) примање по основу накнаде због телесног оштећења по прописима о инвалидском осигурању;

3) примања по основу социјалне помоћи;

4) примања по основу привремене незапослености;

5) примања по основу додатка на децу;

6) примања по основу стипендије и помоћи ученицима и студентима;

7) друга потраживања чији је пренос законом забрањен.

**Ограничење извршења**

**Члан 239.**

Извршење на заради, накнади зараде и пензији може да се спроведе у висини до две трећине зараде, накнаде зараде или пензије.

Исто се примењује и на плату официра, подофицира, војника по уговору, војног службеника и на примања лица у резервном саставу за време војне службе.

Извршење на минималној заради спроводи се до њене половине.

Извршење на примањима ратних и мирнодопских војних инвалида по основу инвалиднине, ортопедског додатка и инвалидског додатка може да се спроведе само до њихове половине, и само ради намирења потраживања по основу законског издржавања, накнаде штете услед оштећења здравља, умањења или губитка радне способности и новчане ренте за издржавање, које је изгубљено услед смрти дужника издржавања.

Извршење на примањима по основу накнаде штете у облику новчане ренте која се досуђује по правилима облигационог права, а која нису изузета од извршења, затим по основу уговора о доживотном издржавању и извршење на примању по основу уговора о осигурању живота, може да се спроведе само на делу примања који прелази износ највише сталне социјалне помоћи која се исплаћује на подручју на коме извршни дужник има пребивалиште, односно боравиште.

**Извршне радње**

**Члан 240.**

Спровођење извршења на новчаном потраживању извршног дужника састоји се од пленидбе и преноса потраживања ради намирења извршног повериоца из пренесеног потраживања.

**Предлог за извршење**

**Члан 241.**

Предлогом за извршење може да се захтева пленидба потраживања и одреди врста преноса потраживања (ради наплаћивања или уместо испуњења), или само пленидба потраживања или само пренос потраживања.

Извршни поверилац који није то учино у предлогу за извршење дужан је да предложи врсту преноса потраживања у року од 30 дана од пријема решења о извршењу или од пријема обавештења о изјашњењу дужника извршног дужника, иначе се извршни поступак обуставља.

**Решење о извршењу**

**Члан 242.**

Решењем о извршењу одређују се пленидба и пренос потраживања извршног дужника, али не и врста преноса.

У решењу се наводи од чега се састоји пленидба потраживања (члан 244. став 2) и када наступа.

Решење о извршењу доставља се и дужнику извршног дужника.

Дужник извршног дужника нема право на жалбу против решења о извршењу.

**Обим пленидбе и преноса**

**Члан 243.**

Пленидба и пренос потраживања могу да се спроведу само за износ који је потребан да се намири потраживање извршног повериоца, изузев код недељивог потраживања.

Ако више извршних поверилаца захтева извршење на истом дељивом потраживању које је довољно да се сви намире, пленидба и пренос потраживања одређују се посебно у корист сваког, у одговарајућем износу.

**2. Пленидба потраживања извршног дужника и стицање заложног права**

**Пленидба потраживања**

**Члан 244**.

Пленидба потраживања извршног дужника наступа када се решење о извршењу достави дужнику извршног дужника.

Пленидбом се забрањује дужнику извршног дужника да испуни потраживање извршном дужнику, а извршном дужнику се забрањује да наплати потраживање или располаже њиме и залогом којом је оно обезбеђено.

За повреду тих забрана може да се изрекне новчана казна.

**Стицање заложног права на потраживању**

**Члан 245.**

Извршни поверилац стиче заложно право на потраживању извршног дужника кад наступи његова пленидба.

Заложно право простире се и на камату из потраживања.

**Ако је потраживање обезбеђено хипотеком или залогом**

**Члан 246.**

Ако је потраживање извршног дужника обезбеђено хипотеком или залогом који су уписани у јавне књиге, суд, односно јавни извршитељ, налаже да се решење о извршењу упише у јавне књиге у које су већ уписани хипотека или залога, чиме извршни поверилац прибавља хипотеку или залогу.

Извршни поверилац тиме стиче и право да се после преноса потраживања извршног дужника намири пре извршног дужника на предмету хипотеке или залоге, према редоследу намирења извршног дужника.

**Ако је заплењено потраживање обезбеђено ручном залогом и јемством**

**Члан 247.**

Ако је потраживање извршног дужника обезбеђено ручном залогом, извршни дужник предаје извршном повериоцу предмет ручне залоге само ако се залогодавац с тиме сагласи.

Ако извршни дужник одбије да предмет ручне залоге преда извршном повериоцу, државина се преноси на извршног повериоца на исти начин на који се извршава обавеза на предају покретних ствари.

Јемац потраживања извршног дужника и даље остаје гарант потраживања обезбеђеног јемством.

**Изјашњење дужника извршног дужника**

**Члан 248.**

Суд, односно јавни извршитељ, налаже дужнику извршног дужника да се у року до пет дана од пријема решења о извршењу изјасни о томе да ли и у ком обиму признаје потраживање, да ли је вољан да га намири и да ли је његова обавеза условљена испуњењем неке друге обавезе.

Изјашњење дужника извршног дужника одмах се доставља извршном повериоцу.

**Одговорност дужника извршног дужника**

**Члан 249.**

Дужник извршног дужника одговара извршном повериоцу за штету изазвану тиме што се није изјаснио или што се није тачно и потпуно изјаснио.

Суд, односно јавни извршитељ, упозорава дужника извршног дужника на обавезу тачног и потпуног изјашњења, као и на последице повреде те обавезе.

Дужник извршног дужника обавезан је да о залози на потраживању која није уписана у јавну књигу обавести суд, односно јавног извршитеља, одмах после пријема решења о извршењу.

**Редослед намирења**

**Члан 250.**

Пре свих намирују се потраживања на основу законског издржавања која буду доказана извршном исправом и пријављена до доношења закључка о преносу потраживања.

После њих намирују се повериоци који су заложно право на потраживању стекли пре покретања извршног поступка. Ако је њихово заложно право уписано у јавну књигу, намирују се и ако нису пријавили потраживање у извршном поступку, а ако није уписано – само ако пријаве потраживање до доношења закључка о преносу потраживања.

Потом се намирују извршни повериоци, према редоследу првенства њихових заложних права.

Трошкови извршног поступка и трошкови и камате који су досуђени у извршној исправи имају исти редослед првенства као главно потраживање.

**Редослед првенства заложних права извршних поверилаца**

**Члан 251.**

Ако је више извршних поверилаца поднело предлог за извршење на истом потраживању извршног дужника, а сви не могу да се намире у целини, редослед првенства њихових заложних права одређује се према дану пријема предлога за извршење у суду. Наредни извршни поверилац намирује се када се претходни намири у целини.

Ако је више извршних поверилаца поднело предлог за извршење истог дана, њихова заложна права имају исти редослед првенства. Ако у том случају сва потраживања извршних поверилаца не могу да се намире у целини, намирују се сразмерно висини.

**3. Пренос новчаног потраживања извршног дужника**

**а) Општа правила**

**Врсте преноса**

**Члан 252.**

Потраживање се преноси на извршног повериоца ради наплаћивања или уместо испуњења, по избору извршног повериоца.

**Кад је врста преноса одређена у предлогу за извршење**

**Члан 253.**

Кад је у предлогу за извршење већ одређена врста преноса, извршни поверилац се у року од пет дана од пријема изјашњења дужника извршног дужника изјашњава да ли остаје при већ одређеној врсти преноса или је мења.

Суд, односно јавни извршитељ, одређује врсту преноса према изјашњењу извршног повериоца, а ако се није изјаснио на време – према предлогу за извршење.

**Кад врста преноса није одређена у предлогу за извршење**

**Члан 254.**

Кад у предлогу за извршење није одређена врста преноса, извршни поверилац дужан је да суду, односно јавном извршитељу, предложи пренос потраживања у року који је одређен овим законом (члан 241. став 2).

**Закључак о преносу. Време преноса**

**Члан 255.**

О преносу потраживања доноси се закључак.

Потраживање је пренесено на извршног повериоца када се закључак о преносу достави дужнику извршног дужника.

Кад се из дељивог потраживања намирује више лица који не могу да се намире у целини, доноси се и дужнику извршног дужника доставља онолико закључака о преносу колико се лица намирује из пренесеног потраживања (чл. 250. и 251).

Кад се из недељивог потраживања намирује више лица, доноси се и дужнику извршног дужника доставља један закључак о преносу, у коме се одређује ко се све намирује, у којој висини и по којем редоследу (чл. 250. и 251).

**Пренос недељивог потраживања кад је један извршни поверилац**

**Члан 256.**

Потраживање које из неког разлога не може да се подели, ради његовог испуњења или преноса (недељиво потраживање), преноси се у целини на извршног повериоца који је, ако је његово потраживање мање од потраживања које се преноси, дужан да пре преноса положи јемство у висини разлике између потраживања.

Осим тога, дужан је да пре преноса потраживања положи јемство у висини потребној да се намире остала лица која имају право на намирење.

Ако је на потраживању које се преноси извршење ограничено, пренос је могућ ако извршни поверилац положи јемство у висини дела потраживања на коме не може да се спроведе извршење.

**Пренос недељивог потраживања кад је више извршних поверилаца**

**Члан 257.**

Ако је више извршних поверилаца предложило пренос недељивог потраживања, оно се преноси на извршног повериоца који је први поднео предлог за пренос, а ако је више њих предлог поднело истог дана – преноси се на извршног повериоца чије је потраживање највеће.

Потраживање се преноси на њега под условом да положи јемство у износу који је потребан да се намире остала лица која имају право на намирење, а ако је на потраживању ограничено извршење – и јемство у висини дела потраживања на коме не може да се спроведе извршење.

Извршни поверилац на кога је пренесено потраживање не стиче тиме првенство у намирењу, нити се тако мења редослед у намирењу.

**Обавезе извршног повериоца и извршног дужника**

**Члан 258.**

Извршни дужник обавезан је да у року који одреди суд, односно јавни извршитељ, пружи извршном повериоцу захтевана објашњења о намирењу из пренесеног потраживања и преда му исправе о пренесеном потраживању.

На предлог извршног повериоца, суд, односно јавни извршитељ, доноси решење о извршењу ради предаје исправа које извршни дужник сам не преда.

Предају исправа које су код другог лица може да захтева извршни поверилац тужбом, ако би то могао и извршни дужник.

На исправи која се предаје извршном повериоцу суд, односно јавни извршитељ, бележи да је потраживање пренесено.

Извршни поверилац на кога је пренесен само део потраживања дужан је да, на захтев извршног дужника и у року који одреди суд, односно јавни извршитељ, положи јемство да ће извршном дужнику вратити исправе после намирења.

**Полагање новца код суда или јавног извршитеља**

**Члан 259.**

Ако право на намирење из недељивог потраживања полажу, осим извршног повериоца, и друга лица, дужник извршног дужника може у њихову корист и корист извршног повериоца положити суду, односно јавном извршитељу, износ пренесеног потраживања или његовог дела који је доспео.

Независно од тога, извршни поверилац на кога је пренесено недељиво потраживање на коме друга лица полажу право на намирење може преко суда, односно јавног извршитеља, позвати дужника извршног дужника да положи износ пренесеног потраживања код суда, односно јавног извршитеља.

Полагањем износа пренесеног потраживања дужник извршног дужника ослобађа се испуњења обавезе до висине износа који је положио.

**б) Пренос новчаног потраживања ради наплаћивања**

**Овлашћења извршног повериоца**

**Члан 260.**

После преноса потраживања ради наплаћивања извршни поверилац овлашћен је да од дужника извршног дужника захтева исплату пренесеног износа ако је доспео, затим да предузме све што је потребно за очување и остварење потраживања, користи права у вези са залогом која је дата ради обезбеђења пренесеног потраживања и да се обрати јемцу дужника извршног дужника онако како приличи врсти јемства.

Извршни поверилац не сме да са дужником извршног дужника закључи поравнање на терет извршног дужника, опрости дуг дужнику извршног дужника или да на други начин располаже потраживањем, нити сме да се са дужником извршног дужника споразуме да о потраживању, ако је спорно, одлучи избрани суд.

Дужник извршног дужника може извршном повериоцу на кога је пренесено потраживање да истакне приговоре које би могао да истакне извршном дужнику.

**Пренос ради наплаћивања потраживања уписаног у јавној књизи**

**Члан 261.**

Пренос ради наплаћивања потраживања које је обезбеђено хипотеком или залогом уписује се у јавну књигу у коју су хипотека и залога уписани, по налогу суда, односно јавног извршитеља.

**Условљеност испуњења обавезе дужника извршног дужника предајом ствари**

**Члан 262.**

Ако је извршном исправом утврђено да је обавеза дужника извршног дужника да намири пренесено потраживање условљена испуњењем обавезе извршног дужника да му преда ствар која је у државини извршног дужника суд, односно јавни извршитељ, на предлог извршног повериоца, налаже извршном дужнику да преда ствар у одређеном року суду, односно јавном извршитељу, да би је он предао дужнику извршног дужника.

По истеку рока, а на предлог извршног повериоца, суд, односно јавни извршитељ, доноси решење о извршењу којим налаже извршном дужнику да ствар преда суду, односно јавном извршитељу, а које се извршава према одредбама о извршењу потраживања на предају одређене покретне ствари или испоруку одређене количине покретних ствари (чл. 314–323).

Јавни извршитељ не може без предлога извршног повериоца наложити да извршни дужник преда ствар јавном извршитељу.

**Обавештење о тужби за наплату пренесеног потраживања**

**Члан 263.**

Извршни поверилац који је поднео тужбу ради наплате пренесеног потраживања дужан је да о томе без одлагања обавести извршног дужника.

У супротном одговара за штету коју му нанесе тим пропуштањем.

**Последице несавесног поступања с пренесеним потраживањем**

**Члан 264.**

Извршни поверилац који се не стара с дужном пажњом о наплати недељивог пренесеног потраживања одговара за штету коју тиме нанесе извршном дужнику, другом извршном повериоцу и другом лицу које се намирује из пренесеног потраживања.

Суд, односно јавни извршитељ, може, на предлог неког другог извршног повериоца или извршног дужника, да укине закључак о преносу потраживања на несавесног извршног повериоца и пренесе потраживање на другог.

**Намирење и висина намирења извршног повериоца**

**Члан 265.**

Извршни поверилац на кога је пренесено потраживање ради наплаћивања намирен је када прими исплату од дужника извршног дужника или када прими новац који је овај положио код суда, односно јавног извршитеља.

Намирен је у висини у којој је потраживање наплатио.

**Наплата већа од потраживања извршног повериоца код недељивог потраживања**

**Члан 266.**

Извршни поверилац који се с пренесеног недељивог потраживања наплатио више од износа који му припада на име намирења, дужан је да вишак положи суду, односно јавном извршитељу.

Суд, односно јавни извршитељ, намирује из тог вишка остала лица која имају право на намирење.

Извршном повериоцу враћају се јемства која је положио (чл. 256. и 257).

**в) Пренос новчаног потраживања уместо испуњења**

**Општа правила**

**Члан 267.**

Преносом ради испуњења потраживање прелази на извршног повериоца до износа који је пренесен, с дејством уступања потраживања уз накнаду.

Ако је пренесено потраживање обезбеђено хипотеком или залогом који су уписани у јавну књигу суд, односно јавни извршитељ, налаже пренос хипотеке и залоге са извршног дужника на извршног повериоца и брисање хипотеке или залоге извршног дужника.

Извршни поверилац на кога је пренесено потраживање уместо испуњења сматра се намиреним самим преносом потраживања, до висине пренесеног потраживања.

Тиме се не дира у правила о одговорности извршног дужника за истинитост и наплативост пренесеног потраживања.

**Ако је потраживање недељиво**

**Члан 268.**

Ако је потраживање које је пренесено на извршног повериоца недељиво, а више лица полаже право на намирење из њега, извршни поверилац на кога је потраживање пренесено ради испуњења сматра се као извршни поверилац на кога је потраживање пренесено ради наплаћивања.

**Глава четврта**

**ИЗВРШЕЊЕ НА ЗАРАДИ И ДРУГИМ СТАЛНИМ НОВЧАНИМ ПРИМАЊИМА**

**Примена одредаба. Појам зараде**

**Члан 269.**

На спровођење извршења на заради и другим сталним новчаним примањима извршног дужника примењују се одредбе о извршењу на новчаном потраживању извршног дужника (чл. 237–268), ако одредбама ове главе закона није другачије одређено.

Зарада обухвата сва примања запосленог по основу рада, без пореза и доприноса који се плаћају из зараде.

**Решење о извршењу**

**Члан 270.**

Решењем о извршењу на заради одређује се пленидба дела зараде извршног дужника и налаже послодавцу који извршном дужнику исплаћује зараду да заплењени износ исплаћује извршном повериоцу док се његово потраживање не намири у целини.

**Повећање зараде**

**Члан 271.**

Решење о извршењу на заради протеже се и на повећање зараде које уследи после достављања решења о извршењу, независно од тога када је рад обављен.

**Намирење извршних поверилаца законског издржавања и новчане ренте за изгубљено издржавање**

**Члан 272.**

Ако више извршних поверилаца потражује од истог извршног дужника законско издржавање или новчану ренту за издржавање које је изгубљено услед смрти дужника издржавања, а њихова потраживања надилазе део зараде који може бити предмет извршења, решење о извршењу доноси се и спроводи у корист сваког извршног повериоца, сразмерно висини потраживања.

Ако после започетог спровођења извршења наведених потраживања (достављања решења о извршењу послодавцу) буде поднесен нови предлог за извршење ради намирења исте врсте потраживања, суд мења раније решење о извршењу и одређује износ који се убудуће, сразмерно висини потраживања, исплаћује сваком извршном повериоцу.

Решење којим се мења раније решење о извршењу доставља се и извршном повериоцу на чији предлог је донето раније решење, а који има право на жалбу против решења.

**Првенство у намирењу потраживања законског издржавања и новчане ренте за изгубљено издржавање**

**Члан 273.**

Извршни повериоци који потражују законско издржавање или новчану ренту за издржавање које је изгубљено услед смрти дужника издржавања имају предност у намирењу над осталим извршним повериоцима, па и када је извршење ради намирења осталих извршних поверилаца већ почело.

**Место исплате**

**Члан 274.**

Потраживања за која није прописано безготовинско плаћање извршни поверилац наплаћује на благајни на којој се извршном дужнику исплаћује зарада.

У том случају извршни поверилац има право да му се заплењени део зараде исплаћује о трошку извршног дужника преко поште на адресу коју означи или на рачун код банке, по одбитку поштанских трошкова.

Када извршење спроводи јавни извршитељ, заплењени део зараде уплаћује се на наменски рачун јавног извршитеља, који најкасније наредног радног дана преноси уплаћени износ на рачун извршног повериоца.

**Промена послодавца**

**Члан 275.**

Решење о извршењу делује и према новом послодавцу извршног дужника, од часа када се новом послодавцу достави решење о извршењу.

Послодавац код кога је извршном дужнику престао радни однос дужан је да одмах препорученом пошиљком с повратницом достави решење о извршењу новом послодавцу и да о томе обавести суд, односно јавног извршитеља. Ако му није познато ко је нови послодавац, о томе одмах обавештава суд, односно јавног извршитеља.

Суд, односно јавни извршитељ, дужан је да начини увид у евиденцију запослених и здравственог осигурања, да достави решење о извршењу новом послодавцу извршног дужника и да о томе обавесте извршног повериоца.

Ако после тог увида утврди да извршни дужник нема стална новчана примања, позива извршног повериоца да у року од осам дана предложи додавање новог средства и предмета извршења или промену средства и предмета извршења.

Ако извршни поверилац ништа не предложи у року, извршни поступак се обуставља.

**Одговорност послодавца за неисплаћивање доспелих оброка**

**Члан 276.**

Извршни поверилац може, до окончања извршног поступка, предложити суду да донесе решење које има дејство решења о извршењу и којим се послодавац обавезује да у одређеном року намири извршном повериоцу оброке зараде које послодавац није запленио и наплатио и одређује средство и предмет извршења ако послодавац не намири оброке у року.

Решење извршаваонај ко спроводи извршење на заради извршног дужника.

**Одговорност послодавца за штету извршном повериоцу**

**Члан 277.**

Послодавац одговара за штету коју извршни поверилац претрпи зaто што послодавац није поступао према решењу о извршењу или што после окончања радног односа извршног дужника није новом послодавцу одмах доставио решење о извршењу препорученом пошиљком с повратницом или што није одмах обавестио суд, односно јавног извршитеља, да не зна ко је нови послодавац извршног дужника.

**Забрана са пристанком извршног дужника (административна забрана)**

**Члан 278**.

Забрана исплате зараде са пристанком извршног дужника (административна забрана) има дејство решења о извршењу на заради.

Упркос административној забрани, извршни повериоци који потражују законско издржавање, новчану ренту за издржавање које је изгубљено услед смрти дужника издржавања и новчану ренту због потпуне или делимичне неспособности за рад намирују се пре поверилаца у чији корист је установљена административна забрана, до пуног износа или сразмерно висини потраживања, па и ако је извршење ради намирења потраживања обухваћеног административном забраном већ почело.

**Друга стална новчана примања извршног дужника**

**Члан 279.**

Одредбе које се односе на извршење на заради сходно се примењују и на примања на основу социјалног осигурања и друга стална новчана примања извршног дужника.

**Глава пета**

**ИЗВРШЕЊЕ НА НОВЧАНИМ СРЕДСТВИМА НА РАЧУНУ ИЗВРШНОГ ДУЖНИКА**

**Обим извршења на рачуну извршног дужника**

**Члан 280.**

Извршење ради намирења новчаног потраживања према извршном дужнику који је правно лице, предузетник или физичко лице које обавља делатност, може да се спроведе на свим динарским и девизним средствима на рачуну извршног дужника, изузев оних који су изузети од извршења.

Извршење против корисника буџетских средства спроводи се како је одређено законом којим се уређује буџетски систем.

**Додатна садржина предлога за извршење**

**Члан 281.**

Осим идентификационих података (члан 24) у предлогу за извршење назначавају се и бројеви динарског и девизног рачуна извршног повериоца.

Извршни поверилац није дужан да назначи бројеве рачуна извршног дужника.

Ако је у предлогу за извршење као извршни дужник назначена Република Србија, аутономна покрајина или јединица локалне самоуправе, извршни поверилац дужан је да, поред рачуна извршења буџета, назначи и директног корисника буџетских средстава због чијег рада је настало потраживање које се намирује.

Ако је у предлогу за извршење као извршни дужник назначен индиректни корисник буџетских средстава, извршни поверилац дужан је да назначи рачун преко кога индиректни корисник буџетских средстава послује.

**Решење о извршењу**

**Члан 282.**

Решењем о извршењу на новчаним средствима на рачуну извршног дужника налаже се организацији за принудну наплату да наложи банкама да блокирају рачуне извршног дужника и пренесу новчана средства на рачун извршног повериоца у висини његовог потраживања. У решењу о извршењу не одређује се број рачуна извршног дужника.

Решење о извршењу има дејство као решење о извршењу којим су одређени пленидба новчаног потраживања и пренос новчаног потраживања ради наплаћивања.

Истовремено се доставља извршном повериоцу, извршном дужнику и организацији за принудну наплату.

**Блокада рачуна**

**Члан 283.**

Чим прими решење о извршењу, организација за принудну наплату налаже банкама које воде рачуне извршног дужника и надлежном државном органу да блокирају рачуне извршног дужника, да јој неодложно доставе извештај о стању на рачунима и забрањује им да отворе нове рачуне извршном дужнику док траје блокада.

Блокада рачуна извршног дужника састоји се од забране банци да било коме исплати новчана средства извршног дужника, ако законом није друкчије одређено.

**Пренос средстава**

**Члан 284.**

Пошто прими извештај о стању на рачунима, организација за принудну наплату налаже, применом одредаба којима се уређује платни промет, да се новчана средства пренесу на динарски или девизни рачун извршног повериоца, односно јавног извршитеља.

Ако потраживање из извршне исправе гласи на динаре, најпре се преносе динарска средства, а ако њих нема довољно, преносе се девизна средства, до намирења извршног повериоца у целини, ако законом није друкчије одређено*.* Средства се преносе са девизног на динарски рачун у динарској противвредности, по средњем курсу Народне банке Србије на дан преноса, ако курс није одређен у решењу о извршењу.

Ако потраживање из извршне исправе гласи на девизна средства, она се и преносе, а ако извршни дужник нема девизни рачун или нема довољно средстава на њему, преносе се средства са динарског рачуна, по правилима за потраживања која гласе на динаре (став 2).

**Деблокада рачуна**

**Члан 285.**

Банка, односно надлежни државни орган, дужни су да одмах поступе по налогу организације за принудну наплату и пренесу новчана средства, као и да је о томе одмах обавесте.

После преноса средстава, организација за принудну наплату налаже банкама да деблокирају рачуне извршног дужника.

**Редослед намирења извршних поверилаца**

**Члан 286.**

Редослед намирења извршних поверилаца одређује се према времену кад је организација за принудну наплату примила решење о извршењу.

Организација за принудну наплату води посебну евиденцију о редоследу пријема решења о извршењу и, на захтев извршног повериоца, издаје потврду о томе на ком месту је његово потраживање.

**Недостатак средстава на рачунима**

**Члан 287.**

Ако у време пријема решења о извршењу на рачунима извршног дужника нема средстава из којих може да се намири потраживање, организација за принудну наплату задржава решење о извршењу док се после прилива средстава не спроведе извршење.

Ако средство извршења буде промењено, рачуни остају блокирани док се извршни поверилац не намири у целини.

**Исплаћивање будућих повремених давања**

**Члан 288.**

Решење о извршењу којим је одређена наплата повремених давања која доспевају у одређеним распонима времена (законско издржавање, новчанa рента за издржавање које је изгубљено услед смрти дужника издржавања, новчанa рента због потпуне или делимичне неспособности за рад и сл.) извршава се тако што организација за принудну наплату налаже банци или надлежном државном органу да извршном повериоцу исплаћује будућа давања по њиховој доспелости.

Редослед такве наплате одређује се према времену кад је организација за принудну наплату примила решење о извршењу.

Организација за принудну наплату води посебну евиденцију решења о извршењу којима је одређена наплата будућих повремених давања.

**Застајање са извршењем**

**Члан 289.**

На захтев извршног повериоца који докаже да је повукао предлог за извршење, организација за принудну наплату налаже банци, односно надлежном државном органу, да застане са извршењем до обустављања извршног поступка.

Ако јавни извршитељ спроводи извршење, уместо извршног повериоца он подноси захтев и доставља доказ да је повучен предлог за извршење.

**Спровођење извршења према солидарним дужницима**

**Члан 290.**

Кад према извршној исправи два извршна дужника или више њих солидарно одговарају, доноси се једно решење о извршењу. Извршни поверилац назначава у предлогу за извршење редослед наплаћивања потраживања од појединих солидарних извршних дужника, а ако то пропусти, следи се редослед по коме су наведени у предлогу за извршење.

Организација за принудну наплату дужна је да блокира рачуне свих солидарних извршних дужника.

Средства се преносе с рачуна солидарних извршних дужника на рачун извршног повериоца према редоследу одређеном у решењу о извршењу.

**Обустава извршног поступка**

**Члан 291.**

Организација за принудну наплату одмах обавештава суд, односно јавног извршитеља, да извршни поступак није окончан у року од 15 дана од када је примила решење о извршењу.

Суд, односно јавни извршитељ, позива извршног повериоца да у року од осам данапредложи додавање новог средства и предмета извршења или промену средства и предмета извршења.

Ако извршни поверилац ништа не предложи у року, извршни поступак се обуставља.

**Враћање решења о извршењу**

**Члан 292.**

Ако решење о извршењу садржи непотпуне или нетачне податке, те по њему не може да се поступа, организација за принудну наплату одмах враћа решење суду, односно јавном извршитељу, и обавештава га о разлозима враћања.

**Одговорност организације за принудну наплату**

**Члан 293.**

Организација за принудну наплату одговара извршном дужнику за штету која је настала ако није поступила по решењу о извршењу или је повредила правила о редоследу намирења, обиму и начину плаћања обавеза из решења о извршењу.

Дужна је да суду, односно јавном извршитељу, достави сва обавештења и исправе из којих може да се утврди да ли је и како спровела решење о извршењу и поштовала редослед намирења потраживања.

**Глава шеста**

**ИЗВРШЕЊЕ НА СРЕДСТВИМА ИЗ ШТЕДНОГ УЛОГА**

**Извршне радње**

**Члан 294.**

Спровођење извршења на средствима из штедног улога извршног дужника састоји се од пленидбе и исплате средстава из штедног улога ради намирења извршног повериоца.

**Додатна садржина предлога за извршење**

**Члан 295.**

Извршни поверилац дужан је да у предлогу за извршење наведе број штедног улога извршног дужника,назив банке код које се он води и друге податке о штедном улогу који су потребни за спровођење извршења.

**Пленидба средства и намирење**

**Члан 296.**

Средства из штедног улога заплењена су када суд, односно јавни извршилац доставе решење о извршењу банци код које се води штедни улог.

Суд, односно јавни извршитељ доставља извршном дужнику решење о извршењу тек пошто од банке приме извештај да је пленидба спроведена.

Извршни поверилац намирује се према одредбама о извршењу на новчаном потраживању извршног дужника (чл. 237–268).

**Глава седма**

**ИЗВРШЕЊЕ НА СРЕДСТВИМА СА ТЕКУЋЕГ РАЧУНА ИЗВРШНОГ ДУЖНИКА**

**Члан 297.**

Решење о извршењу на текућем рачуну извршног дужника има дејство као решење о извршењу којим је одређена пленидба новчаног потраживања и пренос новчаног потраживања ради наплаћивања.

Правила о извршењу из штедног улога извршног дужника (чл. 294–296) сходно се примењују и на намирење са текућег рачуна извршног дужника.

**Глава осма**

**ИЗВРШЕЊЕ НОВЧАНИХ ПОТРАЖИВАЊА НА ДЕМАТЕРИЈАЛИЗОВАНИМ ФИНАНСИЈСКИМ ИНСТРУМЕНТИМА, УДЕЛИМА У ПРИВРЕДНОМ ДРУШТВУ И ХАРТИЈАМА ОД ВРЕДНОСТИ**

1. Извршење новчаног потраживања на дематеријализованим финансијским инструментима

**Месна надлежност**

**Члан 298.**

За одлучивање о предлогу за извршење новчаног потраживања продајом дематеријализованих финансијских инструмената и за спровођење извршења месно је надлежан суд који је надлежан за извршење на новчаном потраживању извршног дужника (члан 237).

**Садржина решења о извршењу**

**Члан 299.**

Решењем о извршењу суд налаже Централном регистру хартија од вредности да заплени дематеријализоване финансијске инструменте који су предмет извршења и упише пленидбу и заложно право извршног повериоца на њима и одређује њихову продају.

**Могућа додатна садржина решења о извршењу**

**Члан 300.**

На предлог извршног повериоца, решење о извршењу може да садржи и податке о овлашћеном учеснику на тржишту капитала који ће продати дематеријализоване финансијске инструменте.

Ако предлог за извршење то не садржи, овлашћени учесник на тржишту капитала који ће продати дематеријализоване финансијске инструменте одређује се у закључку о њиховој продаји.

Предлог за извршење може да садржи и наменски рачун извршног повериоца на који се уплаћују новчана средства добијена продајом.

**Коме се доставља решење о извршењу**

**Члан 301.**

Решење о извршењу доставља се извршном повериоцу, извршном дужнику и Централном регистру хартија од вредности.

**Пленидба дематеријализованих финансијских инструмената и стицање залоге на њима**

Члан 302.

Одмах после пријема решења о извршењу, Централни регистар хартија од вредности уписује из решења о извршењу:

1) назив суда који је донео решење о извршењу;

2) пословни број решења о извршењу;

3) датум доношења решења о извршењу;

4) матични број и назив издаваоца дематеријализованог финансијског инструмента;

5) CFI и ISIN број дематеријализованог финансијског инструмента;

6) бројност дематеријализованих финансијских инструмената;

7) матични број, пословно или лично име извршног дужника;

8) матични број, пословно или лично име извршног повериоца;

9) висину потраживања.

Истовремено са уписом тих података, Централни регистар хартија од вредности уписује пленидбу финансијских инструмената и заложно право извршног повериоца на њима.

**Продаја дематеријализованих финансијских инструмената**

**Члан 303.**

Централни регистар хартија од вредности обавештава суд, односно јавног извршитеља о томе да је уписао пленидбу и заложно право на дематеријализованим финансијским инструментима, после чега они доносе закључак о продаји дематеријализованих финансијских инструмената.

Продају се на регулисаном тржишту капитала, на мултилатералној трговачкој платформи или на ОТЦ тржишту, према закону којим се уређује тржиште капитала.

**Процена вредности дематеријализованих финансијских инструмената**

**Члан 304.**

Вредност дематеријализованих финансијских инструмената утврђује суд, односно јавни извршитељ.

Вредност дематеријализованих финансијских инструмената који се котирају на берзи јесте њихова просечна цена на берзи у последњих 30 дана пре процене, утврђена на основу берзанског извештаја.

У осталим случајевима суд, односно јавни извршитељ процену вредности дематеријализованих финансијских инструмената могу да повере овлашћеном учеснику на тржишту капитала.

**Сходна примена одредаба о намирењу на покретној ствари**

**Члан 305.**

На остала питања која су у вези с проценом и продајом дематеријализованих финансијских инструмената и на намирење извршног повериоца из продајне цене, сходно се примењују одредбе о извршењу ради намирења новчаног потраживања на покретној ствари (чл. 199–236).

**2. Извршење на уделима у привредном друштву**

**Извршне радње**

**Члан 306.**

Спровођење извршења новчаног потраживања на уделу у привредном друштву састоји се од пленидбе удела, уписа заложног права на уделу, процене вредности удела и продаје удела ради намирења извршног повериоца.

**Пленидба удела и стицање заложног права на њему**

**Члан 307.**

Решење о извршењу на уделу у друштву с ограниченом одговорношћу, ортачком друштву и командитном друштву доставља се извршном повериоцу, извршном дужнику и Агенцији за привредне регистре.

У Регистар залоге уписују се из решења о извршењу:

1) назив суда који је донео решење о извршењу;

2) пословни број решења о извршењу;

3) датум доношења решења о извршењу;

4) пословно име привредног друштва на чијем уделу се спроводи извршење;

5) удео који је предмет извршења;

6) пословно или лично име извршног дужника;

7) висина потраживања.

Истовремено са уписом тих података, у Регистар залоге уписује се заложно право извршног повериоца на уделу, а у Регистар привредних субјеката – привредних друштава, пленидба удела и забележба покретања извршног поступка ради продаје удела.

**Процена и продаја удела у привредном друштву**

**Члан 308.**

На процену вредности и продају удела сходно се примењују одредбе о извршењу ради намирења новчаног потраживања на покретној ствари (чл. 199–236).

**Право прече куповине чланова друштва с ограниченом одговорношћу**

**Члан 309.**

На право прече куповине чланова друштва с ограниченом одговорношћу примењују се одредбе о праву прече куповине код намирења новчаног потраживања на непокретности (члан 158).

**3. Извршење на хартијама од вредности у којима је садржано новчано потраживање које се преноси индосаментом или иначе остварује презентацијом хартије**

**Месна надлежност и извршне радње**

**Члан 310.**

За одлучивање о предлогу за извршење на хартијама од вредности у којима је садржано новчано потраживање које се преноси индосаментом или се иначе остварује презентацијом хартије и за спровођење извршења, месно је надлежан суд на чијем се подручју налази хартија од вредности.

Спровођење извршења састоји се од пленидбе потраживања које је садржано у хартији од вредности и преноса потраживања ради намирења извршног повериоца.

**Пленидба потраживања садржаног у хартији од вредности**

**Члан 311.**

Новчано потраживање из хартије од вредности плени се тако што суд, односно јавни извршитељ одузимају хартију од вредности извршном дужнику и депонују је у суду или је задржава јавни извршитељ.

Потраживање је заплењено када се хартија од вредности одузме извршном дужнику.

Правне радње потребне за очување или вршење потраживања из одузете хартије од вредности врши лице одређено закључком суда, односно јавног извршитеља.

**Пренос потраживања из хартије од вредности**

**Члан 312.**

O преносу новчаног потраживања из хартије од вредности доноси се закључак.

Потраживање је пренесено када суд, односно јавни извршитељ ставе изјаву о преносу на хартију од вредности и предају је извршном повериоцу.

Потраживање је недељиво и преноси се на извршног повериоца у целини.

Извршни поверилац чије је потраживање мање од потраживања које се преноси, дужан је да пре преноса положи јемство да ће вишак предати суду, односно јавном извршитељу.

Ако је више извршних поверилаца предложило пренос недељивог потраживања, оно се преноси на извршног повериоца који је први поднео предлог за пренос, а ако је више њих предлог поднело истог дана – преноси се на извршног повериоца чије је потраживање највеће.

**Сходна примена**

**Члан 313.**

Одредбе о преносу новчаног потраживања ради наплаћивања и преносу новчаног потраживања уместо испуњења (чл. 252–268), сходно се примењују на пренос потраживања из хартијe од вредности.

**Глава девета**

**ИЗВРШЕЊЕ НА ПОТРАЖИВАЊУ ИЗВРШНОГ ДУЖНИКА ДА МУ СЕ ПРЕДА НЕПОКРЕТНОСТ ИЛИ ПРЕДАЈУ ИЛИ ИСПОРУЧЕ ПОКРЕТНЕ СТВАРИ**

**1. Опште одредбе**

**Месна надлежност**

**Члан 314**.

За одлучивање о предлогу за извршење на потраживању извршног дужника да му се преда непокретност или одређена покретна ствар или испоручи одређена количинa покретних ствари и за спровођење извршења, месно је надлежан суд на чијем се подручју налазе ствари.

Ако се покретна ствар налази на подручју више судова, месно надлежан је сваки од њих.

Ако се потраживање састоји од предаје непокретности и покретних ствари које се налазе на подручју различитих судова, месно надлежан је суд на чијем се подручју налази непокретност.

**Извршне радње**

**Члан 315.**

Спровођење извршења на потраживању извршног дужника да му се преда непокретна или покретна ствар састоји се од пленидбе потраживања, преноса потраживања, предаје непокретне или покретне ствари и продаје ствари ради намирења извршног повериоца.

**Дељив и недељив предмет обавезе дужника извршног дужника**

**Члан 316.**

Кад је предмет обавезе дужника извршног дужника дељив, потраживање може и делимично да се пренесе на извршног повериоца.

Ако је предмет обавезе недељив, а потраживање извршног повериоца мање од потраживања које се преноси, извршни поверилац дужан је да пре преноса положи јемство у висини разлике између његовог потраживања и вредности предмета обавезе.

**Стицање заложног права**

**Члан 317.**

Извршни поверилац стиче заложно право на потраживању извршног дужника кад наступи пленидба потраживања.

**Садржина решења о преносу потраживања. Дејство преноса**

**Члан 318.**

Суд, односно јавни извршитељ доносе по службеној дужности решење о преносу потраживања.

Решењем о преносу потраживања преноси се право на наплату потраживања на извршног повериоца, а дужнику извршног дужника налаже предаја непокретности или покретне ствари извршном повериоцу или лицу које он одреди.

Жалба против решења о преносу потраживања одлаже извршење решења.

Пренос потраживања има дејство као пренос новчаног потраживања ради наплаћивања.

**Недоспелост потраживања извршног дужника**

**Члан 319.**

Ако потраживање извршног дужника није још доспело, решењем о преносу потраживања налаже се предаја ствари после доспелости.

**Тужба против дужника извршног дужника**

**Члан 320.**

Извршни поверилац може тужбом захтевати да му извршни дужник преда ствар.

Ако је обавеза дужника извршног дужника на предају ствари извршном дужнику утврђена извршном исправом, извршни поверилац може против дужника извршног дужника поднети предлог за извршење ради предаје ствари.

**Примена одредаба о извршењу на новчаном потраживању**

**Члан 321.**

На извршење на потраживању извршног дужника да му се преда непокретност или одређена покрета ствар или испоручи одређена количинa покретних ствари, сходно се примењују одредбе о извршењу на новчаном потраживању извршног дужника (члан 237–268), ако одредбама ове главе закона није друкчије одређено.

**2. Покретне ствари**

**Заложно право на предатој покретној ствари**

**Члан 322.**

Предаја ствари јесте основ да извршни поверилац стекне заложно право на покретној ствари уписом у Регистар залоге.

Редослед првенства његовог заложног права одређује се према дану пленидбе потраживања извршног дужника.

На чување покретне ствари сходно се примењују одредбе о чувању пописаних покретних ствари (чл. 211. и 212).

**Продаја ствари и намирење извршног повериоца**

**Члан 323.**

Покретне ствари се продају и извршни поверилац намирује из продајне цене сходном применом одредаба о извршењу ради намирења новчаног потраживања на покретној ствари (чл. 199–236).

Закључак о продаји покретне ствари доноси се после правноснажности решења о преносу потраживања извршног дужника.

**3. Непокретности**

**Предаја непокретности извршном повериоцу. Заложно право на предатој непокретности**

**Члан 324.**

Извршни поверилац дужан је да управља непокретношћу као добар домаћин, у име и за рачун извршног дужника.

Предаја непокретности јесте основ да извршни поверилац стекне заложно право на непокретности уписом у јавну књигу.

Редослед првенства његовог заложног права одређује се према дану пленидбе потраживања извршног дужника.

**Продаја и намирење извршног повериоца**

**Члан 325.**

Извршни поверилац дужан је, ради намирења потраживања, да суду, односно јавном извршитељу предложи доношење закључка о продаји непокретности у року од 30 дана од правноснажности решења о преносу потраживања, иначе се извршни поступак обуставља.

Непокретности се продају и извршни поверилац намирује из продајне цене сходном применом одредаба о извршењу новчаног потраживања на непокретности (чл. 140–198).

**ДЕО ЧЕТВРТИ**

**ИЗВРШЕЊЕ РАДИ НАМИРЕЊА НЕНОВЧАНОГ ПОТРАЖИВАЊА**

**Глава прва**

**ПРЕДАЈА ПОКРЕТНИХ СТВАРИ**

**1. Месна надлежност**

**Члан 326.**

За одлучивање о предлогу за извршење ради предаје индивидуално одређених покретних ствари или испоруке одређене количине заменљивих ствари и за спровођење извршења, месно је надлежан суд на чијем се подручју налазе покретне ствари.

**2. Предаја индивидуално одређених ствари**

**Кад се ствари налазе код извршног дужника или другог лица**

**Члан 327.**

Индивидуално одређене покретне ствари које се налазе код извршног дужника суд, односно јавни извршитељ одузимају извршном дужнику и предају извршном повериоцу уз потврду.

На исти начин спроводи се извршење и кад се ствар налази код другог лица које је вољно да је преда.

Суд, односно јавни извршитељ дужан је да извршног повериоца обавести о времену и месту одузимања ствари.

**Ако индивидуално одређена ствар није нађена код извршног дужника**

**Члан 328.**

Ако ствари нису нађене код извршног дужника, извршни поверилац може у року од осам дана од када је обавештен о томе предложити да се ствар процени и потом суд, односно јавни извршитељ донесу решење које има дејство решења о извршењу којим се извршни дужник обавезује да плати извршном повериоцу процењену вредност ствари.

Жалба против решења одлаже његово извршење.

Ако извршни поверилац не поднесе предлог у року, извршни поступак се обуставља.

Ствар процењује суд, односно јавни извршитељ.

**Право избора извршног повериоца ако друго лице не преда индивидуално одређену покретну ствар**

**Члан 329.**

Ако друго лице није вољно да преда ствар или тврди да ствар није код њега, извршни поверилац може у року од осам дана од када је обавештен о томе предложити суду, односно јавном извршитељу да донесу решење о извршењу којим му се преноси потраживање извршног дужника према другом лицу на предају ствари.

Уместо тога, али у истом року, извршни поверилац може да предложи да се ствар процени и да суд, односно јавни извршитељ донесу решење које има дејство решења о извршењу којим се извршни дужник обавезује да плати извршном повериоцу процењену вредност ствари.

Ако извршни поверилац не поднесе ниједан предлог у року, извршни поступак се обуставља.

Жалба против оба решења одлаже њихово извршење.

**Сходна примена**

**Члан 330.**

На поступак по решењу о извршењу ради преноса потраживања извршног дужника на предају ствари примењују се одредбе о извршењу потраживања на предају одређене покретне ствари или испоруку одређене количине покретних ствари (чл. 314–323).

**3. Испорука заменљивих ствари**

**Кад се заменљиве ствари налазе код извршног дужника или трећег лица**

**Члан 331.**

Кад извршна исправа гласи на испоруку одређене количине заменљивих ствари које се налазе код извршног дужника или другог лица, извршење се спроводи као да се предаје индивидуално одређена покретна ствар.

**Куповина ствари на другој страни**

**Члан 332.**

Ако заменљиве ствари нису нађене код извршног дужника или друго лице није вољно да их преда или тврди да нису код њега, суд, односно јавни извршитељ може, на захтев извршног повериоца, овластити извршног повериоца да купи ствар на другој страни и да му одреде рок за то.

Извршни поверилац који купи ствар на другој страни може у року од осам дана од куповине предложити да суд, односно јавни извршитељ донесу решење које има дејство решења о извршењу којим се извршни дужник обавезује да му плати вредност ствари коју је купио.

**Полагање новчаног износа за куповину ствари на другој страни**

**Члан 333.**

Извршни поверилац има право да у року од осам дана од када је обавештен да ствари нису нађене код извршног дужника, да друго лице није вољно да их преда или тврди да нису код њега, предложи да суд, односно јавни извршитељ донесу решење које има дејство решења о извршењу којим се извршни дужник обавезује да код суда, односно јавног извршитеља положи новчани износ потребан да извршни поверилац купи ствар на другој страни.

Решење о полагању новчаног износа извршавају суд, односно јавни извршитељ по службеној дужности.

**Могућност обуставе извршног поступка**

**Члан 334.**

Извршни поступак обуставља се ако извршни поверилац не поднесе у року ни предлог да се извршни дужник обавеже да му плати вредност ствари коју је купио на другој страни, нити предлог да се извршни дужник обавеже да код суда, односно јавног извршитеља положи новчани износ потребан да извршни поверилац ствар купи на другој страни.

**Ако замењиве ствари нису могле да се купе на другој страни**

**Члан 335.**

Извршни поверилац који не успе да ствар купи на другој страни у одређеном року или који учини вероватним да ни на другој страни ствар не би могла да се купи, може да предложи да се ствар процени и да суд, односно јавни извршитељ донесе решење које има дејство решења о извршењу којим се извршни дужник обавезује да плати извршном повериоцу процењену вредност ствари. Жалба против решења одлаже извршење решења.

Предлог може да се поднесе у року од осам дана од када је истекао рок за куповину ствари на другој страни или у року који суд, односно јавни извршитељ одреде када извршни поверилац учини вероватним да ни на другој страни ствар не би могла да се купи.

Извршни поступак обуставља се ако извршни поверилац не поднесе ниједан предлог у року.

**Глава друга**

**ИСПРАЖЊЕЊЕ И ПРЕДАЈА НЕПОКРЕТНОСТИ**

**Извршне радње**

**Члан 336.**

Спровођење извршења ради испражњења и предаје непокретности састоји се од исељавања лица и уклањања ствари из непокретности и предаје непокретности извршном повериоцу у државину или само од предаје непокретности извршном повериоцу у државину ако исељавање лица или уклањање ствари није потребно или само од исељавања лица и уклањања ствари из непокретности која је већ у државини извршног повериоца.

**Спровођење извршења**

**Члан 337.**

Извршењу се приступа када истекне осам дана од када је извршни дужник примио решење о извршењу.

Извршни поверилац дужан је да обезбеди потребну радну снагу и превозна средства, на захтев суда, односно јавног извршитеља.

Захтев му се саопштава најкасније осам дана пре приступања извршењу.

**Уклањање покретних ствари**

**Члан 338.**

Покретне ствари које су уклоњене предају се извршном дужнику, а у његовом одсуству предају се одраслом члану његовог домаћинства или његовом пуномоћнику.

Ако уклањању ствари није присутан нико коме ствар може да се преда или је присутан али одбија да прими ствари, оне се предају на чување другом лицу или извршном повериоцу на терет извршног дужника, о чему суд, односно јавни извршитељ сачињавају записник.

Суд, односно јавни извршитељ доноси закључак којим обавештава извршног дужника о томе да су покретне ствари предате на чување и о трошковима чувања, и одређује рок у коме извршни дужник може да накнади трошкове чувања ствари и потом затражи њихову предају.

Истим закључком извршни дужник се упозорава да ће ствари бити продате после истека одређеног рока и да ће се из продајне цене намирити трошкови чувања и продаје ствари.

**Продаја покретних ствари**

**Члан 339.**

Ако извршни дужник у одређеном року не накнади трошкове чувања ствари или не затражи да му се оне предају, доноси се закључак о продаји ствари за рачун извршног дужника.

Део продајне цене који преостане после намирења трошкова чувања и трошкова продаје ствари, полаже се у корист извршног дужника код суда, односно јавног извршитеља.

Ствар се продаје према одредбама о извршењу ради намирења новчаног потраживања на покретној ствари (чл. 199–236).

**Извршење ради наплате трошкова извршног повериоца**

**Члан 340.**

Извршни поверилац може да у предлогу за извршење или касније, до окончања извршног поступка, затражи да суд, односно јавни извршитељ решењем одреди да се трошкови извршног поступка наплаћују продајом покретних ствари извршног дужника које треба да се уклоне са непокретности.

Извршење се у том случају спроводи према одредбама о извршењу ради намирења новчаног потраживања на покретној ствари (чл. 199–236).

**Глава трећа**

**ИЗВРШЕЊЕ ОБАВЕЗЕ НА ЧИЊЕЊЕ, НЕЧИЊЕЊЕ ИЛИ ТРПЉЕЊЕ**

**Месна надлежност**

**Члан 341.**

За доношење решења о извршењу и за спровођење извршења ради предузимања одређене радње извршног дужника (чињење), уздржања од одређене радње (нечињење) или трпљења одређене радње, месно је надлежан суд на чијем подручју извршни дужник треба да испуни своју обавезу.

**Радња коју може предузети и друго лице**

**Члан 342.**

Ако радњу може предузети и друго лице, не само извршни дужник, извршни поверилац се овлашћује у решењу о извршењу да у одређеном року и о трошку извршног дужника сам предузме радњу или је повери другом лицу.

Извршни поступак се обуставља ако извршни поверилац или друго лице не предузму радњу у року одређеном у решењу о извршењу.

**Предујмљивање трошкова радње**

**Члан 343.**

На предлог извршног повериоца садржан у предлогу за извршење, суд може донети решење које има дејство решења о извршењу којим се извршни дужник обавезује да код суда, односно јавног извршитеља предујми износ потребан за покриће трошкова радње (решење о предујмљивању трошкова). У том решењу одређује се и рок за предузимање радње, који тече од предујмљивања трошкова.

Решење о предујмљивању трошкова јесте саставни део решења о извршењу који суд, односно јавни извршитељ извршавају по службеној дужности.

Извршни поступак обуставља се ако извршни поверилац или друго лице коме је поверио радњу не предузму радњу у року одређеном у решењу о предујмљивању трошкова.

**Коначни трошкови радње које може предузети и друго лице**

**Члан 344.**

Коначне трошкове радње одређује решењем суд, односно јавног извршитељ, на предлог странке. Јавни извршитељ не може без предлога извршног повериоца одредити коначне трошкове.

 Ако су трошкови које је извршни дужник предујмио виши од износа којим су плаћени трошкови радње и извршног поступка суд, односно јавни извршитељ, на предлог извршног дужника, враћају разлику извршном дужнику ако њоме располажу.

Ако њоме не располажу, решењем обавезују извршног повериоца да врати разлику извршном дужнику у одређеном року. На то решење сходно се примењују правила о решењу о предујмљивању трошкова (члан 343. ст. 1. и 3).

**Радња коју може предузети само извршни дужник**

**Члан 345.**

Кад радњу може предузети само извршни дужник, у решењу о извршењу одређује се примерени рок за радњу и извршном дужнику, изриче новчана казна ако радњу не предузме у року, после чега суд по службеној дужности доноси решење о извршењу новчане казне.

У исто време, а на предлог извршног повериоца, суд доноси ново решење којим одређује нови примерени рок за радњу и изриче нову новчану казну извршном дужнику, вишу од претходне, ако радњу не предузме у року. Ако дужник опет пропусти рок, суд по службеној дужности опет доноси решење о извршењу новчане казне.

Све то се понавља док извршни дужник не предузме радњу.

Извршни дужник који предузме радњу у року, дужан је да о томе одмах суду приложи несумњиве доказе. Таквим доказом сматра се оверена писмена изјава извршног повериоца или записник суда или јавног извршитеља о томе да је радња предузета, налаз и мишљење судског вештака, предаја суду или јавном извршитељу предмета насталог радњом и слично.

Ако радња коју може предузети само извршни дужник не зависи искључиво од воље извршног дужника (стварање одређених уметничких дела и сл.), извршни поверилац не може захтевати њено извршење, већ само накнаду штете.

**Нечињење и трпљење**

**Члан 346.**

Ако се извршни дужник понаша противно обавези из извршне исправе да се уздржи од одређене радње (нечињење) или да трпи одређену радњу, решењем о извршењу налаже му се да се понаша сагласно обавези и изриче новчана казна ако настави да се понаша противно обавези.

Ако се и после тога извршни дужник понаша противно обавези суд, на предлог извршног повериоца, доноси решење о извршењу новчане казне и новим решењем изриче извршном дужнику нову новчану казну, вишу од претходне, ако се поново буде понашао противно обавези. На предлог извршног повериоца, суд поново доноси решење о извршењу новчане казне и новим решењем изриче извршном дужнику нову новчану казну, вишу од претходне, ако понови понашање које је противно обавези.

Све то се понавља док се извршни дужник понаша противно обавези.

**Извршење ради успостављања пређашњег стања**

**Члан 347.**

Ако понашање извршног дужника које је противно обавези из извршне исправе (на нечињење или трпљење и сл.) изазове од настанка извршне исправе промену која није у складу с правом извршног повериоца суд, на предлог извршног повериоца, доноси решење којим овлашћује извршног повериоца да сам, по потреби и уз помоћ суда, односно јавног извршитеља, успостави пређашње стање о трошку и на ризик извршног дужника.

На предујмљивање износа потребног за покриће трошкова радње и на коначне трошкове радње примењују се одредбе о трошковима радње коју, осим извршног дужника, може предузети и друго лице (чл. 343. и 344).

**Поновно сметање државине**

**Члан 348.**

Ако је извршни дужник добровољно испунио обавезу из извршне исправе донесену у поступку због сметања државине или је на основу ње спроведено извршење, па поново учини сметање државине које се у суштини не разликује од ранијег суд, на предлог извршног повериоца и на основу исте извршне исправе, доноси ново решење о извршењу којим налаже враћање ствари у државину извршног повериоца или којим извршном дужнику изриче новчану казну према одредбама о повреди обавезе на нечињење (члан 346).

Предлог за извршење може се поднети у року од 30 дана од сазнања за поновно сметање државине, а најкасније у року од једне године од поновног сметања.

**Право на накнаду штете**

**Члан 349.**

Одредбе ове главе закона не искључују право извршног повериоца да у парничном поступку захтева накнаду штете због тога што је извршни дужник повредио обавезу да предузме, уздржи се или трпи одређену радњу.

**Глава четврта**

**ИЗВРШЕЊЕ ОДЛУКА У ВЕЗИ С ПОРОДИЧНИМ ОДНОСИМА**

**1. Предаја детета**

**Месна надлежност**

**Члан 350.**

За одлучивање о предлогу за извршење ради предаје детета месно је надлежан суд према пребивалишту, односно боравишту или седишту странке која је поднела предлог за извршење или према пребивалишту, односно боравишту или седишту странке према којој се спроводи извршење или суд на чијем подручју се налази дете.

Принудно одузимања детета спроводи суд на чијем се подручју дете затекне, по службеној дужности или на захтев странке која је поднела предлог за извршење.

Суд надлежан за одлучивање о предлогу за извршење може одређене извршне радње поверити суду који није надлежан за спровођење извршења.

**Легитимација за подношење предлога за извршење**

**Члан 351.**

Предлог за извршење може поднети родитељ коме је поверено вршење родитељског права, друго лице или установа којој је дете поверено на чување и васпитавање и орган старатељства.

**Посебно о предлогу за извршење**

**Члан 352.**

У предлогу за извршење ради предаје детета не мора да буде назначено средство извршења, а ако је и назначено суд није њиме везан.

**Заштита интереса детета**

**Члан 353.**

Суд посебно води рачуна о томе да се што боље заштити интерес детета.

Суд може изузетно заказати рочиште, ако је то у најбољем интересу детета.

**Решење о извршењу**

**Члан 354.**

Ако у извршној исправи није наложена предаја детета, у решењу о извршењу налаже се странци према којој се спроводи извршење да дете преда у одређеном року или да га преда одмах.

Предаја детета може да се у решењу о извршењу наложи и лицу на које се односи извршна исправа, лицу од чије воље зависи предаја детета и сваком другом лицу код кога се дете затекне у време доношења решења о извршењу или у току спровођења извршења.

Налог да се дете одмах преда даје се пре свега ако су угрожени живот, здравље или психофизички развој детета или је извршном исправом одређена предаја незаконито одведеног или задржаног детета ради његовог повратка у страну државу (грађанскоправна отмица деце), или поновног успостављања односа старања или виђања родитеља и детета у страној држави.

**Средства извршења**

**Члан 355.**

Пошто процени околности, суд у решењу о извршењу одређује следећа средства извршења:

1) принудно одузимање и предају детета;

2) новчану казну;

3) казну затвора.

Она могу да се одреде и спроведу према лицу које противно налогу суда одбија да преда дете, лицу које отежава или спречава предају детета, лицу код кога се дете налази или лицу од чије воље зависи предаја детета.

Суд може мењати средства извршења док извршење не буде окончано.

**Новчана казна и казна затвора**

**Члан 356.**

Новчана казна изриче се и извршава према одредбама о изрицању новчане казне ради предузимања радње коју може предузети само извршни дужник (члан 345).

Новчана казна не може бити замењена казном затвора.

Казна затвора изриче се док се дете не преда, а најдуже до 60 дана и извршава према закону којим се уређује извршење кривичних санкција.

**Достављање решења о извршењу органу старатељства. Улога психолога**

**Члан 357.**

Најкасније десет дана пре почетка извршења, решење о извршењу доставља се надлежном органу старатељства, у чије име у извршном поступку учествује психолог.

Школи, породичном саветовалишту и другим специјализованим установама за посредовање у породичним односима доставља се позив да учествују у извршном поступку ако је то неопходно.

Психолог је дужан да планира неопходне радње и да прегледањем списа или на други погодан начин прикупи чињенице значајне за извршни поступак.

Психолог обавештава суд о својим радњама и даје му мишљење о подобности одређених средстава извршења.

Психолог је дужан да се стара о заштити најбољег интереса детета и пружи му благовремену и потпуну подршку, као и родитељу или лицу коме је дете предато.

**Принудно одузимање и предаја детета**

**Члан 358.**

Суд обавештава странку која је поднела предлог за извршење и лице коме треба да се преда дете о времену и месту одузимања и предаје детета, по правилима о личном достављању.

Дете принудно одузима и предаје судија у сарадњи са психологом органа старатељства, школом, породичним саветовалиштем или другим специјализованим установама за посредовање у породичним односима.

По потреби, у помоћ се позива полиција.

**Спровођење извршења ако је наложено да се дете одмах преда**

**Члан 359.**

Кад је решењем о извршењу наложено да се дете одмах преда, решење о извршењу предаје се лицу од кога се дете одузима при предузимању прве извршне радње. Ако то лице није присутно при одузимању детета, решење о извршењу доставља му се накнадно.

Ако се дете одузима од лица на које се не односи извршна исправа, њему се предају решење о извршењу и записник о одузимању детета.

Одсутност лица од кога се дете одузима не спречава одузимање детета.

**Поновљено извршење**

**Члан 360.**

На предлог странке, суд поново извршава исто решење о извршењу ако се дете, противно решењу о извршењу, у року од 60 дана од предаје опет затекне код лица од кога је одузето.

**2. Извршење ради одржавања личних односа са дететом**

**Члан 361.**

У извршном поступку ради одржавања личних односа са дететом сходно се примењују поједине одредбе ове главе закона (чл. 350, 352, 353, 357, 358. и 359).

**3. Извршење ради заштите од насиља у породици, заштите права детета и других одлука у вези с породичним односима**

**Члан 362.**

У извршном поступку ради заштите од насиља у породици, заштите права детета или извршења других одлука у вези с породичним односима, сходно се, у зависности обавезе извршног дужника, примењују одговарајуће одредбе ове главе закона.

**Глава пета**

**ИЗВРШЕЊЕ РАДИ ВРАЋАЊА ЗАПОСЛЕНОГ НА РАД**

**Месна надлежност**

**Члан 363.**

За одлучивање о предлогу за извршење и спровођење извршења на основу извршне исправе којом је послодавац обавезан да врати запосленог на рад или да га распореди на одређене послове, месно је надлежан суд на чијем се подручју налази седиште послодавца.

**Рок за подношење предлога за извршење**

**Члан 364.**

Предлог за извршење не може да се поднесе после истека 60 дана од када је извршни поверилац стекао право да поднесе предлог.

**Начин спровођења извршења**

**Члан 365.**

Извршење ради враћања запосленог на рад или ради његовог распоређивања на одређене послове спроводи се изрицањем новчане казне послодавцу и његовом одговорном лицу, према одредбама о предузимању радње које може предузети само извршни дужник (члан 345).

Изрицање новчане казне престаје када суд утврди да је запослени почео да ради на одговарајућим пословима или да му је то омогућено иако је одбио да ради, односно да је распоређен на послове одређене у извршној исправи.

**Накнада изгубљене зараде код враћања запосленог на рад**

**Члан 366.**

Суд може, на предлог извршног повериоца који је захтевао враћање на рад, донети решење које има дејство решења о извршењу којим се послодавац обавезује да извршном повериоцу исплати у одређеном року месечне износе зараде која је доспела од правноснажности пресуде до враћања извршног повериоца на рад (накнада изгубљене зараде).

Накнада изгубљене зараде одређује се у износу који би извршни поверилац примио да је био на раду, с порезима и доприносима који се исплаћају из зараде.

Извршни поверилац не може у жалби побијати висину накнаде изгубљене зараде.

Предлог за накнаду изгубљене зараде може да поднесе с предлогом за извршење ради враћања на рад или касније, до окончања извршног поступка.

Послодавац може предложити суду да стави ван снаге решење о накнади изгубљене зараде ако се после доношења решења о накнади изгубљене накнаде измене околности на којима је засновано.

**Могућност парничног поступка**

**Члан 367.**

Ако суд не усвоји или делимично усвоји предлог за накнаду изгубљене зараде, извршни поверилац може да зараду или њен остатак потражује у парничном поступку.

**Глава шеста**

**ИЗВРШЕЊЕ ОДЛУКЕ О ДЕОБИ СУВЛАСНИЧКЕ СТВАРИ**

**Месна надлежност**

**Члан 368.**

За одлучивање о предлогу за извршење и за спровођење извршења ради деобе ствари на којој постоје сувласници, месно је надлежан суд на чијем се подручју налази ствар.

**Физичка деоба ствари**

**Члан 369.**

Физичку деобу ствари спроводи суд или јавни извршитељ.

Они позивају све учеснике у извршном поступку да присуствују деоби.

**Деоба продајом ствари**

**Члан 370.**

Ако према извршној исправи ствар треба да се прода ради деобе, сходно се примењују одредбе о извршењу ради намирења новчаног потраживања на непокретности или покретној ствари, ако се странке о појединим питањима друкчије не споразумеју.

Извршни дужник може да купи ствар, а у поступку продаје ствари не плаћа јемство.

У поступку деобе продајом непокретности или покретне ствари не примењују се одредбе о намирењу новчаног потраживања преносом ствари у својину извршног повериоца (чл. 178, 179. и 230).

**Трошкови извршног поступка**

**Члан 371**.

Трошкове извршног поступка сносе сви сувласници, сразмерно висини удела на ствари.

Сувласник који је изазвао посебне трошкове другом сувласнику дужан је да их накнади.

**Глава седма**

**ИЗДЕЈСТВОВАЊЕ ИЗЈАВЕ ВОЉЕ**

**Безусловно потраживање**

**Члан 372.**

Извршни дужник који је обавезан на давање изјаве воље, сматра се да је дао у часу правноснажности одлуке.

Ако је извршни дужник обавезан судским или управним поравнањем илијавнобележничким записником о поравнању на давање изјаве воље, сматра се да је дао када је доспела његова обавеза.

**Условно потраживање**

**Члан 373.**

Ако давање изјаве воље зависи од испуњења неке обавезе извршног повериоца или од наступања услова, сматра се да је извршни дужник дао изјаву када извршни поверилац испуни своју обавезу или када услов наступи.

Наступање услова доказује се јавном или у складу са законом овереном исправом.

Суд, на захтев извршног повериоца, утврђује када је изјава воље дата.

**ДЕО ПЕТИ**

намирење новчаних ПОТРАЖИВАЊА НАСТАЛИХ

ИЗ КОМУНАЛНИХ И СРОДНИХ ДЕЛАТНОСТИ

Појам комуналне и сродне делатности

Члан 374.

Под комуналном делатношћу сматра се делатност која је као таква одређена посебним законом.

Сродна делатност, у смислу овог закона, јесте делатност од општег интереса којом се континуирано пружају услуге већем броју лица на одређеном подручју и које се периодично наплаћују.

**Подношење предлога за извршење**

**Члан 375.**

Извршни поверилац дужан је да пре подношења предлога за извршење на основу веродостојне исправе ради намирења новчаног потраживања насталог из комуналних услуга и сродних делатности, захтева од Коморе да одреди јавног извршитеља коме ће поднети предлог за извршење.

Комора је дужна да одговори на захтев извршног повериоца у року од пет дана од пријема захтева, водећи рачуна о томе да се јавни извршитељи одређују равномерно, према азбучном реду уписа у Именик јавних извршитеља и заменика јавних извршитеља и да је за поступање по предлогу за извршење искључиво надлежан јавни извршитељ на чијем подручју извршни дужник има пребивалиште, боравиште или седиште.

Ако Комора не одговори на захтев извршног повериоца у року од пет дана, извршни поверилац самостално одређује јавног извршитеља на чијем подручју извршни дужник има пребивалиште, боравиште или седиште.

Јавни извршитељ дужан је да закључком одбаци предлог за извршење ако му извршни поверилац уз предлог за извршење не достави одговор Коморе из кога произлази да је за јавног извршитеља одређен управо он, или ако не достави доказ да Комора није одговорила на захтев извршног повериоца у року од пет дана.

Подношење и садржину захтева извршног повериоца Комори, садржину одговора Коморе и начин на који Комора доставља одговор извршном повериоцу подробније прописује Комора.

**Извршење после правноснажности. Веродостојна исправа**

**Члан 376.**

Решење о извршењу на основу веродостојне исправе ради намирења новчаног потраживања насталог из комуналних услуга и сродних делатности не може почети да се извршава пре његове правноснажности.

Веродостојну исправу представља рачун о извршеним услугама.

**Одбацивање или одбијање предлога за извршење**

**Члан 377.**

Јавни извршитељ одбацује предлог за извршење који није дозвољен или није уредан или одбија предлог који није основан.

Решење о одбацивању или одбијању предлога доставља се извршном повериоцу, не и извршном дужнику.

**Жалба извршног повериоца**

**Члан 378.**

Извршни поверилац може да се жали на решење којим се одбацује или одбија предлог, у року од осам дана од пријема решења.

Жалба се подноси другостепеном суду који би решавао о жалби да је решење о извршењу на основу веродостојне исправе донео суд.

Исти суд одлучује о жалби.

Жалба се доставља и јавном извршитељу, да би он списе предмета одмах доставио суду.

**Решење о извршењу**

**Члан 379.**

Јавни извршитељ који оцени да је предлог за извршење дозвољен, уредан и основан доноси решење о извршењу на основу веродостојне исправе.

Решењем о извршењу на основу веродостојне исправе обавезује се извршни дужник да намири потраживање извршног повериоца у року од осам дана од пријема решења са одмереним трошковима поступка и одређују средство и предмет извршења ради намирења потраживања извршног повериоца и трошкова поступка.

**Приговор извршног дужника**

**Члан 380.**

Против решења о извршењу на основу веродостојне исправе извршни дужник може да поднесе приговор у року од осам дана од пријема решења.

Приговор се подноси јавном извршитељу који је донео решење о извршењу на основу веродостојне исправе.

Приговор мора бити образложен.

**Решење о одбацивању приговора**

**Члан 381.**

Јавни извршитељ решењем одбацује приговор који није образложен, благовремен, потпун или дозвољен.

Жалба на то решење подноси се другостепеном суду који би решавао о жалби да је решење о извршењу на основу веродостојне исправе донео суд.

Исти суд одлучује о жалби.

Жалба се доставља и јавном извршитељу, да би он списе одмах доставио суду.

Копија списа остаје јавном извршитељу.

**Остале одлуке о приговору**

**Члан 382.**

Ако у приговору није означено који се део решења побија, сматра се да се решење побија у целини.

Ако се решење побија у целини или у делу у коме је извршни дужник обавезан да намири новчано потраживање, јавни извршитељ не испитује основаност приговора већ решењем против кога жалба није дозвољена ван снаге ставља део решења којим је одређено средство и предмет извршења, као и јавни извршитељ и укида спроведене радње. Поступак се даље наставља као по приговору против платног налога, а јавни извршитељ доставља списе предмета надлежном суду.

Ако се решење побија само у делу у коме је одређено средство и предмет извршења, приговор се сматра жалбом, па га јавни извршитељ са списима предмета одмах доставља другостепеном суду који би решавао о жалби да је решење о извршењу на основу веродостојне исправе донео суд.

Исти суд одлучује о жалби.

**Спровођење извршења**

**Члан 383**.

Решење којим се одбија жалба извршног дужника на решење којим је његов приговор одбачен и решење којим се одбија жалба извршног дужника у случају када се приговор сматра жалбом, суд доставља јавном извршитељу, да спроведе извршење.

**Сходна примена других одредаба овог закона**

**Члан 384.**

У поступку за намирење потраживања по основу комуналних и сродних делатности сходно се примењују одредбе о извршењу на основу веродостојне исправе и друге одредбе ако појединим одредбама овог дела закона није друкчије одређено.

**ДЕО ШЕСТИ**

**ОБЕЗБЕЂЕЊЕ**

**Глава прва**

**ОПШТА ПРАВИЛА**

**Предлог за обезбеђење**

**Члан 385.**

Поступак обезбеђења покреће се предлогом странке, а предлогом других лица или органа само кад је то законом одређено.

Предлог за обезбеђење садржи прецизно назначено потраживање чије се обезбеђење захтева, законске разлоге за обезбеђење, чињенице и доказе из којих произлази вероватност постојања законских разлога за обезбеђење и врсту средства обезбеђења.

**Предлог за обезбеђење претходном и привременом мером**

**Члан 386.**

У предлогу за одређивање претходне или привремене мере назначава се и врста претходне или привремене мере и њихово трајање, а у предлогу за одређивање привремене мере и средство и предмет којима се она извршава.

Код навођења средства и предмета којима се привремена мера извршава сходно се примењују одредбе о средствима и предметима извршења ради намирења потраживања на основу решења о извршењу. Предлог за одређивање привремене мере одбацује се ако не садржи средство и предмет којим се привремена мера извршава.

Извршни поверилац може назначити у предлогу да извршење спроводи јавни извршитељ, иначе га спроводи суд.

**Више претходних и привремених мера**

**Члан 387.**

Извршни поверилац може предложити да се одреди једна или више претходних или привремених мера тако да се извршавају истовремено или тако да се следећа мера изврши ако претходна није била довољна да се обезбеди потраживање.

Сходно се примењују одредбе које уређују случај кад је у предлогу за извршење наведено више средстава и предмета извршења (члан 53).

**Одлучивање о предлогу за обезбеђење**

**Члан 388.**

О предлогу за обезбеђење одлучује суд решењем о одбацивању, одбијању или усвајању предлога.

Предлог за обезбеђење усваја се решењем о обезбеђењу.

**Садржина решења о обезбеђењу**

**Члан 389.**

Решење о обезбеђењу садржи врсту средства обезбеђења, кратко образложење законских разлога због којих је предлог за обезбеђење усвојен, поуку о томе да жалба не одлаже извршење решења, рок за жалбу, коме се жалба подноси и ко о њој одлучује и друге састојке одређене овим законом.

**Достављање решење о претходној и привременој мери. Ненадлежност за извршење претходне и привремене мере**

Члан 390.

На достављање решења о претходној или привременој мери примењују се одредбе о достављању решења о извршењу (члан 67).

На поступање суда који није надлежан да изврши претходну или привремену меру примењују се одредбе о ненадлежности суда који је донео решење о извршењу да спроведе извршење (члан 69).

**Дејство и извршење решења о обезбеђењу**

**Члан 391.**

Решење о обезбеђењу има дејство решења о извршењу, и извршава се по службеној дужности.

Претходна и привремена мера постају извршне кад се решење којим су одређене, достави оном ко је њима обавезан да нешто учини, не учини или трпи. Привремена мера у којој је одређен рок да извршни дужник или неко други нешто учини, постаје извршна кад рок безуспешно истекне.

Претходну или привремену меру извршава суд или јавни извршитељ, зависно од избора извршног повериоца. Решење о стицању заложног права на непокретностима и покретним стварима извршава суд.

**Правни лекови**

**Члан 392.**

Против решења којим је одлучено о предлогу за обезбеђење дозвољена је жалба.

На жалбу против решења о обезбеђењу сходно се примењују одредбе о жалби против решења о извршењу (чл. 70–76).

**Посебна процесна правила о поступку обезбеђења**

**Члан 393.**

Суд може одлучити о предлогу за обезбеђење пре него што га достави извршном дужнику и омогући му се да о њему изјасни:

1) ако би извршни поверилац, због одлагања, могао претрпети ненадокнадиву или тешко надокнадиву штету;

2) ради отклањања непосредне опасности противправног оштећења ствари или губитка или тешког угрожавања права;

3) ради спречавања насиља.

Суд разматра и утврђује само чињенице које су странке изнеле и изводи само доказе које су странке предложиле, изузев кад се примењује принудни пропис.

У поступку обезбеђења потраживања из брачних и породичних односа искључена је јавност.

**Средства обезбеђења**

**Члан 394.**

Средства обезбеђења јесу стицање заложног права на непокретности и покретној ствари по споразуму странака, стицање заложног права на непокретности и покретној ствари, претходна мера и привремена мера.

**Недозвољеност обезбеђења**

**Члан 395.**

Није дозвољено обезбеђење на стварима и правима која су изузети од извршења.

**Сходна примена**

**Члан 396.**

На поступак обезбеђења сходно се примењују одредбе закона којим се уређује парнични поступак и одредбе овог закона, ако одредбама овог дела закона није друкчије одређено.

**Глава друга**

**ЗАЛОЖНО ПРАВО НА НЕПОКРЕТНОСТИМА И ПОКРЕТНИМ СТВАРИМА ПО СПОРАЗУМУ СТРАНАКА**

**Месна надлежност**

**Члан 397.**

За одлучивање о предлогу за обезбеђење новчаног потраживања стицањем заложног права на непокретности или покретној ствари по споразуму странака и за спровођење обезбеђења месно је надлежан суд на чијем се подручју налази непокретност или покретна ствар.

**Предлог за обезбеђење**

**Члан 398.**

Странке могу сагласно предложити суду да одреди упис заложног права на непокретности или покретној ствари извршног дужника, ради обезбеђења новчаног потраживања извршног повериоца.

**Рочиште и споразум странака**

**Члан 399.**

На заједнички предлог странака, суд заказује рочиште на коме у записнику утврђује споразум странака о постојању новчаног потраживања извршног повериоца и времену његовог доспећа, као и сагласност странака да се новчано потраживање обезбеди заложним правом на непокретности или на покретним стварима после њиховог пописа.

Потписани записник о споразуму странака има снагу судског поравнања и основ је за упис заложног права.

Суд доставља записник о споразуму странака органу који води јавну књигу, односно Регистар залоге.

Заложно право стиче се уписом записника о споразуму странака у јавну књигу или Регистар залоге.

**Глава трећа**

**ЗАЛОЖНО ПРАВО НА НЕПОКРЕТНОСТИМА И ПОКРЕТНИМ СТВАРИМА НА ОСНОВУ НОВЧАНОГ ПОТРАЖИВАЊА ИЗ ИЗВРШНЕ ИСПРАВЕ**

**1. Стицање заложног права на непокретности**

**Месна надлежност**

**Члан 400.**

За одлучивање о предлогу за обезбеђење новчаног потраживања стицањем заложног права на непокретности и за спровођење обезбеђења месно је надлежан суд на чијем се подручју налази непокретност.

**Решење о предлогу за обезбеђење**

**Члан 401.**

На предлог извршног повериоца заснованог на извршној исправи која гласи на новчано потраживање, суд налаже органу који води јавну књигу да упише заложно право извршног повериоца на непокретности извршног дужника.

Предлог за обезбеђење има садржину као предлог за извршење.

Извршни поверилац дужан је да уз предлог приложи извод из јавне књиге којим доказује да је непокретност уписана као својина извршног дужника или исправу подобну за упис својине извршног дужника, ако је у јавној књизи као власник уписано друго лице.

**Начин стицања заложног права на непокретности**

**Члан 402.**

Заложно право на непокретности стиче се уписом у јавну књигу.

**Сходна примена**

**Члан 403.**

На стицање заложног права на непокретности која није уписана у јавну књигу сходно се примењују одредбе о извршењу ради намирења новчаног потраживања на непокретности која није уписана у јавну књигу (чл. 197. и 198).

**2. Стицање заложног права на покретним стварима уписом у Регистар залоге**

**Месна надлежност**

**Члан 404.**

За одлучивање о предлогу за обезбеђење новчаног потраживања стицањем заложног права на покретној ствари и за спровођење обезбеђења месно је надлежан суд на чијем се подручју налази покретна ствар.

**Решење о обезбеђењу**

**Члан 405.**

На предлог извршног повериоца заснованом на извршној исправи која гласи на новчано потраживање, суд налаже Регистру залоге да упише заложно право извршног повериоца на покретној ствари.

**Стицање заложног права и чување покретне ствари**

**Члан 406.**

Заложно право на покретној ствари стиче се у тренутку уписа заложног права у Регистар залоге.

На чување покретне ствари примењују се одредбе о чувању покретне ствари код извршења ради намирења новчаног потраживања на покретној ствари (чл. 211. и 212).

**Глава четврта**

**ПРЕТХОДНЕ МЕРЕ**

**Месна надлежност**

**Члан 407.**

За одлучивање о предлогу за одређивање претходне мере и њено извршење, месно је надлежан суд који је надлежан за извршење претходне мере.

**Услови за одређивање претходне мере**

**Члан 408.**

Претходном мером обезбеђује се новчано потраживање.

Претходна мера одређује се на основу домаће одлуке која није правноснажна или домаћег судског или управног поравнања или јавнобележничког записника о поравнању по којима потраживање није доспело или на основу домаћег решења о извршењу на основу веродостојне исправе које је донето на основу менице или чека.

Осим тога, да би се одредила претходна мера потребно је да извршни поверилац учини вероватном опасност да би без претходне мере намирење његовог потраживања било осујећено или знатно отежано.

**Претпостављена опасност по потраживање**

**Члан 409.**

Сматра се да опасност која може да осујети или знатно отежа намирење потраживања постоји ако се предлог за одређивање претходне мере заснива на:

1) решењу о извршењу на основу веродостојне исправе донетом на основу менице или чека против кога је благовремено поднет приговор;

2) пресуди којом је у кривичном поступку усвојен имовинскоправни захтев и против које је предложено понављање кривичног поступка;

3) одлуци која треба да се изврши у иностранству, па и кад је за извршење надлежан домаћи суд;

4) пресуди на основу признања на коју је поднета жалба;

5) судском или управном поравнању или јавнобележничком записнику о поравнању које се побија на законом одређен начин.

Ако се предлог заснива на пресуди на основу признања на коју је поднета жалба или на судском или управном поравнању или јавнобележничком записнику о поравнању које се побија на законом одређен начин суд може, на предлог извршног дужника, условити одређивање или одржавање претходне мере полагањем јемства од извршног повериоца за штету коју би извршни дужник могао да претрпи од претходне мере.

 Ако извршни поверилац не положи јемство у року који одреди суд, суд одбија предлог за одређивање претходне мере или решењем обуставља поступак обезбеђења.

**Претходна мера ради обезбеђења оброка који нису доспели**

**Члан 410.**

Недоспели оброци потраживања по основу законског издржавања, накнаде штете због оштећења здравља, исплате новчане ренте због потпуне или делимичне неспособности за рад или исплате новчане ренте за издржавања које је изгубљено услед смрти дужника издржавања, обезбеђују се претходном мером само ако доспевају у једној години од подношења предлога за одређивање привремене мере.

Претпоставља се да опасност која може да осујети или знатно отежа остварење потраживања недоспелих оброка постоји и ако је према извршном дужнику већ вођен извршни поступак ради наплате доспелих оброка или поднет предлог за извршење ради наплате доспелог оброка.

**Садржина решења о претходној мери. Трајање претходне мере**

**Члан 411.**

Решење о претходној мери, поред осталог, садржи прецизно наведено новчано потраживање које се обезбеђује, с каматом и трошковима поступка, врсту претходне мере и трајање претходне мере.

Претходна мера може да траје најдуже до истека 15 дана од испуњења услова за подношење предлога за извршење.

**Продужење трајања претходне мере**

**Члан 412.**

Ако трајање претходне мере истекне пре него што одлука постане извршна суд, на предлог извршног повериоца, решењем продужава њено трајање ако нису промењени услови под којима је одређена. Извршни поверилац дужан је да предлог поднесе пре него што претходна мера истекне.

Суд обуставља поступак обезбеђења ако се у 15 дана од истека претходне мере не испуне услови за подношење предлога за извршење, а извршни поверилац дотле не предложи да се трајање мере продужи.

Ако се услови за подношење предлога за извршење испуне пре истека трајања претходне мере суд, на предлог извршног дужника, обуставља поступак обезбеђења, али извршни поверилац може одржати претходни меру до подношења предлога за извршење, ако њега поднесе у 15 дана од испуњења услова за то.

**Укидање претходне мере**

**Члан 413.**

На предлог извршног дужника, суд решењем обуставља поступак обезбеђења и укида претходну меру и све спроведене радње:

1) ако извршни дужник положи суду, односно јавном извршитељу потраживање које се обезбеђује, са каматом и трошковима поступка;

2) ако извршни дужник учини вероватним да је потраживање наплаћено или довољно обезбеђено;

3) ако се правноснажно утврди да потраживање није настало или да је престало;

4) ако одлука или судско или управно поравнање или јавнобележнички записник о поравнању на којима се претходна мера заснива престану да важе.

Ако је поступак обезбеђења обустављен, али не зато што је извршни дужник положио потраживање које се обезбеђује (став 1. тачка 1), већ из другог разлога (став 1. тач. 2–4), извршни поверилац дужан је да накнади извршном дужнику трошкове поступка обезбеђења.

**Врсте претходних мера**

**Члан 414.**

Врсте претходних мера јесу:

1) попис покретних ствари и упис заложног права на пописаним покретним стварима у Регистар залоге;

2) пленидба новчаног потраживања извршног дужника и стицање заложног права на њему;

3) налог организацији за принудну наплату да банкама наложи да заплене новчана средства на рачуну извршног дужника до висине потраживања извршног повериоца;

4) упис пленидбе дематеријализованих финансијских инструмената и упис заложног права на њима у Централни регистар хартија од вредности;

5) упис заложног права извршног повериоца на уделу извршног дужника у друштву са ограниченом одговорношћу, ортачком друштву или командитном друштву у Регистар залоге и упис заплене удела у Регистар привредних субјеката – привредних друштава;

6) пленидба потраживања извршног дужника да му се преда непокретност или одређена покретна ствар или испоручи одређена количина покретних ствари и стицање заложног права на заплењеном потраживању;

7) предбележба заложног права на непокретности у својини извршног дужника или на праву извршног дужника уписаном на непокретности.

**Пленидба новчаних средстава на рачуну извршног дужника**

**Члан 415**.

Новчана средстава извршног дужника која су заплењена на његовом рачуну не могу да се, док заплена траје, пренесу са рачуна извршног дужника, изузев ради намирења потраживања које се обезбеђује.

**Продаја заложених покретних ствари и пренос потраживања извршног дужника**

**Члан 416**.

Суд, односно јавни извршитељ може наложити да се заложене покретне ствари продају ако су подложне брзом кварењу или ако постоји опасност од знатног смањења њихове вредности.

Продају се према одредбама о извршењу ради намирења новчаног потраживања на покретној ствари (чл. 199–236).

Ако се претходна мера састоји од пленидбе новчаног потраживања извршног дужника и стицање заложног права на њему суд, односно јавни извршитељ могу, на предлог странке, наложити да се потраживање пренесе на извршног повериоца ради наплаћивања, ако постоји опасност да оно, због доцње у његовом испуњењу, неће моћи да се наплати или да ће престати право на регрес према другом лицу.

Износ који се добије продајом покретне ствари и наплатом потраживања чува се код суда, односно јавног извршитеља док се не обустави поступак обезбеђења или не поднесе предлог за извршење, а најдуже 30 дана од испуњења услова за подношење предлога за извршење.

**Глава пета**

**ПРИВРЕМЕНЕ МЕРЕ**

**1. Опште одредбе**

**До када може да се одреди привремена мера**

**Члан 417.**

Суд може одредити привремену меру пре, у току или после судског или управног поступка па док извршење не буде спроведено.

**Надлежност суда**

**Члан 418.**

Ако је предлог за одређивање привремене мере поднет пре, у току или после парничног или другог поступка у коме се одлучује о основаности потраживања чије се обезбеђење тражи или истовремено с покретањем поступка, о предлогу одлучује суд који у првом степену одлучује о основаности потраживања.

Ако је предлог поднет пре или у току арбитражног поступка, о њему може одлучивати и суд који је месно надлежан за спровођење извршења.

Ако је предлог поднет у току извршног поступка, о њему одлучује судкоји води извршни поступак, односно суд који би водио извршни поступак да извршење не спроводи јавни извршитељ.

 За извршење привремене мере месно је надлежан суд који је надлежан да спроведе извршење на средству и предмету извршења одређеним у привременој мери.

**Услови за одређивање привремене мере**

**Члан 419.**

Привременом мером обезбеђује се новчано или неновчано потраживање чије постојање извршни поверилац учини вероватним.

Да би се одредила привремена мера за обезбеђење новчаног потраживања извршни поверилац, поред вероватноће постојања потраживања, мора учинити вероватним да ће без привремене мере извршни дужник осујетити или знатно отежати наплату потраживања тиме што ће своју имовину или средства отуђити, прикрити или на други начин њима располагати (опасност по потраживање).

Да би се одредила привремена мере за обезбеђење неновчаног потраживања, извршни поверилац, осим вероватноће постојања потраживања, мора учинити вероватним и да би без привремене мере испуњење његовог потраживања било осујећено или знатно отежано или да ће бити употребљена сила или настати ненадокнадива штета (опасност по потраживање).

Привременом мером могу да се обезбеде и недоспела, условна и будућа потраживања.

Извршни поверилац није дужан да докаже опасност по потраживање ако учини вероватним да извршни дужник може због привремене мере претрпети само незнатну штету или да потраживање треба да се испуни у иностранству.

**Претпостављена опасност по новчано потраживање**

**Члан 420.**

Сматра се да опасност по новчано потраживање постоји:

1) ако је ради наплате доспелих оброка законског издржавања према извршном дужнику већ вођен извршни поступак;

2) ако су редовни приходи извршног дужника нижи од његових законских обавеза и оних утврђених правноснажном одлуком суда и другог органа;

3) ако је према извршном дужнику покушано извршење које није успело зато што је одбио да пружи податке о томе где се налази његова имовина или ако је у ранијим извршним поступцима дао непотпуне или нетачне податке о својој имовини.

**Јемство уместо привремене мере**

**Члан 421.**

Извршни поверилац може у предлогу за одређивање привремене мере или касније изјавити да се, уместо одређивања привремене мере, задовољава тиме да извршни дужник положи јемство у висини и на време које решењем одреди суд. Уместо суда, висину и време на које се полаже јемство одређује јавни извршитељ ако он спроводи извршење.

Полагање јемства уместо привремене мере може да се дозволи и на предлог извршног дужника, поднет пре или после одређивања привремене мере.

Ако јемство буде положено пре одређивања привремене мере суд одбија предлог за одређивање привремене мере, а ако буде положено после тога суд, односно јавни извршитељрешењем обустављају поступак обезбеђења.

**Јемство као услов за одређивање привремене мере**

**Члан 422.**

На предлог извршног повериоца, суд може одредити привремену меру и када извршни поверилац не учини вероватним постојање потраживања и опасност по потраживање, ако у року одређеном у решењу о привременој мери положи јемство за штету која би извршном дужнику могла бити нанета одређивањем и извршењем привремене мере.

Док се не положи јемство, привремена мера се не извршава, а ако се јемство не положи у року, поступак обезбеђења се обуставља.

На предлог извршног дужника, суд може, према околностима, решењем о привременој мери или касније одредити да извршни поверилац положи јемство и када је учинио вероватним постојање потраживања и опасност по потраживање.

**Садржина решења о привременој мери**

**Члан 423.**

Решење о привременој мери, поред осталог, садржи прецизно наведено потраживање које се обезбеђује, врсту привремене мере и средство и предмет којим се та мера извршава.

**Дејство привремене мере**

**Члан 424.**

Привремена мера није основ за стицање заложног права извршног повериоца.

Извршни поверилац може од лица које је било дужно да поштује привремену меру захтевати накнаду штете коју је претрпео због тога што мера није поштована.

**Недозвољеност привремене мере**

**Члан 425.**

Није дозвољено да се одреди привремена мера ради обезбеђења новчаног потраживања ако постоје услови за одређивање другог средства обезбеђења којим се постиже иста сврха.

**Трајање привремене мере**

**Члан 426.**

Трајање привремене мере одређује се у решењу о привременој мери.

Ако је решење о привременој мери донето пре покретања парничног или другог поступка или ради обезбеђивања будућег потраживања, у њему се одређује рок у коме је извршни поверилац дужан да поднесе тужбу или покрене други поступак ради оправдања привремене мере.

На предлог извршног повериоца, суд решењем продужава трајање привремене мере ако нису промењени услови под којима је мера одређена.

Извршни поверилац дужан је да поднесе предлог да се продужи трајање привремене мере пре него што она истекне.

**Укидање привремене мере**

**Члан 427**.

На предлог извршног дужника, суд обуставља поступак обезбеђења и укида претходну меру и све спроведене радње:

1) ако извршни поверилац у року одређеном привременом мером не поднесе тужбу или не покрене други поступак ради оправдања привремене мере;

2) када истекне трајање привремене мере;

3) ако су се услови под којима је привремена мера одређена тако променили да она више није потребна;

4) ако извршни дужник положи суду, односно јавном извршитељу потраживање које се обезбеђује, са каматом и трошковима поступка;

5) ако извршни дужник учини вероватним да је потраживање наплаћено или довољно обезбеђено;

6) ако се правноснажно утврди да потраживање није настало или да је престало.

**Накнада штете извршном дужнику**

**Члан 428.**

Извршни дужник има право да му извршни поверилац накнади штету нанесену привременом мером која није била основана или коју извршни поверилац није оправдао.

Право на накнаду штете остварује се у парничном поступку.

**2. Врсте привремених мера за обезбеђивање новчаног потраживања**

**Члан 429.**

Ради обезбеђења новчаног потраживања може да се одреди свака мера којом се постиже сврха обезбеђења, а нарочито:

1) забрана извршном дужнику да отуђи и/или оптерети покретне ствари чији је власник и, по потреби, њихово одузимање од извршног дужника и поверавање на чување извршном повериоцу или другом лицу или судском депозиту;

2) забрана извршном дужнику да отуђи и/или оптерети непокретности чији је власник или друга стварна права која су уписана у његову корист на непокретностима у јавној књизи, уз упис забележбе забране у јавну књигу;

3) забрана дужнику извршног дужника да исплати потраживање или преда ствар извршном дужнику и забрана извршном дужнику да прими исплату потраживања или прими ствар и да њима располаже;

4) налогорганизацији за принудну наплату да банкама које воде рачуне извршног дужника наложи да извршном дужнику или другом лицу које делује по налогу извршног дужника ускрате право да са рачуна извршног дужника исплаћују новчане износе у висини обезбеђеног потраживања;

5) одузимање готовог новца или хартија од вредности од извршног дужника и њихово полагање у судски депозит, односно код јавног извршитеља.

**3. Врсте привремених мера за обезбеђење неновчаног потраживања**

**Члан 430.**

Ради обезбеђења неновчаног потраживања може да се одреди свака мера којом се постиже сврха обезбеђења, а нарочито:

1) забрана извршном дужнику да отуђи и/или оптерети покретне ствари које су предмет потраживања извршног повериоца и, по потреби, њихово одузимање од извршног дужника и поверавање на чување извршном повериоцу или другом лицу или судском депозиту;

2) забрана извршном дужнику да отуђи и/или оптерети непокретност која је предмет потраживања извршног повериоца, уз упис забележбе забране у јавну књигу;

3) забрану извршном дужнику да предузима радње које могу нанети штету извршном повериоцу и забрану да промени ствар која је предмет потраживања извршног повериоца;

4) забрана дужнику извршног дужника да преда извршном дужнику ствар која је предмет потраживања извршног повериоца;

 5) налог извршном дужнику да предузме радње потребне да се сачува непокретност или покретна ствар и спречи њихова физичка промена, оштећење или уништење;

6) привремено уређење спорног односа, ако је потребно да би се отклонила опасност од насиља или веће ненадокнадиве штете.

**Глава шеста**

**РЕГИСТАР СУДСКИХ ЗАБРАНА**

**1. Основне одредбе**

**Појам**

**Члан 431.**

Регистар судских забрана (у даљем тексту: Регистар) јесте јавни регистар који садржи податке о привременим мерама донетим пре, у току или после судског поступка, којима се забрањује отуђење и/или оптерећење покретних ствари, непокретности или стварних права на непокретностима.

Регистар је јединствена, централна електронска база података у којој се чувају сви унети подаци.

**Надлежност за вођење Регистра, именовање и разрешење регистратора**

**Члан 432.**

Регистар води Агенција за привредне регистре, преко регистратора.

Регистратор се именује и разрешава према закону којим се уређује Агенција за привредне регистре.

**Привремене мере које се уписују**

**Члан 433.**

У Регистар се уписују:

1) забрана извршном дужнику да отуђи и/или оптерети покретне ствари чији је власник или покретне ствари које су предмет потраживања извршног повериоца;

2) забрана извршном дужнику да отуђи и/или оптерети непокретности чији је власник или друга стварна права на непокретности или непокретност која је предмет потраживања извршног повериоца.

**Подаци који се уписују у Регистар**

**Члан 434**.

У Регистар се уписују:

1) подаци о привременој мери: назив суда који је донео решење о привременој мери, пословни број и датум решења о привременој мери, садржина и трајање привремене мере;

2) подаци о извршном дужнику;

3) подаци којима се одређује непокретност или покретна ствар на коју се привремена мера односи;

4) подаци о обустављању поступка обезбеђења привременом мером;

5) други подаци сагласно посебном закону.

Ако је извршни дужник домаће физичко лице, о њему се у Регистар уписују име, презиме, јединствен матични број грађана и пребивалиште, а ако је страно физичко лице – име, презиме, пребивалиште, односно боравиште, број путне исправе и држава издавања путне исправе.

Ако је извршни дужник домаће правно лице, о њему се у Регистар уписују пословно име, матични број и седиште, а ако је страно правно лице – пословно име, ознака под којом се води у страном регистру привредних субјеката и његов назив и држава у којој је његово седиште.

У Регистар се, на захтев заинтересованог лица, уписују и промене већ уписаних података.

**Доступност Регистра и јавност података**

**Члан 435.**

Регистар је доступан свим лицима, ради уписа и брисања података, увида у документацију и претраживања података.

Подаци садржани у Регистру јавно су доступни преко интернет стране Регистра.

Свако има право да, сагласно прописима, захтева извод о подацима из Регистра и извод којим се потврђује да Регистар не садржи податке о забрани отуђења и/или оптерећења непокретности или стварног права на њој или забрани отуђења и/или оптерећења покретне ствари.

**2. Поступак уписа у Регистар**

**Члан 436.**

На питања која се односе на поступак уписа у Регистар, сходно се примењује закон којим се уређује поступак регистрације у Агенцији за привредне регистре.

**3. Дејство уписа података у Регистар према трећим лицима**

**Члан 437.**

Нико се не може позивати да није упознат са забраном отуђења и/или оптерећења покретне ствари, нити да му нису били познати подаци који су о њој уписани.

Исто важи и у погледу непокретности која није уписана у јавну књигу.

**ДЕО СЕДМИ**

**ЈАВНИ ИЗВРШИТЕЉИ**

**Глава прва**

**ОСНОВНЕ ОДРЕДБЕ**

**Положај јавних извршитеља**

**Члан 438.**

Јавни извршитељ врши јавна овлашћења која су му поверена овим или другим законом.

Јавни извршитељ обавља делатност као предузетник или као члан ортачког друштва чији чланови су искључиво јавни извршитељи.

**Услови за именовање јавног извршитеља**

**Члан 439.**

Јавног извршитеља именује министар за подручје вишег суда и подручје привредног суда.

За јавног извршитеља може да се именује пословно способан држављанин Републике Србије који испуњава следеће услове:

1) дипломирао је на правном факултету, има положен испит за јавног извршитеља и потом положен правосудни испит;

2) има најмање две године радног искуства на правничким пословима после положеног правосудног испита;

3) достојан је за делатност јавног извршитеља;

4) над ортачким друштвом чији је ортак не води се стечајни поступак;

5) против њега не води се кривични поступак, није осуђиван за кривично дело на безусловну казну затвора од најмање шест месеци или за кажњиво дело које га чини недостојним за делатност јавног извршитеља.

Достојност за јавног извршитеља утврђује се према општеприхваћеним моралним нормама и Етичком кодексу јавних извршитеља и Стандардима понашања јавних извршитеља.

**Испит за јавног извршитеља**

**Члан 440.**

Испит за јавног извршитеља полаже се после положеног правосудног испита и завршене почетне обуке.

Испит се полаже пред испитном комисијом коју именује министар.

Програм почетне обуке и њено трајање прописује Комора.

Програм и начин вођења испита за јавног извршитеља, као и састав и начин рада испитне комисије подробније прописује министар.

**Неспојивост**

**Члан 441.**

Са делатношћу јавног извршитеља неспојива је јавна функција, функција у органу управљања или надзора привредног друштва, послови обезбеђења, адвокатуре или јавног бележништва и други послови који су неспојиви са делатношћу јавног извршитеља и одређени прописом Коморе.

Неспојивост се не односи на научне, стручне, уметничке и образовне делатности и на деловање у Комори и међународним удружењима извршитеља.

**Обавеза извештавања о имовини**

**Члан 442.**

Јавни извршитељ дужан је да на дан именовања и потом једанпут годишње подноси Комори извештај о имовини и редован годишњи финансијски извештај. Комора проверава податке из оба извештаја.

Садржину, начин подношења и проверу података из извештаја прописује Комора.

**Број јавних извршитеља**

**Члан 443.**

Број јавних извршитеља одређује министар.

Један јавни извршитељ одређује се, по правилу, на 25.000 становника.

Министар може одредити више од једног јавног извршитеља на 25.000 становника, у зависности од потреба или на образложени предлог Коморе.

**Јавни конкурс**

**Члан 444.**

Место јавног извршитеља попуњава се после јавног конкурса.

Јавни конкурс расписује министар, а води га конкурсна комисија.

Конкурсна комисија има пет чланова које именује министар.

Два члана конкурсне комисије јесу јавни извршитељи који се именују са листе коју предлаже Комора.

Поступак јавног конкурса, састав конкурсне комисије и начин њеног рада подробније прописује министар.

**Мерила за предлагање кандидата за јавног извршитеља**

**Члан 445.**

Конкурсна комисија саставља листу с предлогом кандидата за именовање и прослеђује је министру.

При састављању листе конкурсна комисија води рачуна о дужини и врсти радног искуства на правничким пословима, општем успеху на правосудном и испиту за јавног извршитеља, као и о стручним знањима и вештинама корисним за делатност јавног извршитеља (стручне специјализације, познавање страног језика и сл.).

**Именовање јавног извршитеља**

**Члан 446.**

Јавног извршитеља именује министар са листе с предлогом кандидата за именовање, у року од 30 дана од пријема листе.

 Решење о именовању јавног извршитеља објављује се у „Службеном гласнику Републике Србије”.

При именовању води се рачуна о националном саставу становништва.

Решење о именовању је коначно у управном поступку.

**Полагање заклетве јавног извршитеља**

**Члан 447.**

Јавни извршитељ полаже заклетву пред министром у року од 30 дана од пријема решења о именовању.

Заклетва гласи: „Заклињем се чашћу да ћу поштовати Устав и законе Републике Србије и делатност јавног извршитеља обављати савесно, непристрасно и предано”.

**Почетак рада јавног извршитеља**

**Члан 448.**

Министарство издаје јавном извршитељу решење о отпочињању делатности, у року од 15 дана од полагања заклетве.

Решење о отпочињању делатности садржи и дан у коме јавни извршитељ почиње да ради.

Сматра се да јавни извршитељ није именован ако неоправдано не почне да ради на дан одређен у решењу о отпочињању делатности.

Да ли се сматра да јавни извршитељ није именован утврђује министар решењем које је коначно у управном поступку.

Министар може именовати за јавног извршитеља другог кандидата који се пријавио на јавни конкурс.

Услови који се испуњавају пре полагања заклетве

Члан 449.

Пре полагања заклетве јавни извршитељ мора да:

1) закључи уговор о осигурању за штету коју би својом делатношћу могао проузроковати другом лицу и уговор о осигурању просторија и предмета примљених у депозит за случај њиховог оштећења, уништења или нестанка;

2) обезбеди канцеларију и опрему неопходну за спровођење извршења и обезбеђења;

3) плати Комори уписнину;

4) изради печат и штамбиљ.

Доказ да је испунио те услове јавни извршитељ доставља министарству и Комори у року од 25 дана од пријема решења о именовању.

**Подзаконски прописи о почетку рада**

**Члан 450.**

Министар прописује опште услове за закључивање уговора о осигурању за штету коју би јавни извршитељ својом делатношћу могао изазвати другом лицу и уговора о осигурању просторија и предмета примљених у депозит за случај њиховог оштећења, уништења или нестанка, као и најнижу висину оба осигурања.

Услове који се тичу канцеларије, опреме неопходне за спровођење извршења и обезбеђења и уписнине прописује Комора.

**Табла, печат и штамбиљ**

**Члан 451.**

Јавни извршитељ истиче на згради у којој је његова канцеларија таблу која садржи назив и грб Републике Србије, назив „јавни извршитељ” и његово име и презиме. Ако је седиште јавног извршитеља у јединици локалне самоуправе у којој је у службеној употреби језик и писмо националне мањине, на табли се назив „јавни извршитељ” исписује и на њеном језику и писму.

Јавни извршитељ има печат који садржи назив и грб Републике Србије, име и презиме јавног извршитеља, назив „јавни извршитељ” и седиште јавног извршитеља. На облик, изглед и величину печата примењује се закон којим се уређује печат државних и других органа.

Јавни извршитељ има и штамбиљ који садржи назив Републике Србије, име и презиме јавног извршитеља, назив „јавни извршитељ” и седиште јавног извршитеља. Облик, изглед и величину штамбиља прописује министар.

Ако је седиште јавног извршитеља у јединици локалне самоуправе у којој је у службеној употреби језик и писмо националне мањине, текст печата и штамбиља исписује се и на њеном језику и писму.

Оверени отисак печата и штамбиља депонују се код министарства.

**Потпис и легитимација. Коришћење печата, штамбиља и легитимације**

**Члан 452.**

Јавни извршитељ има легитимацију, коју издаје министарство.

Изглед и садржину легитимације прописује министар.

Јавни извршитељ може да користи печат, штамбиљ и легитимацију само за службене радње које предузима у оквиру својих овлашћења.

Оверени потпис јавног извршитеља депонује се код министарства.

**Престанак делатности јавног извршитеља**

**Члан 453.**

Јавном извршитељу делатност престаје на лични захтев, кад наврши радни век или кад буде разрешен.

**Престанак делатности на захтев јавног извршитеља**

**Члан 454.**

Јавни извршитељ може захтевати да му престане делатност брисањем из Именика јавних извршитеља и заменика јавних извршитеља.

У сваком случају, јавном извршитељу престаје делатност ако не буде брисан из Именика јавних извршитеља и заменика јавних извршитеља у року од 30 дана од подношења захтева.

**Престанак делатности због навршења радног века јавног извршитеља**

 **Члан 455.**

Јавном извршитељу престаје делатност по сили закона кад наврши радни век.

Радни век навршава када напуни 65 година живота.

Да ли је јавни извршитељ навршио радни век министар утврђује решењем.

Решење министра је коначно у управном поступку.

**Разлози за разрешење јавног извршитеља**

**Члан 456.**

Јавни извршитељ разрешава се:

1) ако престане да испуњава услове за делатност јавног извршитеља;

2) ако је прикрио законску сметњу од које зависи именовање јавног извршитеља;

3) ако заснује радни однос;

4) ако прихвати јавну функцију или функцију у органу управљања или надзора привредног друштва или почне да се бави пословима обезбеђења, адвоката или јавног бележника или другим пословима који су неспојиви са делатношћу јавног извршитеља одређени прописом Коморе;

5) ако не плаћа премију за осигурање за штету коју би својом делатношћу могао проузроковати другом лицу или премију за осигурање просторија и предмета примљених у депозит за случај њиховог оштећења, уништења или нестанка;

6) ако постоји знатна несагласност података из извештаја о имовини и стварне имовине јавног извршитеља;

7) ако му буде изречена дисциплинска мера трајне забране делатности јавног извршитеља;

8) ако буде правноснажно осуђен за кривично дело на безусловну казну затвора од најмање шест месеци или за кажњиво дело које га чини недостојним за делатност јавног извршитеља.

**Одлучивање о разрешењу јавног извршитеља**

**Члан 457.**

Поступак одлучивања о разрешењу јавног извршитеља покреће министар, на предлог Коморе или на сопствену иницијативу.

Јавном извршитељу пружа се прилика да се пред министром изјасни о томе да ли постоје разлози за разрешење, изузев кад му је изречена трајна забрана делатности јавног извршитеља.

О томе да ли постоје разлози за разрешење одлучује министар.

Решење о разрешењу јавног извршитеља објављује се у „Службеном гласнику Републике Србије”.

Решења о разрешењу је коначно у управном поступку.

**Последице престанка делатности јавног извршитеља**

**Члан 458.**

Кад јавном извршитељу престане делатност, наставља је његов заменик, а ако нема заменика именује се други јавни извршитељ који привремено преузима његове послове.

Јавни извршитељ који привремено преузима послове именује се у решењу којим се јавни извршитељ брише из Именика јавних извршитеља и заменика јавних извршитеља, којим се утврђује да је јавни извршитељ навршио радни век, којим се јавни извршитељ разрешава или у посебном решењу.

Привремено преузимање послова траје док новоименовани јавни извршитељ не почне да ради.

**Подзаконски пропис и ванредни надзор Коморе**

**Члан 459.**

Начин преузимања права, обавеза и предмета јавног извршитеља коме је престала делатност прописује министар.

Комора је дужна да изврши ванредни надзор над радом јавног извршитеља коме је престала делатност.

**Дужност стручног усавршавања јавних извршитеља**

**Члан 460.**

Јавни извршитељ је дужан да похађа редовну стручну обуку.

Комора води евиденцију о похађању редовне стручне обуке и других облика стручног усавршавања о томе обавештава министарство.

Програм стручног усавршавања јавних извршитеља прописује Комора.

**Глава друга**

**ОВЛАШЋЕЊА И ДУЖНОСТИ ЈАВНИХ ИЗВРШИТЕЉА**

**Најважнија овлашћења извршитеља**

**Члан 461.**

Јавни извршитељ пре свега:

1) доноси решење о извршењу на основу веродостојне исправе ради намирења новчаног потраживања насталог из комуналних услуга и сродних делатности;

2) решењем одређује средство и предмет извршења, мења га или додаје;

3) доноси закључак о спровођењу извршења решења о извршењу на основу извршне исправе;

4) доноси решења и закључке;

5) предузима радње којима се непосредно спроводи извршење или обезбеђење;

6) доставља акте суда и јавног извршитеља и писмена странака и других учесника у поступку;

7) прибавља податке о извршном дужнику (члан 25);

9) на захтев странке посредује ради споразумног остварења потраживања извршног повериоца.

**Обавеза поштовања Етичког кодекса јавних извршитеља и Стандарда понашања јавних извршитеља**

**Члан 462.**

Јавни извршитељ дужан је да поштује Етички кодекс јавних извршитеља и Стандарде понашања јавних извршитеља.

Етички кодекс јавних извршитеља доноси Комора, а Стандарде понашања јавног извршитеља министар.

**Изузеће јавног извршитеља**

**Члан 463**.

Јавни извршитељ изузима се у поступку у коме се непосредно или посредно одлучује о његовим правима и обавезама или правима и обавезама његовог супружника или ванбрачног партнера или крвног сродника у правој линији, а у побочној линији до четвртог степена сродства или о правима и обавезама лица са којима је у односу старатеља, усвојитеља, усвојеника или хранитеља, којима је законски заступник и у поступку у коме се одлучује о правима и обавезама правног лица чији је оснивач (искључење).

 Јавни извршитељ изузима се и ако друге чињенице доводе у сумњу његову непристрасност.

О изузећу јавног извршитеља одлучује суд решењем.

**Одговорност за штету**

**Члан 464.**

Јавни извршитељ одговара својом целокупном имовином за штету коју својом кривицом проузрокује у извршном поступку или поступку обезбеђења.

**Заштита права странака**

**Члан 465.**

Јавни извршитељ дужан је да се придржава закона и судских одлука и да сваку радњу извршења и обезбеђења без одлагања бележи у евиденцију (члан 466).

Јавни извршитељ дужан је да као пословну тајну чува податке које је сазнао у обављању делатности и не сме да их користи ради стицања користи за себе или другог. Ова дужност не престаје с престанком делатности јавног извршитеља.

**Обавеза вођења евиденције**

**Члан 466.**

Јавни извршитељ води евиденцију о поступцима извршења и обезбеђења у којима поступа.

Евиденција је јавна и садржи следеће податке:

1) назив суда који води извршни поступак или поступак обезбеђења и пословни број судског предмета;

2) пословни број предмета јавног извршитеља;

3) извршног дужника и извршног повериоца;

4) датум закључка о спровођењу извршења;

5) предмете и средства извршења или обезбеђења;

6) уплаћено јемство и датум уплате;

7) решења и закључке које је јавни извршитељ донео;

8) износ који је наплатио од извршног дужника;

9) време предузимања радњи и њихов исход;

10) податке о лицима која су намирена и износ намирења;

11) коначни износ накнаде за рад и накнаде трошкова јавног извршитеља.

Евидентира се и број поступака у којима је у једној години јавни извршитељ поступао.

Начин вођења и приступа евиденцији и поступање с њом у случају престанка делатности јавног извршитеља подробније прописује министар.

**Обавеза плаћања чланарине Комори**

**Члан 467.**

Јавни извршитељ дужан је да плаћа чланарину Комори.

Чланарина се састоји од непромењивог дела и дела чија висина зависи од бројности предмета јавног извршитеља.

Начин одређивања чланарине, начин на који се она плаћа и њену висину подробније прописује Комора.

**Рачуни јавног извршитеља**

**Члан 468.**

Јавни извршитељ имакод банке најмање један наменски рачун на своје име.

На наменски рачун уплаћују се средства остварена у извршном поступку и поступку обезбеђења. Он не може бити заплењен због неизвршења обавеза јавног извршитеља.

Јавни извршитељ дужан је да средства која су уплаћена на наменски рачун ради намирења извршног повериоца пренесе на рачун извршног повериоца најкасније наредног радног дана.

Јавни извршитељ има и посебан рачун за уплату накнаде за рад и накнаде трошкова.

**Јавноизвршитељска тарифа**

**Члан 469.**

Јавни извршитељ има право на накнаду за рад и на накнаду трошкова, према Јавноизвршитељској тарифи.

Јавноизвршитељску тарифу прописује министар.

**Годишњи извештај о пословању јавног извршитеља**

**Члан 470.**

Јавни извршитељ подноси једанпут годишње извештај о пословању министарству и Комори.

Подаци из годишњег извештаја објављују се на интернет страници министарства и Коморе.

**Глава трећа**

**ЗАМЕНИЦИ И ПОМОЋНИЦИ ЈАВНИХ ИЗВРШИТЕЉА**

**Заменик јавног извршитеља**

**Члан 471.**

Јавни извршитељ може имати једног или више заменика.

За заменика јавног извршитеља именује се лице које испуњава услове да буде именовано за јавног извршитеља.

Заменик јавног извршитеља овлашћен је да у име јавног извршитеља предузима све радње и доноси сва решења и све закључке.

Решења и закључке потписује својим именом и презименом и називом „заменик јавног извршитеља”. При предузимању радњи којима се непосредно спроводи извршење или обезбеђење користи печат и штамбиљ јавног извршитеља и сопствену легитимацију, коју му издаје министарство.

Изглед и садржину легитимације заменика јавног извршитеља прописује министар.

**Одговорност јавног извршитеља и заменика**

**Члан 472.**

Јавни извршитељ и заменик јавног извршитеља солидарно одговарају за штету коју заменик јавног извршитеља проузрокује својим радом.

Заменик јавног извршитеља дужан је да чува пословну тајну као јавни извршитељ.

**Именовање заменика јавног извршитеља**

**Члан 473.**

Заменика јавног извршитеља именује министар на предлог јавног извршитеља, по прибављеном мишљењу Коморе.

Решење донето о предлогу за именовање заменика јавног извршитеља јесте коначно у управном поступку.

Заменик јавног извршитеља почиње да ради наредног дана од полагања заклетве пред министром.

Текст заклетве заменика јавног извршитеља исти је као текст заклетве јавног извршитеља.

**Сходна примена одредаба о јавном извршитељу**

**Члан 474.**

Одредбе о неспојивости других функција и послова са делатношћу јавног извршитеља, престанку делатности јавног извршитеља, дужности стручног усавршавања, овлашћењима и дужностима, надзору над радом и дисциплинској одговорности, дисциплинским повредама и дисциплинском поступку, сходно се примењују на заменика јавног извршитеља.

Министар разрешава заменика јавног извршитеља на сопствену иницијативу или на предлог јавног извршитеља или Коморе.

Решење о разрешењу је коначно у управном поступку.

**Привремени заменик јавног извршитеља**

**Члан 475.**

Јавни извршитељ који је спречен да обавља делатност, а нема заменика, одређује јавног извршитеља или заменика другог јавног извршитеља да га привремено замењује и о томе одмах обавештава министарство, Комору и суд за чије подручје је именован.

Ако не одреди привременог заменика у року од осам дана или се одређени привремени заменик не прихвати посла, привременог заменика одређује председник Коморе.

**Помоћник јавног извршитеља**

**Члан 476.**

Јавни извршитељ може да запосли помоћника који у његово име предузима радње којима се непосредно спроводи извршење или обезбеђење.

Као помоћник јавног извршитеља може да се запосли пословно способан држављанин Републике Србије који има најмање средњу стручну спрему, против кога се не води кривични поступак и који није осуђиван за кривично дело на безусловну казну затвора од најмање шест месеци.

Помоћник јавног извршитеља користи легитимацију чију садржину прописује и издаје Комора.

Јавни извршитељ одговара за штету коју помоћник јавног извршитеља проузрокује при предузимању радњи извршења или обезбеђења.

Помоћник јавног извршитеља дужан је да чува пословну тајну као јавни извршитељ.

**Глава четврта**

**ИМЕНИК ЈАВНИХ ИЗВРШИТЕЉА И ЗАМЕНИКА ЈАВНИХ ИЗВРШИТЕЉА И ИМЕНИК ОРТАЧКИХ ДРУШТАВА ЈАВНИХ ИЗВРШИТЕЉА**

**Именик јавних извршитеља и заменика јавних извршитеља**

**Члан 477.**

Министарство води Именик јавних извршитеља и заменика јавних извршитеља.

У именик се уписују:

1) име и презиме, датум рођења, јединствени матични број грађана, порески идентификациони број и седиште јавног извршитеља и име и презиме, датум рођења и јединствени матични број грађана заменика јавног извршитеља;

2) датуме именовања и почетка рада јавног извршитеља и заменика јавног извршитеља и датуме њиховог разрешења;

3) суд за чије подручје је јавни извршитељ именован;

4) дисциплинске мере изречене јавном извршитељу и заменику јавног извршитеља.

**Именик ортачких друштава**

**Члан 478.**

Министарство води и Именик ортачких друштава јавних извршитеља, у који се уписују:

1) пословно име ортачког друштва, порески идентификациони број и седиште ортачког друштва;

2) датум и број решења о упису или брисању ортачког друштва из Регистра привредних субјеката – привредних друштава;

3) име и презиме, датум рођења и јединствени матични број грађана оснивача ортачког друштва.

**Промена података**

**Члан 479.**

Јавни извршитељ и заменик јавног извршитеља дужни су у року од осам дана да пријаве промену податка који је уписан у Именик јавних извршитеља и заменика јавних извршитеља и Именик ортачких друштава.

Начин вођења оба именика подробније прописује министар.

**Глава пета**

**КОМОРА ЈАВНИХ ИЗВРШИТЕЉА**

**Појам**

**Члан 480.**

Комора јавних извршитеља јесте професионално удружење јавних извршитеља, које чине сви јавни извршитељи.

Комора је недобитно удружење.

Комора је правно лице, са овлашћењима одређеним законом и Статутом Коморе.

Седиште Коморе је у Београду.

**Делокруг Коморе**

**Члан 481.**

Комора:

1) доноси Статут Коморе, Етички кодекс јавних извршитеља и друге прописе и опште и појединачне акте;

2) чува углед, част и права професије јавног извршитеља и стога покреће дисциплински поступак против јавних извршитеља и заменика јавног извршитеља;

3) стара се да јавни извршитељи и њихови заменици савесно и законито обављају своје делатности;

4) представља јавне извршитеље и њихове заменике пред државним органима, ради заштите професије јавног извршитеља;

5) води почетну обуку кандидата за јавне извршитеље и редовну обуку и друге облике стручног усавршавања јавних извршитеља и заменика јавних извршитеља и организује стручне скупове, семинаре и саветовања;

6) сарађује са коморама извршитеља других земаља.

Комора обавља и друге послове одређене законом и Статутом Коморе.

**Органи Коморе**

**Члан 482.**

Органи Коморе јесу: скупштина Коморе, извршни одбор Коморе, надзорни одбор Коморе, председник Коморе, дисциплински тужилац Коморе, заменик дисциплинског тужиоца Коморе и други органи одређени Статутом Коморе.

Чланови извршног и надзорног одбора, председник Коморе, дисциплински тужилац Коморе и заменик дисциплинског тужиоца Коморе имају право на накнаду за рад.

Накнаду за рад прописује извршни одбор Коморе.

**Скупштина Коморе**

**Члан 483.**

Скупштину Коморе чине сви јавни извршитељи.

Скупштина Коморе:

1) доноси Статут Коморе и Етички кодекс јавних извршитеља;

2) бира и разрешава чланове извршног и надзорног одбора, председника Коморе, дисциплинског тужиоца Коморе, заменик дисциплинског тужиоца Коморе и чланове других органа Коморе.

Скупштина Коморе обавља и друге послове одређене законом и Статутом Коморе.

**Извршни одбор Коморе**

**Члан 484.**

Извршни одбор Коморе има пет чланова.

Извршни одбор:

1) предлаже Статут и доноси прописе и опште акте Коморе;

2) припрема седнице скупштине Коморе;

3) стара се о пословању Коморе;

4) одређује чланарину, начин на који се она плаћа и њену висину.

Извршни одбор обавља и друге послове одређене законом и Статутом Коморе.

**Надзорни одбор**

**Члан 485.**

Надзорни одбор надзире законитост рада и финансијског пословања Коморе.

Надзорни одбор обавља и друге послове одређеним законом и Статутом Коморе.

Надзорни одбор има три члана.

**Председник Коморе**

**Члан 486.**

Председник Коморе представља и заступа Комору, стара се о томе да Комора ради и послује сагласно закону и Статуту Коморе, извршава одлуке органа Коморе и обавља друге послове одређене законом и Статутом Коморе.

**Статут и други прописи и општи акти Коморе**

**Члан 487**.

Статутом Коморе прописују се уређење и пословање Коморе, начин избора, разрешења, овлашћења и мандат органа Коморе, одређује орган који предлаже разрешење јавног извршитеља или заменика јавног извршитеља и уређују друга питања значајна за рад Коморе.

Статут и други прописи и општи акти Коморе не могу да ступе на снагу док министар не да сагласност на њих и објављују се у „Службеном гласнику Републике Србије”.

О ускраћивању сагласности доноси се образложено решење.

Сматра се да је министар дао сагласност ако је не ускрати у року од осам дана од пријема Статута, другог прописа или општег акта Коморе.

**Глава шеста**

**НАДЗОР НАД РАДОМ ЈАВНИХ ИЗВРШИТЕЉА**

**Надзор министарства над радом јавних извршитеља**

**Члан 488.**

Рад јавних извршитеља, понајпре у поступку извршења и обезбеђења, надзире министарство.

Министарство врши надзор на сопствену иницијативу, на предлог председника суда за чије подручје је јавни извршитељ именован или по притужби странке или учесника у поступку.

Министарство је овлашћено да:

1) прибави од странака, учесника у поступку и председника судова за чије подручје је јавни извршитељ именован све податке о начину на који је јавни извршитељ предузимао радње извршења и обезбеђења;

2) захтева документацију о висини трошкова поступка извршења и обезбеђења;

3) захтева извештаје и доказе о томе како су достављани акти судова и јавног извршитеља и писмена странака и других учесника у поступку;

4) начини увид у избор средства и предмета извршења и њихове промене у току извршног поступка или поступка обезбеђења;

5) затражи извештај о томе да ли је и колико пута понављана иста радња извршења или обезбеђења;

6) прибави друге податке који су потребни да се одлучи о томе да ли ће се против јавног извршитеља покренути дисциплински поступак.

Државни службеник који је вршио надзор дужан је да записник о надзору и доказе проследи дисциплинском тужиоцу министарства.

 Начин надзора министарства над радом јавних извршитеља подробније прописује министар.

**Надзор Коморе над радом јавних извршитеља**

**Члан 489.**

Рад јавног извршитеља надзире и Комора, најмање једанпут годишње.

Комора може извршити ванредни надзор по притужби странке или учесника у поступку.

Осим овлашћења министарства (члан 488), Комора има овлашћења и да:

1) начини увид у предмете, податке и други архивски материјал јавног извршитеља, ствари и новац уплаћен на име јемства и признанице за наплаћене износе на име накнаде за рад и накнаде трошкова јавног извршитеља;

2) начини увид у пословне књиге, евиденцију, списе и ускладиштене ствари:

3) захтева од јавног извршитеља све неопходне податке о његовом пословању;

4) прибави од надлежних органа и организација податке о пословању јавног извршитеља;

5) предузме друге радње, сагласно закону и пропису Коморе.

Комора може да јавном извршитељу наложи отклањање недостатака у одређеном року, ако је то по природи ствари могуће.

Записник о надзору и докази прослеђују се дисциплинском тужиоцу Коморе.

Начин надзора Коморе над радом јавних извршитеља подробније прописује Комора.

**Глава седма**

**ДИСЦИПЛИНСКА ОДГОВОРНОСТ ЈАВНИХ ИЗВРШИТЕЉА**

**1. Дисциплинска одговорност и дисциплинске повреде**

**Одговорност**

**Члан 490.**

Јавни извршитељ дисциплински одговара због повреде закона и других прописа, неиспуњавања обавеза одређених Статутом и другим прописима или општим актима Коморе или због повреде угледа професије јавног извршитеља.

Одговорност за кривично дело или прекршај не искључује дисциплинску одговорност.

**Врсте дисциплинских повреда**

**Члан 491.**

Дисциплинска повреда може бити лакша и тежа.

Лакша дисциплинска повреда одређује се Статутом Коморе.

**Теже дисциплинске повреде**

**Члан 492.**

Тежа дисциплинска повреда јесте:

1) спровођење извршења иако јавни извршитељ није био надлежан за то;

2) обавештавање суда да јавни извршитељ није у могућности да спроведе или настави извршење иако могућност постоји (члан 66. став 1. и члан 134. став 1);

3) повреда правила о достављању решења или закључака суда или јавног извршитеља због које је странка или учесник у поступку изгубио неко процесно право;

4) непредузимање радње или недоношење одлуке у случају када је извршни поверилац пропустио рок за подношење предлога јавном извршитељу (члан 132. став 2);

5) одређивање, мењање или додавање средстава и предмета извршења којим је озбиљно нарушено начело сразмере (члан 52);

6) понављање исте радње извршења или обезбеђења, да би се увећали трошкови поступка;

7) предузимање радњи и поред разлога за искључење (члан 463. став 1) или донетог решења о изузећу;

8) недоношење закључка којим се одбацује предлог за извршење у случају да извршни поверилац уз предлог за извршење не достави јавном извршитељу одговор Коморе из кога произлази да је за јавног извршитеља одређен управо он, или не достави доказ да Комора није одговорила на захтев извршног повериоца у року од пет дана (члан 375. став 4);

9) наплата накнаде за рад или накнаде трошкова супротно Јавноизвршилачкој тарифи;

10) незаконито коришћење средстава с наменског рачуна;

11) понављање дисциплинских повреда пре него што је већ изречена дисциплинска мера брисана из евиденције;

12) повреда Етичког кодекса јавних извршитеља или Стандарда понашања јавних извршитеља која је довела до тешког угрожавања угледа професије јавног извршитеља;

13) нуђење услуга противно Етичком кодексу јавних извршитеља;

14) повреда дужности чувања пословне тајне;

15) неуредно вођење књига и евиденција;

16) вођење извршног поступка или поступка обезбеђења на језику који није у службеној употреби у суду;

17) поступање са стварима и новчаним средствима у извршном поступку или поступку обезбеђења супротно закону или овлашћењу странака;

18) неоправдано одбијање прихватања дужности јавног извршитеља који привремено преузима послове јавног извршитеља илипривременог заменика јавног извршитеља кога је одредио председник Коморе;

19) јавно изношење личних, породичних и материјалних прилика странака и учесника у поступку које је јавни извршитељ сазнао у обављању делатности;

20) неплаћање чланарине Комори три месеца узастопно или шест месеци са прекидима у току календарске године;

21) неоправдано одбијање стручног усавршавања;

22) обављање послова јавног извршитеља упркос привременој забрани делатности.

Тежа дисциплинска повреда може да се одреди и другим законом.

**2. Дисциплинске мере**

**Лакше и теже**

**Члан 493.**

За лакше дисциплинске повреде изричу се:

1) опомена;

2) новчана казна до једне просечне месечне плате судије основног суда исплаћене у месецу који претходи оном у коме је донето решење о новчаној казни**.**

За теже дисциплинске повреде изричу се:

1. јавна опомена;
2. новчана казна од једне до 12 просечних месечних плата судије основног суда исплаћених у месецу који претходи оном у коме је донето решење о новчаној казни;
3. привремена забрана делатности од три месеца до једне године;
4. трајна забрана делатности.

Дисциплинска комисија може изрећи меру привремене забране делатности док траје дисциплински поступак.

Новчана казна уплаћује се на рачун Коморе.

**Одмеравање дисциплинске мере**

**Члан 494.**

Приликом изрицања дисциплинских мера узимају се у обзир све околности које могу да утичу на врсту и висину мере, а пре свега тежина и последице дисциплинске повреде, раније понашање јавног извршитеља, причињена штета, степен одговорности и раније изречене дисциплинске мере.

**3. Дисциплински тужилац Коморе**

**Члан 495.**

Дисциплинског тужиоца Коморе бира скупштина Коморе међу јавним извршитељима сагласно Статуту.

Дисциплински тужилац Коморе има заменика кога именује скупштина Коморе, сагласно Статуту Коморе.

Мандат и овлашћења дисциплинског тужиоца Коморе и заменика уређују се Статутом Коморе.

**4. Дисциплинска комисија**

**Улога**

**Члан 496.**

Дисциплинска комисија води дисциплински поступак и одлучује о захтеву за изрицање дисциплинске мере.

**Састав дисциплинске комисије**

**Члан 497.**

Дисциплинска комисија има пет чланова.

Министар именује три члана међу судијама са искуством у извршном поступку и поступку обезбеђења, на предлог Високог савета судства.

Остала два члана именује извршни одбор Коморе међу јавним извршитељима, на предлог председника Коморе.

Чланови дисциплинске комисије између себе бирају председника, на две године.

**Мандат чланова дисциплинске комисије**

**Члан 498.**

Чланови дисциплинске комисије именују се на четири године.

Они могу бити поново именовани.

**Престанак дужности пре истека времена на које је члан дисциплинске комисије именован. Оставка**

**Члан 499.**

Члану дисциплинске комисије престаје дужност пре истека времена на које је именован у дисциплинску комисију ако му престане својство због кога је именован, оставком или разрешењем.

Оставка се подноси министру или извршном одбору Коморе, зависно од тога ко је именовао члана дисциплинске комисије који подноси оставку, и производи дејство када је министар, односно извршни одбор Коморе прими.

**Разрешење члана дисциплинске комисије**

**Члан 500.**

Члан дисциплинске комисије разрешава се ако несавесно извршава своје дужности.

Поступак у коме се утврђује да ли постоје разлози за разрешење члана дисциплинске комисије покреће и води министар или извршни одбор Коморе, зависно од тога ко је именовао члана против кога се води поступак.

Министар или извршни одбор Коморе поступак покрећу на сопствену иницијативу или на предлог Високог савета судства, односно председника Коморе.

Пошто члану дисциплинске комисије пружи прилику да се изјасни о постојању разлога за разрешење и утврди потребне чињенице, министар, односно извршни одбор Коморе одлучује о томе да ли постоје разлози за разрешење.

Решење о разрешењу је коначно у управном поступку.

Исти поступак сходно се примењује ако је члану дисциплинске комисије престало својство због кога је именован у комисију.

**5. Дисциплински поступак**

**Захтев за изрицање дисциплинске мере**

**Члан 501.**

Дисциплински поступак покреће се захтевом за изрицање дисциплинске мере.

Захтев могу да поднесу дисциплински тужилац Коморе, дисциплински тужилац министарства, председник суда за чије подручје је јавни извршитељ именован и председник Коморе.

Када прими захтев за изрицање дисциплинске мере, дисциплинска комисија доставља га јавном извршитељу, да у року од 15 дана писмено одговори на захтев.

По пријему писменог одговора јавног извршитеља или по истеку рока за одговор, дисциплинска комисија заказује усмену расправу.

Усмена расправа се не заказује ако чињенично стање није спорно.

**Усмена расправа**

**Члан 502.**

Усмена расправа састоји се од једног или више рочишта.

Дисциплинска комисија предузима све да се усмена расправа не одуговлачи, не одлаже и оконча већ на првом рочишту.

Дужна је да најмање осам дана пре рочишта достави позив за рочиште јавном извршитељу, подносиоцу захтева за изрицање дисциплинске мере и другим лицима чије је присуство на рочишту потребно.

Ако јавни извршитељ не приступи на усмену расправу, иако је уредно позван, усмена расправа може да се одржи или одложи.

**Положај јавног извршитеља на усменој расправи**

**Члан 503.**

Јавни извршитељ има право да се на усменој расправи изјасни о чињеницама које су изнете у захтеву за изрицање дисциплинске мере и понуђеним доказима, да учествује у извођењу доказа, поставља питања сведоцима и вештацима, износи чињенице значајне за његову одбрану, предлаже доказе, износи правне тврдње и побија тврдње које се не слажу с његовим.

Усмена расправа је јавна само ако јавни извршитељ то захтева.

**Доношење одлуке**

**Члан 504.**

После усмене расправе дисциплинска комисија доноси одлуку.

Одлука се доноси већином гласова њених чланова.

Дисциплински поступак подробније прописује министар.

**Могућност управног спора**

**Члан 505.**

Против одлуке дисциплинске комисије може да се води управни спор.

**6. Застарелост**

**Члан 506.**

Покретање дисциплинског поступка застарева у року од шест месеци од сазнања за дисциплинску повреду, а најдуже за једну годину од када је дисциплинска повреда учињена.

Вођење дисциплинског поступка застарева у року од једне године од покретања дисциплинског поступка.

Изречена дисциплинска мера не може да се изврши пошто истекне једна година од коначности дисциплинске мере.

**7. Извршење новчане казне**

**Члан 507.**

Решењем о изрицању новчане казне јавни извршитељ обавезује се да новчану казну плати на рачун Коморе у одређеном року и одређује извршење ако новчана казна не буде плаћена у року.

Решење о изрицању новчане казне има дејство решења о извршењу, које по службеној дужности извршава орган Коморе одређен Статутом Коморе.

Наплаћена новчана казна је приход Коморе.

**8. Брисање изречене мере из евиденције**

**Члан 508.**

Министарство води евиденцију о изреченим дисциплинским мерама.

Јавни извршитељ не може тражити брисање опомене пре него што истекне шест месеци од њеног уписа у Именик јавних извршитеља и заменика јавних извршитеља, нити брисање јавне опомене и новчане казне пре него што истекне једнa годинa од њиховог уписа у Именик јавних извршитеља и заменика јавних извршитеља.

По изрицању привремене забране делатности од три месеца до једне године, јавни извршитељ брише се из Именика јавних извршитеља и заменика јавних извршитеља онолико дуго колико траје привремена забрана и поново се уписује када забрана истекне. Ако не буде поново уписан, сматра се да је поново уписан самим истеком привремене забране делатности од три месеца до једне године.

Јавни извршитељ коме је изречена трајна забрана делатности брише се из Именика јавних извршитеља и заменика јавних извршитеља.

**ДЕО ОСМИ**

**ПРЕЛАЗНЕ И ЗАВРШНЕ ОДРЕДБЕ**

**Отпочети поступци**

**Члан 509.**

Извршни поступци и поступци обезбеђења који су почели пре ступања овог закона на снагу настављају се према закону који је важио када су почели.

Ако после ступања на снагу овог закона буде укинута првостепена одлука, поступак се наставља применом овог закона.

**Промена спроводитеља извршења**

**Члан 510.**

Извршни поверилац који је пре ступања на снагу овог закона поднео предлог за извршење на основу извршне или веродостојне исправе или предлог за обезбеђење може, независно од фазе поступка, одредити да извршење, односно обезбеђење спроводи јавни извршитељ уместо суда или суд уместо јавног извршитеља или други извршитељ уместо оног кога је одредио.

**Могућност обуставе поступка**

**Члан 511.**

Извршни поступак или поступак обезбеђења који је покренут пре више од две године пре ступања на снагу овог закона прекида се по сили закона даном ступања на снагу овог закона.

Извршни поверилац дужан је да суду, односно јавном извршитељу поднесе предлог да се поступак настави, уз предлог за предузимање конкретно одређене процесне радње у року од 30 дана од прекида поступка, иначе се поступак извршења, односно обезбеђења обуставља.

**Полагање правосудног испита**

**Члан 512.**

Јавни извршитељи и заменици јавних извршитеља дужни су да положе правосудни испит до 1. јануара 2017. године.

Ако дотле не положе правосудни испит, биће разрешени.

**Рок за доношење прописа**

**Члан 513.**

Министар и Комора дужни су да прописе одређене овим законом донесу до ступања на снагу овог закона.

Комора је дужна да усклади Статут Коморе са овим законом до ступања на снагу овог закона.

**Престанак важења ранијег закона. Ступање на снагу овог закона**

**Члан 514.**

Даном ступања на снагу овог закона престаје да важи Закон о извршењу и обезбеђењу („Службени гласник РС”, бр. 31/11, 99/11 – др. закона, 109/13 – УС и 55/14).

Одредбе члана 127. став 4, члана 440. ст. 3. и 4, члана 441. став 1, члана 442, члана 444, члана 450, члана 451. став 3, члана 452. став 2, члана 459. став 1, члана 460, члана 462. став 2, члана 466. став 4, члана 467, члана 469, члана 471. став 5, члана 476. став 3, члана 479. став 2, члана 482. став 3, члана 488. став 5, члана 489. став 6, члана 495, члана 504. став 3, члана 510, члан 512. став 1. и члана 513. ступају на снагу осмог дана од објављивања овог закона у „Службеном гласнику Републике Србије”.

Остале одредбе овог закона ступају на снагу у року од 180 дана од објављивања овог закона у „Службеном гласнику Републике Србије”.